
ERAZMAS STELA 
IR JO DE BORUSSIAE 
ANTIOUITATIBUS 


Erazmas Stela gyveno Reformacijos išvakarėse, 
Renesanso sklidimo šiaurėn metu; jo gyvenimas ir 
mąstymas buvo kupini entuziazmo, smalsumo ir ide- 
ologijos. Nors nepasiekęs Renesanso didžiavyrių 
lygio, jis turėjo pretenzijų į universalaus matymo ir 
vertinimo charizmą. Pretenzijos liko pretenzijomis, 
ir Stela nelaimėjo ko troško — minties ir išminties 
aukštumos liko jam užvertos; tačiau entuziazmas ir 
renesansiniai užmojai leido jam nušvisti keliais skir- 
tingais blyksniais. Stela nebuvo eilinė asmenybė — 
jis sukosi aukštuomenėje, buvo burmistras, mokė 
kunigaikščius, rašė jiems. Tačiau jis ir liko žinomas 
Saksonijos bei Rytprūsių zonoje; jo veikla apsiri- 
bojo keliomis vokiečių kunigaikštystėmis, bet dėl 
Stelos darbo tematikos jo kronika naudojosi XVI a. 
Lietuvos šviesuoliai, ieškoję Lietuvos šaknų, tarkime, 
Motiejus Stryjkovskis, vėliau dar daug kas per tarpi- 
nes grandis (Luką Davidą) ar tiesiogiai, ir taip iki 

pat XX a., kai Stela tapo ginčų ir susidūrimų objek- 
tu. Pažengusi pozityvistinė istorinė metodologija 
atmetė visą Stelą, o jį visą kaip gryną tiesą priėmė 
romantikai mitologijų kūrėjai ar atkūrinėtojai. Iš 
esmės ginčas dar nesibaigęs; gal dėl to, kad abi pu- 
sės — ir kritikuojanti, ir adoruojanti — savaip teisios. 

„Stella“ lotyniškai reiškia žvaigždė, tai vardas, 
kuriuo norėjo būti vadinamas Johannas Stulleris, 
baldžiaus sūnus iš Leipcigo, kurio pavardė, lietuviš- 
kai „kėdžiadirbys“, be abejo, skambėjo kiek prasčiau 
nei Johanno pasirinktasis Erasmus Stella, Libanoth- 
anus. Šis vardas atspindi visą Stelos asmenį ir rodo, 
kaip snobiškai iššokti virš kilmės, tapti savu kuni- 
gaikščių ir aristokratų aplinkoje; bet Stela jei ir ne- 
žėrėjo intelektu, savo darbus nudirbdavo. Iškeltas 
užduotis jis įvykdydavo, ir žinojo, kaip dirbti pagal 
užsakymą. Buvo išsilavinęs, tačiau nevaldė minties; 
mintis jį nešdavo svajonės link, svajonė - prie falsi- 
ftikacijos, daromos lyg žaidžiant, lyg renesansiškai 
kūrybiškai apsvaigus rekonstruojant antikinę vazą; 
tačiau vaza išeidavo visai kitokia — būtent dėl po- 
lėkio pertekliaus. Ir dar - bent jau „Apie Prūsijos 
senovę“ rašydamas, jis gerai žinojo, kad šita seno- 
vė negali būti kitokia nei dabartis — germaniška. 
Stela yra bene labiausiai „nacionalistinis“ Prūsijos 

kronikininkas; tačiau tokia buvo jo aplinka ir rea- 
li politinė tikrovė. Vokiečiai budo, jiems reikėjo at- 
minties, o iki klasicizmo dar buvo toloka. Stelos 
darbus iš esmės nulėmė ir vokiečių „bendro germa- 
niško“ tapatumo paieškos. Daugybėje kunigaikštys- 
čių bei grafysčių tai atrodė aktualu, ir savitas Stelos 
pangermanizmas buvo visiškai suprantamas. 

Tai buvo perdėm pasaulietinis pangermaniz- 
mas. Kunigaikščių ideologija, kultūrtrėgerių savimo- 
nė, amžinosios Germanijos pėdsakų paieškos baltų 
žemėse; teutonams nusėdus Marienburge ir Kara- 
liaučiuje, supasaulėjus, religija nebegrindė Ordino 
pamato. Lietuva buvo katališka, niekur nereikėjo 
veržtis, Ordino veikla nebeturėjo prasmės. Jis ne- 
beturėjo ir teisės čia būti, jam ėmė trūkti dabarčiai, 
XVI a. pradžiai, tinkamos germaniškos savimonės. 
Pagrįsti ja Ordino vokiškumą senose germaniškose 
žemėse — ir buvo Stelos užduotis. Jis netapo univer- 
saliu veikėju, tačiau liko renesansinis nacionalis- 
tas. Tuo pat metu LDK kilo lietuvių nacionalizmas, 
nors ir pavienių šviesuolių galvose, bet tai buvo na- 
tūralus renesansinių ir reformacinių įvykių paža- 
dintas kreipimasis į etnosus, kaip tam tikrus tęsti- 
nius darinius, kurie ne tik turi teisę gyvuoti, bet ir 


būti labiausiai proteguojami savo teritorijose. Vėliau 

ši banga smuko, tik XVIII a. Vokietijoje, Austrijoje- 
Vengrijoje bei XIX-XX a. Lietuvoje vėl atgimė na- 
cionalistinės ideologijos ir Lietuvoje — vėl prisimintas 
Stela, drauge su kitais autoriais, kurie, keldami is- 
torikų įtarimus ar pajuoką, žadino nacionalinę sa- 
vimonę, palaikomą romantikų poetų ir romantikų 
istorikų. Iš dalies pasikartojo XVI a. situacija, tik 
tautos buvo kitos. 

Erazmas Stela gimė Leipcige. Gimimo metai ne- 
žinomi. 1470 m. Leipcigo universitete jis ėmė studi- 
juoti mediciną ir filosofiją. 1483 m. tapo filosofijos 
magistru, 1488 m. — filosofijos fakulteto asesoriu- 
mi. Toliau lavintis jis pasuko į Italiją, kur Bolonijo- 
ję mokėsi pas mokslingumu garsėjusį Giovanni Gar- 
zo, įgijo daktaro titulą ir kaip tik Italijoje prigimtąją 
pavardę pasikeitė į gražiau skambančią lotynišką 
Stella. Grįžęs iš Italijos, jis apsistojo Cvickau mies- 
te, kur 1501 m. tapo miesto tarybos nariu, 1513 m. 
buvo išrinktas burmistru, bet po kelerių metų atsi- 
sakė šių pareigų ir atsidėjo privačiam gyvenimui, 
vertėsi gydytojo praktika, sukrovusia jam nemažą 
turtą. Stela mirė 1521 m. balandžio 2 d. 

Amžininkų nuomonė apie Stelą buvo pakanka- 
mai gera, jis laikytas senovės specialistu, prie tokio 
vertinimo prisidėjo ir jo pomėgis traukti nežinomas 

kronikas, falsifikuoti istoriją, prikišant į ją nežinomų 
ir negirdėtų vardų, kartais daugiau nei naiviai eti- 
mologizuojant, kartais prie Antikos autorių kom- 
piliacijų pridedant tariamai iš jų pačių paimtus frag- 
mentus, tačiau taip ir nerastus Herodoto, Plinijaus 
ar Ptolemajo raštuose. Pridėti ir pagrąžinti Stela 
mokėjo visai neblogai, antikinius šaltinius jis gal ir 
išmanė, bet nepagarba jiems buvo ar bent šiandien 
yra sunkiai suprantama. Galbūt Stelai magėjo su- 
jungti antikinę ir vokiškąją istorijas, užpildyti spra- 
gas Antikos raštuose, šiaip ar taip, jo mentalitetas 
čia buvo paslankus. Istorinė tiesa buvo pritempia- 
ma iki poetinės tiesos, ir atvirkščiai. Apskritai toks 
buvo istorinis laikas, o istorija buvo tokia, kokios tam 
laikui reikėjo. Daugelis hiperkritikų, prikaišiodami 
Stelai dėl laisvo naudojimosi šaltiniais, nelabai pa- 
stebėjo, kad kiekvienas laikotarpis turi savo istoriją 
ir savitos istorijos poreikį. Europos Šiaurei reikėjo 
savos antikos — ji ir buvo sukurta. Poreikis daro is- 
toriją, visuomenės užsakymas — istorikus, ir kokia 
visuomenė bei jos problemos, tokie ir istorikai. Šiau- 
rės Europai trūko ūkuose skendinčios priešistorės, 
iki kurios prisikasti tebuvo galima arba per legendų 
miglas, arba — kuriant viską nuo pradžių, renčiant 


iš elementarių statybinių plytelių — vietovardžių, 

antikinių užuominų, perdirbtų vientisos istorijos 
labui, ir panašių dalykų. 

Pagrindinis Stelos veikalas buvo „De rebus ac 
populis orae inter Albim et Salam, Germaniae flu- 
mina, Erasmi Stellae Libanothani Commentarii“; 
savo kraštiečiams jis pateikė ir poetinę šio darbo 
versiją — 325 lotyniškomis eilutėmis parašytą pro 
Cvickau tekančios Muldės upės pakrančių istoriją. 
Leipcigo apylinkių gyventojus Stela kildino iš 
paslaptingos senosios Libanotų, Libanothi tautos, 
pagal kurią ir pats pasivadino Libanothanus. Harta- 
nai, Harthani turėjo duoti pradžią Hartzui, kama- 
nai, Cammani - Chemnitzui, koldai, Coldui gyveno 
prie Kolditzo. Savo šaltiniais jis skelbė neegzistavu- 
sias kronikas, primityviomis etimologijomis gamino 
tautas. Falco, Glauco, Pleminca tapo Falkensteino, 
Glauchos, Plenitzo įkūrėjais. Galimas dalykas, Ste- 
la čia pasirėmė ir kažkokiomis vietinėmis naiviomis 
legendinėmis etimologijomis, kurios žinomos kiekvi- 
enoje Europos apylinkėje ir mieste. Jas jis ir galėjo 
panaudoti, bet vargu ar jo kūrybos laisvę ribojo le- 
gendos. Jis jas ir vartojo, ir gamino, kartais net grieb- 
damasis falsifikacijų poetinės istorinės teisybės labui. 
"Tačiau Stela nebuvo toks vienintelis. Pritrūkus ar- 


gumentų, leidžiančių nustatyti vieno ar kito miesto 

įkūrėjus, graikai savo mitologijoje nusikaldavo dar 
vieną dievą ar herojų, kurio vardas atgaline data 
būdavo išvedamas iš paties miesto vardo; taip pat 
jie elgėsi ir su protėvių vardais — paprasčiausiai juos 
nusikaldavo iš vietovardžių. Tai yra pats blogiau- 
sias variantas, nes keli autentiški elementai iš jam 
tikėtinai žinomų legendų ar folkloro, ar gal net išties 
egzistavusių rankraščių (kurie, kad ir senesni, patys 
galėjo būti panašiai sukurti) visiškai prasmego jo 
privačiose konstrukcijose. Tarkime, Cvickau mies- 
tui jis sumąstė lotynišką atitikmenį Cygnea ir pasa- 
kojo, kad Heraklio ir Elbės upės sūnus Cygnas buvo 
pirmasis šių apylinkių valdovas. Dar įdomiau — buvo 
atrastas net Cygno dukters Svanhildos kapas su pra- 
našingu antrašu apie garbingąjį Cvickau burmist- 
rą — Svanhilda ant antkapio buvo iškalusi įrašą, jog 
kai Stela taps Cvickau burmistru, miestiečiai atra- 
siantys jos kapą. 1516 m. rekonstruojant Cvickau 
rotušę, Stela liepė joje atvaizduoti miesto pradininkus 
Cygną ir Svanhildą. Tokių pokštų su įrašais ir radiniais 
Stela dar iškrėtė ne vieną. Ludvikas Jucevičius ir 
Teodoras Narbutas XIX a. irgi rado kiek daugiau, 
nei buvo galima rasti. Tačiau stovylėlės ar įrašai vis 
dėlto buvo skirti įrodyti, kad jų pasakojimai nepra- 
silenkia su daiktų ir faktų tiesa. Kaip ten bebūtų, 

Jucevičius — gana patikimas folkloristas, o kur 
jo perdėta, matyti; dar labiau tai tinka Narbutui — 
pagausėjus žinių apie senąją kultūrą ir atsiradus naujų 
metodologijų, aišku, kas yra klastotė, kas pridėta, 
o kas siejasi su bendru baltiškų mitologiniu-folk- 
loriniu lauku. Stelos atvejis nebuvo vienareikšmis. 
Jis statė istorijos pastatą, plytos buvo nesvarbios, 
kur jų trūko, jis be skrupulų lipdė savas. Tačiau da- 
bar artėjame prie aplinkybių, kurios Stelą atvedė 
prie Prūsijos ir jos legendų. 

Nuo 1507 m. prie tos pačios Muldės upės sto- 
vinčioje Rochlitzo pilyje su savo prašmatniu dvaru 
įsikūrė Vokiečių ordino didysis magistras Saksonijos 
hercogas Fridrichas. Jis pasitraukė iš Prūsijos, norė- 
damas atitolti nuo vasalinės priklausomybės Len- 
kijos karaliams ir surengti vokiškąją opoziciją prieš 
Lenkiją, remdamasis savo broliu, Saksonijos her- 
cogu Jurgiu bei kitais Vokietijos didžiūnais. 1508 m. 
į savo naująją rezidenciją magistras pasikvietė Po- 
mezanijos (Pamedės) vyskupą Jobą von Dobenecką, 
tapusį artimiausiu jo patarėju. Su Dobenecku Ste- 
la buvo pažįstamas ir pastarasis buvo viešėjęs Ste- 
los namuose. Stela sukūrė nedidelį traktatą apie 
brangakmenius ir paskyrė jį vyskupui, tikėdamasis, 
kad šis veikalėlis atkreips ir didžiojo magistro her- 

cogo Fridricho dėmesį. Stela buvo mielai įleistas į 
magistro lobyną, kuriame, be kitų dalykų, buvo ir 
Prūsijos turtų pavyzdžiai, taip pat hercogams do- 
vanotos keistenybės ir brangios dovanos. Stela su 
didžiuoju magistru pasikeitė bendrais prisiminimais 
apie studijas Italijoje — Fridrichas jaunystėje studi- 
javo čia tuo pačiu metu, tik Sienos universitete, ir, 
kas be ko, susirašinėjo su buvusiu Stelos mokytoju 
Garzu. Stela nesunkiai įsisuko į didžiojo magistro 
aplinką Rochlitco rūmuose; čia išgirdo ir apie pačią 
Prūsiją, Ordino istorijas ir politines savo metų bei 
praeities peripetijas. Jis bendravo su išsilavinusiais 
žmonėmis, ilgą laiką gyvenusiais Prūsijoje ir gerai 
žinančiais prūsiškas realijas. Stelai turėjo kilti mintis 
parašyti veikalą apie Prūsijos gamtą ir praeitį, Or- 
dino atėjimo priešistorę ir patį Ordiną. Gal tai ir 
būtų likę ketinimai, jeigu ne jo globėjas Dobenec- 
kas, rimtai paskatinęs Stelą šiam darbui. Petro Dus- 
burgiečio „Prūsijos žemės kronika“ buvo jam gerai 
prieinama ir gerai žinoma, be to, jis rėmėsi antiki- 
niais autoriais. 1510 m. buvo parašytos dvi iš numa- 
tytų 8 knygų, tačiau mirė magistras, o Stelos globė- 
jas Dobeneckas išvyko atgal į Prūsiją. Pirmos dvi 
knygos ir pasirodė Bazelyje 1518 m. - Erasmi Stel- 
lae de Borussiae Antiguitatibus Libri duo. 

Knygos pratarmėje Stela išvardija autorius, kuriais 
remsis, ir išties šių autorių fragmentai susekami. 
Lengva matyti Petro Dusburgiečio perpasakojimus. 
Jordanas, Ptolemajas, Plinijus ir kiti autoriai perpa- 
sakojami iš esmės teisingai, tačiau jiems kartais pri- 
kergiama tai, ko jie nesakė, pavyzdžiui, Prolemajas 
boruskų nesiejo su prūsais, bet Antikoje buvo žinoma 
tautų iš Tanaidės aukštupio migracija. Strabonas apie 
Prūsiją neužsiminė. Matyti, kur Stela kompiliuoja 
Vulsftaną ir Adomą Bremenietį, kur cituojamas Dus- 
burgietis, kai kas primena Joną Dlugošą, nors jo Stela 
tarp naudojamų autorių necituoja ir nenurodo, tačiau 
tikėtina, kad kas nors jam pasiūlė išrašą ar žodinį 
perpasakojimą apie prūsus ir lietuvius, konkrečiai 
puotavimą miškuose mirusiųjų garbei — tarp Prūsi- 
jos vienuolių ir didikų Lenkijos kronikos negalėjo 
būti nežinomos. Tuo pačiu metu tai, kas primeta- 
ma Stelai, - būtent tai, kad didžiąją dalį jis nusirašęs 
nuo Petro Dusburgiečio, kaip kad daro Wilhelmas 

Mannhardtas (LPG, 181), neišlaiko kritikos. Jis re- 
miasi aibe žinomų autorių, tiesa, kartais nemokšiš- 
kai, kartais pernelyg skubotai, kartais „nukąsdamas“ 
senųjų autorių frazes ir prisiūdamas jau prūsiškus 
fragmentus. Tačiau tokios vietos aiškiai matomos. 
Ir tai ne tiek nesąžiningumas, kiek veikiau noras 
suvesti palaidus galus į kažkokią Prūsijos priešistorės 
versiją. 

Kad Stela nebuvo patologiškas melagis, o savo 
meto istorikas, dirbęs, beje, dvaro užsakymu, vysku- 
pui prižiūrint ir didžiajam magistrui neabejotinai 
funduojant, taigi ir koreguojant, liudija ir tai, jog 
jis nutyli pasinaudojimą Jonu Dlugošu, o iš Dusbur- 
giečio neperima tokio fantastiškai patrauklaus ob- 
jekto kaip Romovė, taip pat Krivio, Dusburgiečio 
Romovės ir Romos, krivio ir popiežiaus palyginimo. 
Jis žinojo Dusburgietį, bet minėjo tik tai, kas jam 
buvo reikalinga ir naudinga Ordino istoriografijai. 
Stelai nebūdingi istoriko skrupulai. Ordinas atėjo į 
etniškai tuščią, kultūriškai, religiškai bevertę vietą, 
O prūsų etnosas buvo ne kas kita, kaip istorinis ne- 
susipratimas germanų žemėse, kurį ištaisė teutonai. 

Matyt, tai lėmė pasikeitusios politinės ir ideo- 
loginės aplinkybės. Jau XV a. viduryje Ordinas iš es- 
mės nebegalėjo pateisinti savo egzistavimo — aplink 

nebeliko pagonių. XV a. viduryje Ordiną ištikusią 
tapatumo krizę pastebi vokiečių istorikai!. Stela 
vykdė politinį užsakymą — jo ideologinis pagrindas 
turėjo būti teutonų veržimasis, žemių užėmimas, re- 
miantis protėvių valdos teise. Kadaise Prūsijos teri- 
torijose gyveno germanai, tad teutonai, remdamie- 
si Stelos ideologija, tiesiog privalėjo atsiimti žemes. 
O prūsai, kuriuos jis kildino iš Pauralės, esantys tokie 
patys ateiviai į šias žemes, nuo seno čia rungęsi su 
germanais. Lietuvius Stela aprašo kaip alanus, taigi 
irgi atvykėlius klajoklius „be vietos“. 

Daug daugiau, nei žinomi šaltiniai, Stelos veikale 
užima medžiaga, kuri vėliau pasikartos Grunau „Prūs- 
ijos kronikoje“ ir abu šiuos veikalus kompiliuojan- 
čiame Luko Davido darbe. Esama ir dalykų, žinomų 
vien tik Stelai. Pavadinkime tai istorinių ir chrono- 
loginių nesusipratimų aibe, kuria jam sunkiai sekė- 
si užtaisyti spragą tarp alanų ir prūsų istorijos bei 
Ordino atsikraustymo. Tai išties tamsus miškas. Ir 
čia apstu chronologinių šuolių ir nesąmonių. Tačiau 
mus domina ne tiek akivaizdūs istoriniai riktai, kiek 
tai, ką Stela perima iš legendinės-žodinės prūsų tra- 
dicijos. Ką atmeta, aišku — Romovę, Krivį, — ir tai 


" Bookman H., Vokiečių ordinas. XII jo istorijos skyrių, Vilnius, 
2003, p. 180-181. 

liudija, kad jam nereikėjo viešpataujančios pago- 
nybės inkliuzų — per daug jie buvo masyvūs, net tie 
trupiniai iš Petro Dusburgiečio. 

„Taip pat daug ką esu išgirdęs“ — praneša jis „Pra- 
tarmėje“, bet to pasakymo nedetalizuoja. Tas „daug 
kas“ galėjo būti išgirsta iš Pamedės vyskupo, artimo 
bičiulio ir globėjo Jobo, kuris, kaip Prūsijoje gyvenęs 
ir su savo ganomaisiais kontaktus tikėtinai palai- 
kęs žmogus, turėjo kažką žinoti apie prūsų legen- 
das. Tiesa, tokių žmonių didžiojo magistro aplinko- 
je buvo, negalėjo nebūti, o susidomėjimas Antika, 
senove ir praeitimi leido gana laisvai šnekėtis, aišk- 
intis ir klausinėti. 

Stelos veikale išskirčiau kelis sluoksnius, kurių 
kiekvienas turi ir savo stilistiką, ir šaltinių užnugarį. 
Viena - įmantri ir suraizgyta prakalba, norinti trykšte 
trykšti antikiniu renesansiniu stiliumi; to stiliaus Stela 
neišlaikys, vėliau tekstas bus daug paprastesnis. Tai 
iš dalies natūralu. Jis pereina prie istorinio pasako- 
jimo ir toliau kompiliuoja kaip eilinis istorikas; Čia 
neįskaičiuojame klaidų, kaip ir netikslaus — tyčia ar 
ne - citavimo iš atminties. Mums šis sluoksnis nėra 
pernelyg svarbus, be to, jį šiek tiek apžvelgėme ko- 
mentaruose. 


Labiau norėčiau apsistoti ties dalykais, kurie 

Stelos paskelbiami pirmąsyk, ir iki to laiko nėra gir- 
dėti. Pirmas išskirtinas sluoksnis — vėliau ne vieno 
autoriaus pasigautas ir panaudotas, tačiau sunkiai ve- 
rifikuojamas sluoksnis — pavadinkime jį sluoksniu Y. 

Jame yra dalykų, kurie Stelos pranešami kaip 
tiesa, tačiau juos patikrinti neįmanoma, nebent 
kruopščiai analizuodami galėtume susigaudyti, kuris 
šio sluoksnio teiginys mažiau įmanomas už kitą, o 
kuris gali siūlyti verifikacijos perspektyvą. Pirmiau- 
sia Y sluoksniui priklauso Stelos teiginys apie lietu- 
vių kilmę iš alanų ar dar konkrečiau, kad lietuviai 
ir yra alanai, anksčiau pajudėję į Tautų kraustymo- 
si žygius, vėliau sumušti, išsiskirstę į Ispaniją bei Bal- 
tijos pakrantes (pridėkime - ir likę Kaukazo prieš- 
kalnėse osetinų protėviai), ir vienos kartos gyvenimą 
praleidę su etniškai artimais prūsais, jų išguiti į bu- 
vusią tėvynę Lietuvą. 

Antras Y sluoksnio teiginys — apie prūsų pro- 
tėvių atsikraustymą nuo Uralo prieškalnių. Iš prin- 
cipo abu teiginiai gali būti tikrinami, verifikuojami, 
tačiau jų negalime visiškai nei įrodyti, nei paneig- 
ti. Būta sąlygų, kuriomis (galbūt) baltiška gentis iš 
Valdajaus aukštumų ar baltų keturkampio šiaurės 
rytų periferijos galėjo atsikraustyti į Prūsijos terito- 


riją. Būta ir laikotarpio, būtent IV a. po Kr. pabai- 

ga-Va., kai alanai buvo įtraukę daugybę genčių ir 
šiaurėje užgriebę baltiškas gentis. Tikėtinas vienos 
tokios alanų įtrauktos genties grįžimas į Lietuvą. 
Lygiai kaip ir grįžimas per Prūsiją, iškilus konflik- 
tams su gausiomis vietinėmis gentimis. Pati gentis, 
Videvučio ir Litalalano gentis, galėjo savęs ir neį- 
vardyti kaip „alanų“, tačiau jos dalyvavimas kokio- 
je nors „alaniškoje“ konfederacijoje senbuviams ga- 
lėjo leisti juos vadinti „alanais“. Tai tikėtina, bet 
nesietina su ankstesniais liudijimais. 

Trečias liudijimas priskirtinas Y sluoksniui — 
prūsų sąjungai su sūduviais. Atrodo, Stelai taip rei- 
kia paaiškinti, iš kur prūsai įgijo savo religingumo 
bruožus ir „šiokią tokią“ kultūrą, leidusią jiems vi- 
sai neprastai kariauti su germanais, lenkais ir vėliau 
kurį laiką su teutonų organizacija. 

Prie Y šaltinių grupės priskirtume ir Stelos in- 
formaciją apie briedžių garbinimą Prūsijoje — nieko 
neįtikėtino čia nebūtų, nors jokio panašaus liudiji- 
mo nerandame nei lietuvių, nei prūsų folklore, ta- 
čiau juk žinome briedės ar briedžio figūrėlę, vieną 
archaiškiausių, dar akmens amžiui priklausančių 
kultinių dirbinių Lietuvos pamaryje. 

Taigi minėti dalykai nėra neįmanomi. Tačiau 


vargu ar juos galima suvokti kaip mitologinį legen- 

dinį ultimatumą; veikiau kaip tradicijos atspindį. 
"Tokias žinias Stela galėjo gauti per užstalės pokal- 
bius ar išgirsti kaip anekdotus, versijas, galiausiai, 
jei kalbame apie alanus ir boruskus, - sukompiliuoti 
pats, nuo ko jie nepasidarytų patikimesni. Y duo- 
menų bazė — tai perspektyvi, peno apmąstymams 
duodanti aklavietė. Ji labiau buvo Stelos pokalbių 
su didžiojo magistro žmonėmis (kad ir tarnais prū- 
sais) rezultatas, kurį jis pamėgino sujungti į darnią 
(savo požiūriu) kompiliaciją, o kalbas, nuotrupas, 
klaidžiojančius stereotipus pateisinti šaltiniais. 
Daug sudėtingesnė yra šaltinių bazė, kurią są- 
lygiškai pavadinsime X šaltinių kompleksu. Tai aiški 
Grunau kronikoje plačiai perpasakotos medžiagos 
atrankinė kompiliacija; tai gali būti ir liaudies pa- 
sakojimų kompiliacija, santrauka, eliminuojant iš 
jos pasaulietiniam XVI a. pradžios dvarui nebūti- 
nus ar kenksmingus elementus. Stela siekė išaukš- 
tinti ne kunigus ar krivius, o didijį magistrą, ieškoti 
precedento Prūsijos istorijoje, ir tuo precedentu tapo 
pasaulietinis valdovas Videvutis, beje, sutvarkęs ir 
religinius reikalus. Skelbdamas savo ideologiją ma- 
gistras galėjo remtis tokiu Prūsijos precedentu — vie- 
nas valdovas, globojantis religiją, valdovas — karys, 


valdovas vienvaldis, valdovas — karalius. 

Buvo eliminuotas tik vyriausiasis žynys ir kulto 
centras. Tačiau kai Stelos „Prūsijos senienose“ ima- 
ma kalbėti apie teisinį, lytinį ir politinį prūsų sambū- 
vį su alanais iki pat frazės apie girtavimo sukeltą 
prūsų išglebimą, tęsiamas tas pats pasakojimas kaip 
Grunau „Prūsijos kronikoje“, būtent lytinis nesirin- 
kimas, laukinis gyvenimo būdas, vaikų gausa. Tai 
imama iš Divano pasakojimo (II traktato 1-3 sky- 
riai); teisyno pasirinktinis atpasakojimas, medžia- 
ga apie midų, vietinių gyventojų sukilimą imama iš 
II, 3 - poskyrių; elementai apie šeivamedį, ąžuolą, 
ugnį — tai Grunau kronikos III, I, 3 pradžia. III, I, 
1 - tai pasakojimas apie Videvučio išrinkimą kara- 
liumi, tačiau be jo brolio krivio kirvaičio Brutenio 
epizodo. Taigi Srela remiasi tuo pačiu šaltiniu, kaip 
ir Grunau. 

Po to nuo Stelos fragmento apie Prūsijos daly- 
bas, medžiaga, tik suprimityvinta, imama iš to pa- 
ties šaltinio, kaip ir Grunau kronikos IV traktato 1 
skyrius, kuris, palyginti su Stelos, yra milžiniškas, 
tačiau Stela kalba apie dalybas tik tarp keturių sūnų. 
Tiesa, ir jis pasakoja apie vyriausiojo sūnaus Lita- 
lalano išvijimą į Lietuvą, bet Grunau nešneka apie 
kažkokius kivirčus, ir Lytpho, kaip Grunau vadina 
vyriausiąjį Videvučio sūnų Liralaną, ne brolių išve- 

jamas, o tiesiog „gauna žemes“ apytiksliai piečiau 
dabartinės Lietuvos, aplink Gardiną. Tačiau ir Gru- 
nau, ir Stelos medžiaga byloja apie Lietuvos pradi- 
ninko Litalalano-Lytpho eliminavimą iš Prūsijos, tik 
viena legendos forma yra šiek kiek mandagesnė. 

Galime drąsiai teigti, kad šaltinis X yra bend- 
ras ir Grunau, ir Stelai. Grunau jį pamini — tai pir- 
mojo Prūsijos vyskupo Kristijono kronika iš pirmųju 
XIII a. dešimtmečių (Kristijonas ne tik buvo Prūsi- 
joje ir kurį laiką atvertinėjo prūsus, tačiau ir buvo 
patekęs pas juos kaip įkaitas, turėjo progų susipažin- 
ti su tradicija daugiau nei reikia, kaip ir progų išmokti 
prūsiškai). 

Nė vienoje vietoje Stela neužsimena apie vys- 
kupo Kristijono kroniką, o Grunau ją nuolat mini 
ir uoliai perrašinėja. 

Norint nustatyti, ar Stela turėjo kroniką, jo tyla 
šiuo klausimu gali būti labai daugiareikšmė. Ir nau- 
dodamasis šaltiniu, jis jį perduodavo ne patikimai 
ar ne visą (neperteikė Dusburgiečio žinios apie krivį). 
Atrodytų, šis Stelos polinkis trukdo ir mums atpažin- 
ti — ar Stela prieš akis turėjo vyskupo Kristijono kro- 
niką, ar sutrumpintą jos atpasakojimą, ar kitą kaž- 
kokią versiją, ar tiesiog jam kažkas iš atminties tą 
kroniką (jos medžiagą) perpasakojo. O gal ta me- 

džiaga buvo jam perduota kaip liaudies tradicija, 
XVI a. pradžioje dar egzistavusi vienu ar dviem ra- 
šytiniais egzemplioriais? ar keliais legendiniais va- 
riantais, priklausomai nuo to, kokia gentis ir koks 
luomas šią tradiciją išlaikė ilgiau — ir netyčia per- 
dirbo savo naudai. Čia perdirbėjais galima įtarti bu- 
vus sūduvius, tačiau jie - autochtonai. Bet greičiau- 
siai tokį įspūdį sukėlė Stelos ideologinis šaltinio X 
perdirbimas, kur jis tiesiog atmušė krivį, sūduviams 
suteikė teisę pamokyti atvykėlius prūsus religijos 
dalykų ir prūsų legendinę valstybę nuo pat pradžių 
pripažino valdomą pasaulietinio luomo. Taigi pri- 
taikė reikiamam ir norimam precedentui. Prūsiją 
Stela turėjo paversti germaniška žeme ir stengėsi 
tai padaryti nuoširdžiai, Drang nach Osten dvasia. 
Vis dėlto jis naudojosi medžiaga, kuri žlugdė tokią 
ideologiją. Tai šaltinių blokas X. Nepaisant Stelos 
mokytumo, jis daug labiau sujauktas, nei stilistiš- 
kai netvarkingo Grunau tekstas, kurio kalba nors 
ir prasta, tačiau tvarkinga struktūra. 


* Turėkime omenyje, kad aibė šaltinių yra sudegę, paslėpti, 
suirę, pamesti, - ką reiškia vien tai, kad 1525 m. balandžio 23 d. 
Vokietijoje sukilę valstiečiai nusiaubė Vokietijos magistro rezi- 
denciją, buvusią Horneko prie Nekaro pilyje, — tada buvo sudegin- 
tas senasis Vokietijos magistro archyvas. Žr. Bookmann H., op. cit., 
p. 187. 

Grunau jau žinojo Stelos darbą; jam rašant, 
1529 m., šis jau buvo miręs (1521). „Prūsijos kroni- 
kos“ II, I, 3 paragrafas yra atsakas į Pikolominio ir 
Erazmo Sterno (suvokietintas Stela — G. B.) apie 
prūsus parašytas kronikas. 

Stelos veikalą Grunau taikliai apibūdina kaip 
panegiriką Ordinui (BRMŠ, II, 89) ir derina Stelos 
bei vyskupo Kristijono žinias, pastebėdamas, jog pa- 
starasis apie prūsų protėvių įsiveržimą iš šiaurės nie- 
ko nerašo, o kai Grunau pamėgina suvesti Stelą ir 
Kristijoną vienon vieton, jis beviltiškai susipainio- 
ja, Norvegiją painiodamas su Rifėjais, Britaniją su 
Bitinija. Atrodo, kad Grunau rašė sunkiau nei Stela, 
ir prireikus kompiliuoti, peršokti per temas ar su- 
jungti dvi prieštaraujančias linijas, jo plunksna im- 
davo tėkšti pernelyg dažnai. Grunau sekėsi ten, kur 
jis bemaž nuosekliai, jo žodžiais tariant, perrašinė- 
davo Kristijono kroniką arba kur jis perteikdavo 
etnografinius faktus bei apeigas, kuriose pats daly- 
vaudavo ar kurias stebėjo. Šiaip ar taip, po Stelos 
perdirbimo Grunau iš esmės neatpažino šaltinio X — 
jis buvo išrankiotas. Gal tai ir buvo kitas šaltinis. 
Pavadintume jį X 2, turėdami omenyje, kad tokiu 
atveju Stela naudojosi rašytiniu ar žodiniu sutrum- 


pintu šaltiniu, adaptuota X šaltinio versija. 


-26- 


ERAZMO STELOS ŠALTINIAI 


Apibūdinant Stelos kūrinius, reikia pripažinti, 
kad jam nebuvo svetimi pritempimai ar falsifikaci- 
jos „poetinės tikrovės“ vardan, net kai tam reikalui 
reikėdavo paaukoti istorinę tiesą. Tačiau taip bū- 
davo, kai jam trūkdavo šaltinių ar kai jie visai ne- 
egzistavo. Tačiau rašydamas „Prūsijos senienas“ po 
ranka jis turėjo bent vieną autentiškų šaltinių bazę, 
kurią ir panaudojo — savaip, tačiau ne taip, kad ją 
paverstų „šiukšlių krūva“. Jis paliko galimybę pa- 
sirausti savo sukurtoje kunstkameroje. Tiesa, joje 
esama ir niekų, tačiau esama ir deimančiukų, kurie 
švieste šviečia mūsų praeities link. Juos tik reikia 
geriau apvalyti nuo laiko dulkių. Bet toks apvaly- 
mas galimas vien kompleksiškai dirbant archeolo- 
gams, istorikams, kalbininkams, folkloristams, et- 
nografams ir religijotyrininkams. 

PRATARMĖ 


Šviesiaušiajam valdovui Fridrichui, 
Dieviškosios Mergelės Vokiečių ordino šven- 
tosios kariuomenės didžiajam magistrui, Sak- 
sonijos kunigaikščiui, Tiuringijos landgrafui, 
Misnijos markgrafui, Erazmo Stelos Libono- 
tano pratarmė „Prūsijos senienoms“ 


Bijau, valdove Fridrichai, kad imdamasis giliau ir 
nuo pačių pradžių tyrinėti Prūsijos istoriją ir čia tarsi 
iš duobės į teatro sceną iškeldamas iki šiol slypėjusią 
senovę, aš veikiau iš daugelio susilauksiu juoko, kva- 
tojimo ir net švilpimo nei skaitytojų publikos prita- 
rimo. Viena vertus, dėl to, kad senovė, kaip teigia 
„Problemose“ Aristotelis, byloja apie tokius dalykus, 
jog atrodo pasakojanti kažką panašaus į senučių 
pasakas, antra vertus, kad manoma, tartum Prūsi- 
jos istoriją, dėl ilgai trukusios barbarybės neturinčią 
jokių rašto paminklų, pasiglemžė amžinoji tamsa ir 
ji, nugrimzdusi į pačią Letą, beveik visiškai sukietė- 
jo ir taip sustingo, jog net kaitinama Febo karščiu 
vargu ar begalėtų atšilti ir vėl tapti pasiekiama saulės 
šviesai. Tačiau kai šie plepiai orchestroje* pamatys 


Jūsų Didenybę, šio vaidinimo rengėją, žinodami, kad 

aš į šią sceną įžengiau gaubiamas Jūsų šešėlio, susi- 
laikys nuo piktžodžiavimo ir tuoj pat sutramdys pa- 
šaipą, jog kartais Tu, išmintingiausiasis valdovas, jų 
nepalaikytum niektauzomis ir ilgaliežuviais. O jeigu, 
neišlaikydami pagarbos Jūsų Didenybei, paleistų 
liežuvius ir imtų plūsti neteisingais žodžiais, net ne- 
panorę nuslėpti pykčio geluonių imtų plepėti, nėra 
nieko, kas mane galėtų taip išgąsdinti, jog sutrikdy- 
čiau prasidėjusį vaidinimą. Tegul sau šie pašaipuo- 
liai pajuokia, tegul triukšmauja, šaukia, peikia, šmei- 
žia, pagaliau tešvilpia, - kad tik Tau mano vaidinimas 
atrodytų girtinas, šmaikštus ir teikiantis malonumą. 
Pasakojama, kad kai Antigenidas, kadaise geriau- 
sias muzikos meno žinovas, su deramai šio meno 
pramokusiu mokiniu išėjo į sceną, o žiūrovai buvo 
nusiteikę nepalankiai, jis visiems girdint pasakęs: 
„Man dainuoki ir Mūzoms“. Juk akivaizdu, kad ge- 
ra pradžia mene net ir be pataikavimo liaudžiai vis 
dėlto nelieka be teisingo pripažinimo. 

Kad pagaliau atsakyčiau tiems, kurie užsipuola 
istorijas apie tolimą praeitį, neva jose esama mažai 
tiesos, — taip galbūt atrodo žvelgiantiems naktį ar- 
ba žlibiams, bet niekas iš tų, kas mato aiškiai ir yra 
sveiko proto, neabejoja, jog senovę reikėtų labiau 
vertinti. O kad negalėtų įrodinėti, esą Prūsijos istoriją 

užvaldė amžinoji tamsa ir ji jokiu būdu iš ūkanotų 
senovės tolių nesugrįš į saulės šviesą, tegul prisime- 
na bent tai, kas pasakojama apie Heraklį, kuris, sa- 
koma, iš požemio karalystės į šią mūsų žemės švie- 
są ir šilumą ištempė trigalvį Kerberą, ir kad Trakijos 
dainius iš jo pagrobtą Euridikę savo dievišku balsu 
išvedė iš Tartaro karalystės. Todėl tegul tuščiakal- 
biai neneigia, kad šiek tiek senovės šešėlio prideng- 
ta ir rūdimis aptraukta, net į neįžvelgiamus tolius 
nublokšta Prūsijos istorija rūpestingai tyrinėjama 
negali likti neatkurta, neišplėšta iš ūkanotos nak- 
ties miglų, nenušvitusi ir neišgražėjusi dienos šviesoje. 
Juk visi pripažįsta, kad kaip tik toks tyrinėjimas, tai 
yra stropumas, yra vienintelis, kuriam nelieka nieko 
nepasiekiamo, nieko paslėpto. Jis iššaukia, iškelia 
ir atskleidžia visaip užslėptus ar gelmėse glūdinčius 
dalykus, pasiekia dangų ir prasiskverbia į požemio 
karalystes, išnaršo jūras, kas tik kur nors slypi - pa- 
žeria prieš akis. Tai jis aklam Homerui leido matyti 
daugiau, negu tūkstantį akių turinčiam Argui, jis 
Dzeuksidą, niekada nemačiusį Elenos, išmokė ją 
pavaizduoti tokią gražią, kad jos grožis buvo laiko- 
mas vertas, jog dėl jo tiek vargo patirtų Graikija ir 
griūtų aukštasis Pergamas. Jis Fidiją, kuriantį didin- 
gąją Jupiterį vaizduojančią statulą, iškėlė į tokias 

aukštumas, kad buvo sakoma: jis iš dangaus pasi- 
skolinęs dieviškumo atvaizdą. Jis taip pat, atstūmęs 
skląsčius, privertė atsiverti duris, [slėpusias] Prūsi- 
jos senienas, ir visas, kurios tik buvo nepasiekia- 
mos, iš slaptavietės išnešė išorėn. Šio pagalbininko 
dėka jos surankiotos ir išgriebtos iš giliausio Letos 
upės purvo ir, šiek tiek nuo nešvarumų nuvalytos, 
pirmą kartą, lyg sugrįžusios iš tremties, pasirodyda- 
mos tavo, šviesiausiasis valdove, akims ir žvilgsniui, 
tave sveikina kaip laimingąjį savo valdovą, garbi- 
na kaip tėvynės tėvą. O ką tiktai pasikeitus į gera ar 
puikiau atrodant dažnai su nuostaba šen bei ten 
pamato, visa tai priskiria tau ir šventajai kariuome- 
nei, kurios magistras ir net amžinas vadas esi tu. O 
jeigu aplink tave yra tokių, kurie šiuos neišbaigtus 
ir nedailius Prūsijos vaizdelius nužvelgs rūsčiai ir 
pamanys esant abejotinus dėl to, kad šiai aukštajai 
auditorijai yra parodyti be puošnesnio apdaro ir be- 
veik neaprengti, šiems tebus atsakyta, kad padoriai 
moteriai netinka dažytis ir naudoti skaistalus, o įti- 
kinamai kalbai — pernelyg kvepėti smilkalais. Lo- 
gografams palikome [įprotį] pasakoti apie viską kuo 
patraukliau, bet anaiptol ne teisingiau. Aš šiuose 
užrašuose Prūsijos senovę aprašiau be apgaulės, at- 


sisakęs visų iškalbos puošmenų, kad, jeigu atsiras 

tokių, kurie norėtų Prūsijos istoriją išdėstyti turtin- 
gesne kalba, iš čia galėtų paimti tai, ką taip nori 
išdailinti. Nes ši paprasta kalba lengvai pakęs bet 
kokį apdarą, kurį tik kas apsivilktų. 

O kad šiais mano užrašais, pilnais senovės ir 
trūnėsių, būtų be išlygų pasitikima, užtikrinu, kad 
jie kruopščiai sudaryti remiantis žymiausiais istori- 
kais: suprantama, Plinijumi, Solinu, Pomponijumi 
Mela, Kornelijumi Tacitu, Strabonu, Ptolėmajumi, 
iš vėlesniųjų - Jordanu (Gordano)*, kuris pirmasis ap- 
rašė gotų istoriją, mūsų Albertu Didžiuoju, kuris šį 
[kraštą] pamatė ir apkeliavo, vyskupu Otonu Frei- 
singiečiu*, kuris puikiai aprašė penkių Romos im- 
peratorių žygius, Liubeko kunigu Helmoldu*, kuris, 
gražiai tęsdamas slavų istoriją, kartu palietė ir prū- 
siškąją, Biondu Forliečiu*, Enėju Silvijumi ir be šių — 
visu tuo, kas tik kur nors metraščiuose užsimenama 
apie Prūsijos senovę; taip pat daug ką esu išgirdęs*. 
Nes Valerijaus Maksimo raštuose yra vieta, kur nuro- 
doma, kad savo amžiuje sužinoti dalykai yra išsaugo- 
mi ir be rašto paminklų perduodami palikuonims, 
tai yra vien per tėvų tradiciją. Šiuo mokymo būdu 
dar daug naudojasi hebrajai. 

Štai į tokį pamatą remdamasis nusprendžiau, kad 


gal visai protinga būtų manuosius užrašus išleisti. 

O kad iš mano rankų ištrūkę neklaidžiotų kaip be- 
globiai klajūnai, nutariau juos paskirti garsiausia- 
jam tavo vardui, tiek todėl, jog niekam labiau nede- 
ra pažinti Prūsijos istorijos, negu Prūsijos valdovui, 
tiek dėl to, kad šiais mūsų laikais ir senoji Prūsija 
naudotųsi tinkama globa. Taigi, garsiausiasis ir ne- 
nugalimasis valdove, kai ilsėsiesi nuo valstybinių 
rūpesčių, taip pat, veikiau pasisotinęs negu pavar- 
gęs, nuo senųjų autorių, kuriais aistringai domiesi, 
dažno skaitymo, patyrinėk bei paskaityk ir sau ar- 
timesnius dalykus — čia greitai sužinosi ne tik apie 
senąsias Prūsijos sienas, bet ir apie įvairius jos gyven- 
tojus* (mat dažnai čia būdavo atsikraustoma gyventi 
spaudžiant kitiems, pranokstantiems gausumu) bei 
ankstesnius papročius. Jeigu juos palyginsi su dabar- 
tiniais, aiškiai bus matyti, kokią jų gausybę šventoji 
vokiečių kariuomenė iš Prūsijos išvaranti. Galėsi vi- 
sai teisėtai didžiuotis, kad tėvai tą kraštą, kurį gavo 
barbarišką, apleistą, atšiaurų, stabmeldišką, bjaurų 
ir visa ko stokojantį, padarė ir paliko puikų, įdirbtą, 
civilizuotą, klestintį, kultūringą ir (rai yra svarbiau- 
sia) — krikščionišką. 

O, nepaprastai laiminga būtų Prūsija, jeigu sa- 
vo gerovę suvoktų! Valdydamas, šviesiausiasis val- 


dove, pagaliau lengvai suprasi, kaip teisėtai Dievo 

sprendimu Prūsijoje vėl apsigyveno germanai, ka- 
dangi ji ir yra Germanijos dalis ir nuo pasaulio pra- 
džios, patikimiausių rašytojų liudijimu, germanams 
skirta [beijų Į apgyvendinta*. Tai kodėl, galvoju, joje 
vėl nevertai gyvena ir valdo kažkokios kitos tautos? 

Rašyti apie šį kraštą, kurio aprašyti dar niekas 
nėra bandęs, aš ėmiausi ne tiek savo noru, kiek gar- 
bingojo vyskupo Jobo iš Pamedės* liepiamas, kad 
savuoju Marsu prieš kitaip apie Prūsijos žemę ir gy- 
ventojus manančius kovočiau lyg gimtuosius namus 
gindamas, pasiryžęs verčiau žūti negu tingiai atsi- 
traukti. Taigi prašau tave, nenugalimąjį valdovą, 
gimusį ginklui, kad nesiliautum teikęs pagalbą to- 
kiame dievobaimingame ir teisingame kare, idant 
suvienytomis jėgomis iš šio tavojo krašto išvarytu- 
me visą barbarų šutvę. Nes man nekyla jokių abe- 
jonių — jei kovon kils tavasis Marsas, lengvai šią ša- 
lį atkovosime iš neteisėtų grobikų. Kad tai, jei tik 
bus lemta, greitai įvyks, rodo tavosios ir protėvių 
dorybės bei garsūs tavo tėvo žygdarbiai. Dabar pe- 


reikime prie to, kas užsibrėžta. 

Prūsija — tolimiausia Germanijos dalis, prasidedan- 
ti nuo Vislos upės, kuri sudaro vakarinę jos sieną 
palei Baltijos jūros įlankas, supančias jos šiaurinę 
pusę, rytuose saulė jai tekanti iš alanų pusės*, pie- 
tinę dalį dengia Amaksobijų kalnai*, nuo kurių ją 
skiria besitęsiantys miškingi kalnagūbriai. Šioje že- 
mėje įvairių gyventojų gyventa. Nes, kaip rašė Jor- 
danas Gotas (Gordanes Gotthus), kadaise ją valdė 
hulmigerijai germanai, kurį laiką jų buvo vadina- 
ma Hulmigerija, ir dabar dalis, esanti prie Vislos, 
vietoj Hulmigerijos vadinama Kulmigerija. Bet go- 
tai (Gothos), kai tik iš Skandinavijos atsikraustė į 
žemyną, juos iš ten išvarė ir, kaip jis rašo, ją užka- 
riavo. Tačiau Ptolemajas, vardydamas senesniuosius 
gyventojus, rašė, kad tose vietose gyveno gotonai 
(Gotthones), venedai, stagnanai ir sargatijai bei sū- 
duviai, prie šių priduria gelidanus, taip pat gillonus, 
vacinus ir charinus, kuriuos jis vadina charionais, ir 
nustato, kad teritorija tęsiasi iki pat Amaksobijų. 
O prie Vislos nurodo jų esant mažiau*, nes sako, jog 


šiame krašte gyveno tik finai su venedais ir sulonais. 

Tačiau šioms tautoms nepripažįsta jokio kito, ko- 
kio nors bendro vardo — galbūt todėl, kad nebū- 
dami viena tauta nesusitelkė ir po vienu vardu. O 
Kornelijus Tacitas, atidžiau ištyrinėjęs šias vietas, 
visas jas priskiria Germanijai*, tačiau tvirtina, jog 
jose sumišai gyvena sarmatų ir germanų tautos, nes 
mano, kad venedai priskirtini germanams, kadangi 
„ir namus statosi ir skydus nešioja, mielai išnaudoja 
pėstininkus bei jų vikrumą“ — visa tai išliko skirtin- 
ga nuo sarmatų, kurie gyvena vien vežimuose ir ant 
arklių, nors ir jie iš sarmatų buvo perėmę paprotį 
plėšikaudami užpuldinėti kaimynus. Nes plėšdami 
išnaršė visus miškus ir kalnus, stūksančius peukinų 
(Peucinos) [žemėse], kuriuos kai kas vadina bastar- 
nais. Peukinai ir bastarnai, kaip liudija Plinijus, dakų 
kaimynai, kalba, apranga, gyvenvietėmis ir būstais 
buvo panašūs į germanus, tačiau susitepę sarma- 
tiška bjaurastimi: nes ne tik buvo paplitusios miš- 
rios santuokos, bet į tą patį purvą buvo įklimpę ir 
jų didikai bei prastuomenė. Tacitas abejojo, ar juos 
reikėtų laikyti germanais, ar sarmatais, o šiandien 
šios žemės priklauso Lenkijai; tačiau Plinijus juos 
priskiria prie germanų, jo nuomone, varinai bei go- 
tonai (Gorthones) yra taip pat germanai iš vindelų 


padermės. 

O vėliausiai į sritį atsikraustė prūsai — tautos, 
kurios, Ptolemajo liudijimu, gyveno prie Rifėjų kal- 
nų, kur jie plačiai nusidriekia į šiaurę, netoli tos 
vietos, kur iš jų išteka Tanaidė (Tanais)*. Savo skurdo 
vejami (nes ten žemė yra sustingusi dėl nepaliauja- 
mo sniego bei šalčio ir neteikia jokių gamtos dovanų), 
jie iš tėvynės iškeliavo užimti naujos vietos gyveni- 
mui ir atkako į šį kraštą, kuris jiems iš karto patiko 
tiek žemės derlumu, tiek ganyklų ir ežerų grožybe. 
"Toliau nebeėjo, vieningai sutarė Čia apsistoti, o žemę, 
kad amžinai išliktų ir ainiams, pavadino genties var- 
du — Borusija. Iki šių dienų, iškritus vienai raidei, 
šnekamojoje kalboje ji vadinama Prūsija (Brussia). 

"Tai yra tikroji šios genties kilmė, ir kas tik sako- 
ma kitaip, manau, laikytina bobų pasakomis. Kuo 
patikimiausiai šitą dalyką įrodo tai, kad iki šiol prie 
Rifėjų gyvenančios tautos kalba viena ir ta pačia 
kalba kaip ir šie*. O įsikūrę prūsai neapgyvendin- 
tas žemes (mat gotai visiškai iš jų pasitraukė) niekam 
nesipriešinant lengvai užėmė, išskyrus tą dalį, kuri 
yra prie Vislos. Joje ir tada tebegyveno šiek tiek ger- 
manų. Taigi pasklidę nuo Chrono upės iki pat Hul- 
migerijų, kurių pavadinimas po to, kai gotai iš šalies 
vidurio išvijo senuosius gyventojus, buvo pradėtas 


taikyti šiai sričiai, savo trumpu vardu užtemdė kitų 

čia gyvenusiųjų vardus. Galbūt tai atsitiko todėl, 
kad prūsai tapo daugiau žinomi kaimyninėms tau- 
toms, tai yra germanams, arba dėl savųjų gausumo 
bei išgarsėję dėl užimto plataus krašto jie užgožė net 
vietinius gyventojus. Mat šalys dažnai gauna pavadi- 
nimus pagal galingesniųjų valią. Toks pavadinimas 
išliko ir šiandien, todėl germanai, kurie gyvena ar prie 
Vislos, ar ten pajūrio srityse, vadinami prūsais (Bo- 
russii), tačiau jie su anaisiais neturi nieko bendra, iš- 
skyrus padangę, ir teisingiau vadintini prūsiškaisiais. 

Nors prūsai erdviai ir plačiai gyveno šioje visa 
kuo derlingoje žemėje, tačiau jos visiškai nedirbo* — 
arba neišmanydami žemdirbystės, ar kad paaiškėjus, 
jog žemės yra geros, patiems netektų bijoti kaimynų 
ir iš ten nebūtų išvaryti, ar todėl, kad dar nepažinojo 
maisto iš žemės augalų. Mat maistui vartojo žvėrių 
mėsą, net ir žalią, o gėrimui — pieną, kartais dar ir su- 
maišytą su arklių krauju ir net tol, kol apgirsdavo*. 
Namų nestatė, o save ir mažus vaikus nuo lietaus ir 
šalčių gynė urvuose ar prisidengę medžių žieve — 
dėl to, kaip žinoma, net buvo pavadinta Subarija*. 
Gana ilgai jiems nebuvo nieko šventa, galų gale puo- 
lė į tokią beprotybę, kad pamaldžiai ėmė garbinti 
gyvates, žvėris ir medžius, kaip apie tai vėliau pa- 


pasakosime. Nežinojo nei įstatymų, nei pareigūnų, 


40 


PIRMA KNYGA 


kadangi kiekvienam buvo leista riek, kiek išdrįs- 
davo. Niekuo jų gyvenimas nesiskyrė nuo žvėrių. 
„Tačiau tiems, kurių laivai suduždavo ar patirdavo 
audrą jūroje, buvo žmogiškesni ir visokeriopai pa- 
dėdavo“, o kitais atžvilgiais — stebėtina bjaurastis ir 
pasibjaurėtinas skurdas. Nes jie neturėjo nei gink- 
lų, nei geležies, o jei kada nors susidurdavo tarpu- 
savio kautynėse, naudojosi apdegintais kuolais ir 
pagaliais*. 

Praėjo ne tiek jau daug metų, kai germanai, gy- 
venantys Hulmigerijoje, atgavę jėgas (mat gotai jas 
buvo labai išsekinę) ir pasitelkę sąjungininkus iš 
anapus Vislos, kurie, luotais persikėlę per upę prie 
jų apsistojo, jungtinėmis pajėgomis susiruošė į karą 
prieš prūsus. Įsiveržę į šalies vidų, prūsus, kiek tik 
jų sutiko, arba paėmė į nelaisvę, arba privertė trauktis 
atgal ir per trumpą laiką save ir savuosius apsaugo- 
jo nuo barbarų baimės. O prūsai, kad būtų saugesni 
nuo kaimyninių germanų*, sudarė sąjungą su sūdu- 
viais (Sudinis), kurie gyvena anapus Chrono tėkmės 
ir, tikima, yra to krašto senbuviai*. Jie tuo metu dėl 
[savo] narsumo ir jėgos buvo įgiję didžiulę galią. O 
Chronas yra upė, kuri šiandien vadinama Pergulu. 
Ją, prasidedančią Prūsijos pakraštyje, šiauriau sufor- 
muoja daugelis beveik toje pačioje vietoje esančių 

ir vienas po kito į ją įsiliejančių ežerų. Iš pradžių, 
remiantis Strabonu, ji Prūsus skiria nuo samijų, po 
to — nuo sūduvių, — tautų, su kuriomis dar romėnai 
išbandė ginklą, bet anaiptol nenugalėjo. Juk juos, 
Plinijaus liudijimu, su laivynu buvo užpuolęs Dru- 
zas Germanikas, kuris pirmasis iš romėnų vadų 
įplaukė į šiaurės okeaną, o po šio karą su jais pradė- 
jo imperatorius Domicianas — žygyje, kurį surengė 
prieš sarmatus, kadangi šie buvo išžudę legioną su 
legatu, [ir] dėl gintaro, kurio barbarai vieninteliai 
iš visų genčių čia gausiai išgriebia tarp jūros išmę- 
tamų dalykų, bet atsipirkę didžiule daugybe to da- 
lyko, dėl kurio žinojo esą puolami — tai yra gintaro, 
jie liko nepaliesti*. 

Čia, pasitaikius progai, pakalbėkime apie gin- 
tarą. Jo gausiai esama šiame pajūrio krašte, kuris 
dėl vingiuotų jūros įlankų ir toli į vandenis nusidrie- 
kiančios sausumos yra tarsi pusiasalis, į kurį jį at- 
plukdo smarkios audros. Kadaise germanų jis buvo 
pavadintas glesum, kaip yra rašę mokyti žmonės, dėl 
to pats kraštas romėnų kariuomenės buvo pavadin- 
tas Glesarija, o kitų - Subarija, nuo kamštinio ąžuo- 
lo [pavadinimo], nors prigimtinis jos pavadinimas 
yra Sūduva (Sudinia), o mokyti žmonės vadina Aus- 


trazija. Gintaras barbarų dar vadinamas — skitišku 

žodžiu — svalterniku (Sualternicum). Kuriose vie- 
tose gintaras randasi, rašytojai nesutaria. Palikus 
nuošaly, kas pasakiškai apie jį kalbama mite apie Fa- 
jetontą, Pitėjas* teigia, kad pas gotonus, germanų 
tautos kaimynus, esanti pelkėta įlanka, nuo okeano 
nutolusi per šešis tūkstančius stadijų; per dienos 
plaukimą laivu nuo šios esanti sala Abalas (Abalum); 
gintaras iš jos atplukdomas pavasarinių srovių ir 
esąs užšalusios jūros purvas, o gyventojai, sako, jį 
naudoja vietoj malkų ir pardavinėja greta gyvenan- 
tiems teutonams. Jam pritaria ir Timajas*, bet salą 
vadina Basilija. Nitijas manė, kad tai esą saulės spin- 
dulių syvai ir, kaip jis galvoja, tokie smarkesni [spin- 
duliai] vakaruose krisdami į žemę toje okeano da- 
lyje palieka riebų skystį, po to banguojančios jūros 
išmetamą į Germanijos krantus. Mitridatas tvirti- 
na, kad prie Germanijos krantų yra sala, vadinama 
Serita, esanti apaugusi kedro rūšies mišku — iš ten 
jis ir nutekąs į uolas. Kornelijus Tacitas tvirtina, jog 
aisčių gentis, kurią dešine puse skalauja Svebų jū- 
ra (Suionici maris) ir dabar liaudyje yra vadinama 
Lifsom, jį renka seklumose ir pačiame krante tarp 
kitų jūros išmetamų dalykų; tai, matome, vyksta ir 
šiandien. Kai kurie mūsų laikų žinovai mano, kad 
kaitinant saulei jis teka iš kažkokių kalnų purvo, 

šių kalnų papėdėje esančioje žolėtoje ir šaltoje žemė- 
je sukietėja, iš ten okeanui banguojant yra išplau- 
namas ir išmetamas į artimiausią pakrantę. Tai rodo, 
jog jis kartais iškasamas kietoje žemėje, ką ir pats 
mačiau, nors būna vaško minkštumo ir beveik tą- 
sus, dėl to jį iš naujo įmerkia į jūrą, nuo kurios šalčio 
sustingsta į akmenį. Neketinu nei visiškai pritarti 
šiai nuomonei, nei jos atmesti. O kadangi šių kalnų 
tiksliai neįvardija, man kyla įtarimas dėl patikimu- 
mo. O Plinijus, patikimiausias gamtos reiškinių aiš- 
kintojas, pasirėmęs Cezario Germaniko, su laivynu, 
kaip jau minėta, kariavusio šiaurės okeane, patir- 
timi, praneša, kad gintaras randasi šiaurinio okea- 
no salose ir susidaro iš pušies rūšies medžių ištekant 
šerdžiai (juk kaip sakai prasisunkia iš vyšnios me- 
džių, taip ir iš pušų — drėgmės perteklius), o nuo jū- 
ros šalčio sutirštėja; jai šėlstant, iš salų išplėšiamas 
ir nunešamas į minėtą krantą; jūros išmetamas taip 
įsipainiojęs į žoles, kad atrodo, lyg ant jų būtų pa- 
kibęs. Kad tai yra medžio syvai, ir kad jis iš pradžių 
lašėjęs kaip skystis, įrodo kai kurie viduje įžiūrimi 
dalykai — tokie kaip skruzdėlės arba bitės, taip pat 
driežai ir kiti panašūs, kurie įklimpo syvuose ir, skys- 
čiui stingstant, įkliuvę pasiliko. O kad yra iš pušies 


medžio, įrodo pušies kvapas trinant ir tai, kad už- 

degtas liepsnoja lyg pušinė skala. Neapdirbtas yra 
bjaurus ir, kai ištraukiamas iš vandens, dėl žievių ir 
kitų jį apkibusių dalykų labai panašus į grumstą — 
dėl to ilgą laiką voliojosi tarp jūros šiukšlių barba- 
rams nežinomas. Pasakojama, kad pirmieji su juo 
susipažinę germanai ir atvežę į Panoniją, į Karnuto 
miestą. Venetai, iš ten jį gaudami, pirmieji šį daly- 
ką išgarsino. Netrukus ir Panonijos kaimynai prie 
Adrijos jūros bei gyvenantys anapus Pado upės, ku- 
rių kaimietės moterys gintarą nešiojo vietoj bran- 
genybių kaip papuošalą. Iš čia, manau, kilo visiems 
žinomas pasakojimas apie Padą'. 

Žinoma, kad yra daugybė jo rūšių: būna balti, 
bet nuostabiai kvepiantys, kurių kaina ilgą laiką bu- 
vo mažesnė, o šiuo metu brangumu lenkia ir rusvų, 
ir vaško geltonumo, be to, iš rusvųjų labiau buvo 
vertinami skaidrūs, išskyrus tuos, kurie pernelyg kai- 
triai liepsnoja, nes pageidaujama, kad jame slypėtų 
ugnies regimybė, o ne pati ugnis. Anuomet labiau- 
siai garsėjo Falerno [gintarai], taip pavadinti pagal 
vyno spalvą, pasižymėję švelniu spindėjimu. Žinome, 
kad kai kurie šį vadina Chrysolectrum*, lyg būtų auk- 
so spalvos. Šis labai greitai pasičiumpa liepsną ir 
jei tik šalimais pasitaiko — iškart užsiplieskia. Esa- 
ma tokių, kurie patinka dėl blausumo - lyg išvirinto 

medaus. Romos imperatorius Domicijus Neronas 
šiuo žodžiu yra apibūdinęs savo žmonos Popėjos plau- 
kus, kažkurioje giesmėje juos pavadindamas ginta- 
riniais (succinos appelando). Dėl to matronos ėmę 
geisti šio trečiojo atspalvio plaukų. Be to, kai romėnų 
tautai jis ketino parodyti gladiatorių rungtynes, tuo 
rūpinosi kažkoks romėnų raitelis Julijonas, kuris buvo 
pasiųstas jo įsigyti, šią pakrantę apkeliavo, pamatė 
bei supirko ir atgabeno į Romą tokią daugybę, kad 
juo buvo sumegzti tinklai, valstybės sąskaita paruoš- 
ti kovai su žvėrimis, ir ginklai, ir laidojimo reikmenys, 
ir kartu — visa įranga vienai dienai buvusi iš ginta- 
ro. Tuomet matę trylikos svarų gabalą. Tačiau Soli- 
nas nurodo, kad tą gintarą Germanijos karalius davęs 
Neronui kaip dovaną - šiai nuomonei aš labiau pri- 
tariu. Tarp prabangos dalykų jis buvo taip vertina- 
mas, kad, kaip yra užrašę mokyti vyrai, žmogaus 
skulptūrėlė, nors ir maža, viršijo gyvų ir sveikų žmonių 
kainą. Nors patiko rodyti ir naudotis kitais praban- 
gos reikmenimis, pavyzdžiui, korintietiškais — dėl 
vario, sumaišyto su auksu ir sidabru, raižiniais — dėl 
įdėto talento ir išmonės, didžiaisiais perlais, dabinan- 
čiais galvą, brangakmeniais, mūvimais ant pirštų, — 
tokių brangenybių teikiamos prabangos, kaip sako 


Plinijus, buvo tikimasi ir iš gintaro. 

Jis įvairiopai naudojamas medicinoje. Nuo kū- 
dikystės nešiojamas kaip amuletas, bet kokiame 
amžiuje padeda prieš pamišimą ir nakties baimę. Ka- 
listratas perduoda, kad tas, kuris vadinamas Chry- 
solectrum, išgertas gydo šlapinimosi sutrikimus, o už- 
rištas ant kaklo - karštligę. Sutrintas su medumi ir 
rožių aliejumi — ausų ligas, o jei sutrinamas su Atikos 
medumi — pašalina akių valktį. Jo milteliai (labiau- 
siai tikėtina, kad to, kuris yra baltas) ar vartojami vie- 
ni, ar su gėrimu iš vandens ir mastikos [gydo] skran- 
džio ligas. Manoma, kad veikia skydliaukę ir [padeda] 
prieš gerklės ligas, dėl to jį nuo seno aplink kaklą 
nešiojo moterys prie Pado upės, kadangi įvairūs van- 
denys, šalia kurių gyveno, kenkė jų gerklėms ir gre- 
timiems audiniams - tai šiandien savo arkliams taiko 
turkų raitelių pajėgos. Šiuolaikinių gydytojų paty- 
rimas rodo, kad taip pat skatina gimdymą. Tai labai 
gerai žinoma Germanijos moterims. Daugelis taip 
pat tvirtina, kad jį geriant išstumiami ir pašalinami 
šlapimo pūslės ir kepenų akmenys. Sužinota, jog jo 
dūmai taip pat padeda išvengti nuodų ir užkrėsto 
oro. Taip pat stabdo kraujavimą, jei vartojamas ge- 
riant — padeda sužeistiesiems, dėl to naudojamas 
dar ir kompresams. Dera žinoti ir tai, kad ožiukų 


lašiniais ir anchusos šaknimi gintaras būna nuda- 

žomas bet kokia spalva — pasakojama, kad jis įgau- 
na net ir purpurinę spalvą, o tokie yra skaidrūs, la- 
bai panašūs į brangakmenius ir tinkami juos klas- 
toti, ypač ametistus. Gintaras šlifuojamas išvirintas 
žindančios kiaulės taukuose. Pridėjus aliejaus, jo 
drožlės dega šviesiau ir ilgiau, negu lino dagtis. 
Kiekvienam žinoma, kad nuo trynimo pirštais peri- 
ma šilumos jėgą ir kaip magnetas prie savęs traukia 
šiaudus ir sausus lapus. Kai kas praneša, kad buvo 
matyta, jog traukė vario, net geležies lakštus. Aš 
mačiau gabalą, prie kurio buvo prikibusi, lyg priau- 
gusi geležis, kurią galbūt buvo pritraukęs savo jėga. 
Daugelis gintarą bandė padaryti lankstų ir tąsų, bet 
stebėtina, kad veltui, nors, kaip nurodžiau, atsiran- 
da kaip drėgmės ir syvų perteklius. 

Tiek tebūnie pasakyta apie gintarą — sūduvių 
turtą, dėl kurio daug kartų buvo puolami svetimų 
genčių. Nes be romėnų ginklų patyrė ir Angliją užė- 
musių saksų puolimus, nuo kurių uoliai gynėsi sau- 
sumoje ir jūroje. Juk šios tautos - kad šis tas trumpai 
būtų pasakyta apie jų papročius — turėjo savo kara- 
liukus, kurių įstatymams paklusdavo, dirbo žemę ir 
išmanė prekybą. Jų apsirengimas buvo toks, kad vyrai 
nešiojo vilnones, o moterys — linines tunikas; kak- 


lus juosdavo vėriniai iš vario ar žalvario, į ausis ka- 

bindavo auskarus — nerimtas, tačiau ir šiandien 
neišnykęs dalykas. Gyvendavo pasistatę į sodybas 
panašius namus bei kaimuose ir visur — be sienų ir 
pylimų: to galbūt išmoko iš svetimšalių, pas juos at- 
keliaujančių dėl prekybos, kita vertus, tai nebūdin- 
ga sarmatams. 

Grįžtant prie prūsų, sužinome, kad dėl kaimynų 
germanų baimės jie sudarė sąjungą su sūduviais. Su- 
duvių nebuvo paniekinti, o padedami jų galios ir tapę 
labiau apsaugoti nuo bet kokių kaimyninių genčių, 
kurį laiką gyveno savo bjaurastyje, apie ją — vėliau. 

Dabar tęskime pasakojimą apie kitus dalykus, 
kuriais garsi Prūsija. Ši žemė gimdo ir įvairius žvėris, 
kurie kitur net nežinomi. Mat išskyrus meškas, šer- 
nus, elnius, kurių gausiai esama, išaugina stumbrus, 
pasižyminčius nepaprasta jėga ir greitumu, kurie kū- 
no dydžiu yra nedaug mažesni už dramblius ir to- 
kie žiaurūs, kad nepasigaili nei žmogaus, nei žvėries, 
jei tik kokį pastebi. Tas žvėris yra raguotas, yra ma- 
tę tokio dydžio jo ragus, kad ragai nuo vienos gal- 
vos, kaip liudija Plinijus, buvo dviejų urnų* tūrio. 
Barbarai iš jų geria, sidabriniu apvadu apkaustę da- 
lį, dedamą prie lūpų. Jie yra tuščiaviduriai ir tik prie 
smaigalio suaugę. Kiti juos užmauna ant iečių vie- 


toj smaigalio. Romėnai juos skaldydavo plokštelė- 


-49. 


PIRMA KNYGA 


mis, kad plačiau paskleistų tarp jų įstatomą šviesą, 
ir naudojo kaip lempas ir žibintus. Kas užsiimdavo 
jų medžiokle, jei labai daug nudobdavo, į viešumą 
atnešę ragus, kurie yra įrodymas, pelnydavo didelę 
šlovę. Nuo seno buvo įpratę juos gaudyti specialiai 
tam iškastose duobėse ir sugautus nudurti, galbūt 
todėl, kad tuo laiku neturėjo geležies, bet vėlesniais 
laikais jaunuoliai, pasižymintys ypatinga drąsa ir 
narsa, manė, kad toks nepaprastas žvėris neturėtų 
žūti tokia mirtimi, todėl mieliau juos persekiodavo 
su šunimis, iš arti ir iš toli svaidydavo medžioklines 
ietis, nuolatos slėpdamiesi už tvirtesnių medžių, jog 
ir patys savo ruožtu nebūtų užpulti žvėries, kuris, iš- 
troškęs keršto, smeigia ragus į medį ir įstringa, kol 
nuo persekiotojų ginklų daromų žaizdų krinta ne- 
gyvas, — žiaurųjį žvėrį laikė vertu tokios mirties. Pa- 
žandėj šio žvėries vilna yra ilgoka, atrodanti kaip 
ožio barzda*, kitais atžvilgiais yra labai panašus į jau- 
tį. Romos imperatorius Gajus Kaligula pirmasis Ro- 
mai arenoje parodė stumbrus, kuriuos neišmananti 
minia tada klaidingai manė esant buivolais. Ši žemė 
gimdo ir karčiuotus stumbrus, kurie yra iš miško 
jaučių veislės, bet mūsų laikais labai reti. Sakoma, 
kad jiems, patelėms ir patinams, prie karčių auga 


po vieną ragą, ir vienų ir kitų — tokios pačios for- 

mos ir dydžio, spalva ir išvaizda taip pat visai pana- 
šūs į jaučio. Kai kurie mano, kad šiai rūšiai priklau- 
so vienaragiai. Ar tai tiesa, ar ne — nežinau, tačiau 
Plinijus rašo, kad esama vienaragių ir triragių Indi- 
jos miškų jaučių; todėl tikėtina, kad jie veisiasi ir 
kitose vietose, tačiau galima spėti, jog yra kitos veis- 
lės nei stumbras. Toks galbūt yra ragas, kuris šiuo 
metu sveikas saugomas didžiojo magistro archyve 
ir tvirtinama, kad yra vienaragio, kadangi ano bū- 
na juodas, o šis, kaip matome, gelsvas. Šiame kraš- 
te yra ir laukinių arklių, nematytų nei graikams, nei 
romėnams, bandų, todėl jiems negalima rasti kito 
pavadinimo. Jie tebėra panašūs į naminius arklius, 
išskyrus tai, kad jų nugara silpnesnė, dėl to yra netin- 
kami naudotis ir sakoma, jog jų jokiu būdu negali- 
ma prisijaukinti. Gyventojai ir šiandien maitinasi 
jų mėsa, kuri, kaip teigiama, visai skani. Veisiasi ir 
briedžiai, kuriuos kai kas klaidingai mano esant miš- 
kų asilais, nors šie gyvena tik Azijoje ir Afrikoje. Jų 
išvaizda mišri — tarp elnio ir jautuko, tik kiek ski- 
riasi ilgesnėmis ausimis ir pačiu sprandu, dydžio — 
tarp kupranugario ir elnio. Patinams iš antakių auga 
ragai, kuriuos kiekvienais metais numeta; platesni 
negu elnių, tačiau šakoti ir ištisai pilnaviduriai bei 


kieti. Nagai skelti, spalva panaši į elnio. Medžioto- 

ją iš toli jaučia. Tai tikrai paprastas gyvūnas, nes jei 
yra persekiojamas šunų, labiau kliaunasi ne bėgda- 
mas, o slėpdamasis, nuo šunų daugiau ginasi ne ra- 
gais, o kanopomis. Daugiausia slepiasi pelkėtose vie- 
tose, ten ir savo jauniklius veda. Jo bailumo įrodymas, 
sakoma, yra tai, kad retai sutinkamas vienas — daž- 
niausiai matomi bandoje. Buvo tikima, kad jo na- 
gai, jei priglaudžiami prie odos, malšina epilepsiją, 
net kai jau pasirodo putos. Svaičiojo tie, kas yra pa- 
sakę, kad dėl visiškai nesilankstančių pakinklių 
briedžiai niekada neprigula net pailsėti, o užmiega 
atsirėmę į medžius, kurie, iš pasalų medžiotojų pa- 
kirsti, virsdami kartu pargriauna ir žvėrį; taip pat — 
kad ganydamiesi dėl labai didelės viršutinės lūpos 
eina atbulomis, lyg negalėtų ėsti eidami į priekį. Tai 
atskirai yra pasakyta ne apie briedį, o apie žvėrį [va- 
dinamą] machlin*, visai į jį panašų, kuris, kaip kai 
kurie nurodo, veisiasi Skandinavijoje. 

Yra ir nekirstų miškų, iš kur suvežama didžiulė 
daugybė medienos, naudojamos ir laivams, ir namų 
ūkyje, apvalių medžių, tinkamų laivų stiebams, ku- 
rie iš čia gabenami į atokiausius kraštus. Miškai ir 
be to turi savų gėrybių, iš kurių tarsi savaime gau- 
nama nemažai naudos, o būtent — didelę gausybę 
bičių. Jų dreves arba avilius galima pamatyti tam 

tinkamuose tuščiaviduriuose medžiuose. Iš jų gau- 
nama tiek daug medaus ir vaško, kad be vargo šiais 
dalykais pakankamai aprūpina Germaniją ir Brita- 
niją bei kitas kaimynines salas. Bitininkai spiečiais 
rūpintis čia nei įgudę, nei stengiasi, nes nevilioja jų 
nei sodinių žiedais, nei žolynais, nei toliau nuskri- 
dusius susigrąžina. Jos iš lapijos ir miško gėlių suneša 
nektarą, iš jo daro savo statinius, kurie ir yra dižiu- 
lio pelno pagrindas. Be to, šie miškai teikia ir tokius 
labai pagarsėjusius kailius, kuriais apsiuvami valdo- 
vų rūbų pakraščiai, dar iš jų siuva lovų užtiesalus ir 
parduoda už didžiulę kainą. Kadaise šiuos kailius 
pirkliai gaudavo mainais už avikailius. Tuos gyvūnus 
barbarai vadina gaynos, o germanai — martes. Kai 
kurie gamtos tyrinėtojai rašo, kad jie yra žebenkščių 
rūšies. Esama taip pat įvairių žvejybai tinkamų vie- 
tų. Nes čia tiek ežeruose, tiek banguotoje jūroje gau- 
domos visų rūšių žuvys, pavyzdžiui: psittas, plekšnės, 
lingulas, raudonbarzdės, asiliukai, lašišos, jūros šunys 
ir kitos panašios. Be šių gausiai [sugaunama] ungu- 
rių, jų gyventojai nevalgo kitaip, nebent tik išdžiovi- 
nę ir iškaitinę ore ir saulėje. Bet pereikime prie kitų 
dalykų. Apie krašto padėtį ir žemės derlumą, kokie 
buvo senovėje, tebūnie papasakota tiek. 


-53- 


ANTRA KNYGA 


"Tais laikais, kai romėnus valdė Valentinianas“, šiau- 
rės alanų gentys, kaimyninės prūsams*, pakėlusios 
ginklą prieš Romos imperiją, po ilgai trukusių ant- 
puolių prieš imperijos žemes, buvo nugalėtos sikamb- 
rų* — tame kare sikambrai sau ir ainiams išsikovojo 
laisvę. Dalis po žudynių išlikusių gyvų alanų, prasi- 
veržę pro imperijos sieną, atkako iki pat Ispanijos*, 
kur prisijungė prie tenai kariaujančių gotų; galų ga- 
le ten apsigyvenę, jie pasivadino Goralanija (Gothia- 
lanias) — sudurtiniu dviejų tautų pavadinimu, kaip 
gotų ir alanų gyvenamoji vieta. O silpnesnioji da- 
lis, kuri po įvykusių žudynių buvo atsitraukusi į tėvynę 
ir pasilikusi namuose, netekusi šauniausios jaunuo- 
menės jėgos, savo gyvenamoje vietoje savimi nepa- 
kankamai pasitikėdama, su žmonomis ir vaikais ir 
visa daugybe vergų pasitraukė pas kaimynus prūsus. 
Tiek su savimi vežimuose ir vežėčiose gabenamą man- 
tą, tiek ir galvijus, kuriuos augindama ši tauta dau- 
giausia ir prasimaitina, — save ir visa patikėjo prūsų 
globai ir apsaugai. Prūsai jų neatstūmė, kadangi tikė- 
josi, kad dėl jų gausumo tapę skaitlingesni galėsią 

lengviau atsispirti prieš bet kokią tautą. Tada dar 
labiau bijojo germanų, kurie gyveno toliau prie Vis- 
los krantų“ ir juos gana dažnai puldinėdavo iš savo 
valdomų vietų. Taigi suteikė alanams teisę gyven- 
ti kartu, kuri, kita vertus, prūsams leido sanguliauti 
su savo moterimis. Mat visai nesituokdavo, bet ku- 
riam kokia moteris pasitaikydavo, ta buvo leidžiama 
pasinaudoti meilės reikalams, dėl to netrukus jų skai- 
čius taip išaugo, kad pranoko bet kurią kaimyninę 
tautą. Pagaliau dėl tokio gausumo jiems ėmė dary- 
tis ankšta dėl žemių stygiaus, nes kiek kam patiko 
ar atrodė patogiau, tiek žemės sau ir arkliams buvo 
pasiėmę, dėl to tarp jų kilo įvairių ginčų ir nesutari- 
mų, kurie daugiausiai buvo sprendžiami žudynėmis. 
"Tai šią tarp savęs nesutariančią laukinę tautą privertė 
sutarti dėl to, kad, ketindami pasiskirti karalių, ėmė 
rengti sueigas, kuriose tautos iš nemokšiškumo dėl 
šito buvo prikalbėta ir aptarta daug visokiausių da- 
lykų. Alanas Vaidevutis (Vidvutus)*, kuris kitus len- 
kė ir reikšmingumu, ir dvasine stiprybe (mat turė- 
jo didelę armiją vergų*, dėl to įgavo nemažą įtaką 
net svetimose šalyse) tarė: „O prūsai, tenekyla jokių 
nesutarimų dėl dalyko, kurį svarstote savo tarpe, 
kad nebūtumėte kvailesni už savo bites. Juk mato- 


te, kad šios turi karalių, kurio įsakymams paklūsta, 


„552 


ANTRA KNYGA 


kuris vadovauja jų triūsui, kiekvienam darbui skir- 
damas tinkamą, kuris ir nepaklusniąsias baudžia, ir 
liepia lauk iš avilio išmesti tingines, kurio ragina- 
mos visos uoliai triūsa ir atlieka savo darbus. Jūs, 
kurie tai kasdien matote, pasekite jomis kaip vado- 
vais, paskirkite sau karalių ir pakluskite jo valiai, 
jis spręs jūsų ginčus, baus už žudynes, skirs bausmes 
už vagystes, saugos nekaltuosius, jis vienas turės galią 
teisti visus be jokios išimties.“ Visi, ėmę nepaprastai 
garsiai šaukti, pritarė jo žodžiams: „Taigi, ar būsi mūsų 
bioteras“, kas jų kalba reiškia bičių karalių. Kadan- 
gi jis nepaniekino [jų] balso, buvo vieningai visų 
pasveikintas kaip karalius. Stebėtinas yra mirtingų- 
jų šlovės troškimas, dėl kurio kiekvienas prasčiokas 
pamano esąs vertas karališkos padėties. Iki pat tos 
dienos leidęs gyvenimą taip pat bjauriai kaip ir kiti 
žemiečiai, vien tokiai grubiai ir neišmanančiai liau- 
džiai šūktelėjus, jis ėmė vaidinti karalių. Karališko 
išdidumo jam netrūko. Nes vos tik ėmė iš liaudies 
išsiskirti karališkąja didybe, mintyse siekė ne ko ki- 
to — tik mėgdžioti bičių karalių. Pirmiausia iki tol 
išsisklaidžiusią tautą privertė apsistoti nustatyto 
se ribose, panašiai į spiečius, kurie savuose aviliuo- 
se atlieka savo darbus, ir paragino užsiimti bei, kiek 


leido vietos padėtis, verstis žemės darbais, tai yra 

jog vieni įdirbtų žemę, sėtų ir sodintų medžius, o 
kiti imtų pelnytis iš bitininkystės, tretiems skyrė 
rūpintis gyvuliais, dar kitiems — žvejoti ir sukūrė 
įstatymus, kurių pagalba manė užbėgsiąs už akių 
būsimam žemių stygiui, — pirmiausia, kad joks šei- 
mos tėvas nemaitintų nei vaikų, nei vergų daugiau, 
negu pakanka saviems darbams nudirbti, kitus — ar- 
ba parduotų, arba nužudytų; kad joks šeimos tėvas 
neaugintų nenaudingų ir luošų ar dirbti nepajėgian- 
čių vaikų; kad sūnui leistina nebaudžiamai pasmaug- 
ti senatvės slegiamą ar, išsekus jėgoms, darbų nepa- 
keliantį tėvą. Kad vaikai negimtų visai neaišku nuo 
kokio tėvo, uždraudė netvarkingą sangulavimą ir 
sukūrė santuokos regimybę — kad šeimos galva bet 
kokią merginą, su kiek tik jų prasidėtų norėdamas 
susilaukti palikuonių, ar būtų iš savų, ar svetimų 
vergių, ar iš laisvųjų, laikytų pas save savo lūšnoje 
ir maitintų. Sulaikė nuo to, kad kito valdžioje esan- 
čios jaunos moters iš nieko negalėtų paimti kitaip, 
kaip tik užmokėję, lyg nusipirkę už pinigus. Svetima- 
vimo nedraudė, bet paleistuvius pažabojo grasinda- 
mas pasinaudojęs valdžia išvaryti. Ir taip šią atšiaurią 
tautą pripratino gyventi ramiau. Įvedė dažnai rengia- 
mas viešas vaišes, kuriomis, tikėjosi, bus pamalonin- 


tos atšiaurios žmonių širdys, ir dėl to neapsigavo, 

nes netrukus jie tapo tokie nuolaidūs, kad juos pa- 
lenkdavo dėl ko tik panorėjęs. Po to nutarė, jog la- 
biausiai yra puoselėtinas svetingumas, kuris susie- 
ja tvirčiausiais bičiulystės saitais. Išmokė pagaminti 
gėrimą iš vandens ir medaus, kuris lotyniškai galėtų 
būti pavadintas mulsum*, ir leido jį vartoti valgant 
viešai bei privačiai; barbarai, nepaprastai susižavėję 
jo saldumu, greitai išglebo*. O užsiėmęs religijos da- 
lykais iš sąjungininkų sūduvių tautos atsikvietė žy- 
nius, kurie, būdami užsikrėtę beprotiškais prietarais, 
juos taip pat išmokė dievobaimingai garbinti neš- 
varius gyvius, tokius kaip gyvatės, žalčiai, lyg tai būtų 
dievų tarnai ir pasiuntiniai; juos maitindavo na- 
muose, jiems aukodavo lyg dievams penatams. Sakė, 
kad dievai gyvena miškuose ir giraitėse, jiems per- 
maldauti ten reikia aukoti aukas, iš jų reikia laukti 
saulės bei lietaus; tvirtai tikėjo, kad jiems skirtos šven 
tos apeigos suteršiamos atėjus svetimšaliui ir to 
negalima išpirkti kitaip, o tik žmogaus auka*. Tiki- 
no, jog visi šiuose miškuose gyvenantys žvėrys, ypač 
briedžiai, yra garbintini* kaip dievų vergai ir dėl to 
reikia susilaikyti nuo jų valgymo. Tikėjo, kad saulė 
ir mėnulis yra vyriausi dievai*; bendru pagonių įsi- 
tikinimu garbino griaustinį ir žaibus, sakė, kad maldo- 


mis galima nukreipti ir sukelti audras*. Aukojami 

buvo ožiai* — dėl šio gyvūno prigimtinio vislumo, mat 
labiausiai linkęs į lytinę sueitį, be kurios neįmano- 
mas joks gyvūnų dauginimasis. Sakė, kad dievai gy- 
veną kai kuriuose išskirtiniuose medžiuose, tokiuo- 
se, kaip kiermedžiai, ąžuolai, iš kurių galima girdėti 
klausinėjantiems duodamus atsakymus. Todėl tokius 
medžius nekirto, bet dievobaimingai garbino kaip 
dievybių namus*. Tokiais dar laikė šeivamedį ir daugelį 
kitų. Nutarė, kad reikia taip pat pažymeti gimtadi- 
enius ir laidotuves, tai yra bendrai valgant ir geriant, 
po to pramogaujant ir dainuojant, be liūdesio - kuo 
linksmiau ir džiaugsmingiau. Turį anapusinio gyve- 
nimo viltį rodė bent tuo, kad mirusiuosius laidojo 
ginkluotus ir aprengtus bei aplink sudėję didelę da- 
lį namų apyvokos daiktų; ir iki šiol laidoja pagal šį 
paprotį, dar degto molio induose pridėdami gėrimo, 
pagaminto iš medaus ar iš javų. Per laidotuvių puotą 
dalį valgių ir gėrimo aukodavo ir dar šiandien tebe- 
aukoja mirusiojo vėlei*, darydami ten gėdą krikščio- 
nių vyskupams. 

Išmokęs tą tautą šių ir kitų dalykų bei įtvirti- 
nęs tikybą, Vaidevutis išmintingai ir kuo ramiausiai 
valdė šalį, neleisdamas puldinėti kaimyninių tautų 
nei iš jų pusės patirdamas kokių nors nuostolių. Pa- 


sitraukdamas iš gyvenimo jis paliko keturis sūnus*, 

kurie, nesutardami tarp savęs dėl valdžios, jau pri- 
pratusią prie taikos tautą stūmė į tarpusavio karus. 
Dėl to kovėsi tarp savęs daugelyje mūšių, tačiau vy- 
resnijį, kadangi jį buvo pagimdžiusi motina alanė ir 
buvo vienintelis, gavęs alanų paramą, o prūsų neken- 
čiamas, broliai jį privertė pasitraukti. Taigi po dauge- 
lio žudynių, įvykdytų ir vienų, ir kitų, ginčą išsprendė 
taip, kad vyresnysis Vaidevučio sūnus, kurio motina 
buvo alanė, su savaisiais alanais turėjo pasitraukti ir 
sugrįžo atgal į senąsias žemes, kad juos valdytų kaip 
sugebės, o Prūsijos kraštą paliko trims broliams, kurių 
motina buvo prūsė ir buvo gimę Prūsijos žemėje. Li- 
talalanas*, mat toks buvo vyresniojo amžiumi jau- 
nuolio vardas, sutikęs su tokia sąlyga, su daugeliu 
saviškių iš Prūsijos išvyko, o kadangi jų buvo pasi- 
darę be saiko daug, lengvai apgyvendino visas vie- 
tas, kur jų prieš tai gyventa ir kurias rado neužimtas. 
Nuo šio jų vado, anksčiau vadinęsi alanais, vėles- 
niais laikais jie buvo praminti litalalanais, o dabar- 
tiniu metu šnekamojoje kalboje vadinami litfanais 
(Litfani). Pasilikusieji Prūsijoje, žemę pasidalijo pa- 
gal savo skaičių. Pomesamas*, kuris buvo vyriausias 
iš jų, burtais gavo tą šalies dalį, kuri yra arčiau Hul- 
migerijos, — tada joje gyveno germanai, kurių prū- 


sai labai bijojo. Bet kadangi Pomesamas atrodė esąs 

tvirtos rankos bei narsios širdies ir labai atsidavęs 
daugumai, jie vylėsi, kad jis geriau sugebės apsaugo 
ti šią dalį, kuri nuo jo buvo pavadinta Pomesamija. 
Antrasis Vaidevučio sūnus buvo vardu Galingas*. 
Šiam teko žemė, kuri dabar vadinama Galingilija — 
nuo jo ir kilęs žemės pavadinimas. O trečiasis, Na- 
tangijus*, gavęs žemę nuo savo vardo ją pavadino 
Natangija. Šios trys yra pačios pirmosios Prūsijos že- 
mės dalys*. O jų vaikai ir vaikų vaikai, vis dalydamie- 
si tėvų valdas, suteikdavo dar įvairesnius vardus, — 
taip vieni ėmė vadintis bartais, kiti naoderitais*, ir 
tie, kurie, išlaikė senovės žymę, nuo varintų vadi- 
nosi varniečiais*. Tokiu būdu tarp savęs pasidaliję 
valdžią, Vaidevučio sūnūs, atsisakę karališkojo titu- 
lo, savo valdomoje dalyje kiekvienas tvarkėsi kaip 
jam patiko. Nors nuolatos tarp savęs nesutarė, vis 
dėlto buvo vieningi, kai rengdavo antpuolius prieš 
visus savo kaimynus, ypač lenkus ir germanus, ir už- 
puolę pas juos plėšikaudavo. Dažnai iš jų varydamie- 
si didžiulį žmonių ir naminių gyvulių grobį ir patys 
savo ruožtu persekiojami, slėpdavosi ir grobį slėp- 
davo giliausiose girių tankynėse, — tai sulaikydavo 
persekiotojus*, [bijančius], kad nebūtų iš pasalų ap- 
supti. Kadangi iš tokio plėšimo nemažai pasipelnyda- 


vo vadai, taip pat ir liaudžiai buvo prasimaitinimo 

šaltinis, žemdirbystę ir kitus kaimo darbus, kuriais 
buvo pradėję verstis valdomi Vaidevučio, greitai 
apleido arba užsiimdavo tik tiek, kiek atrodė bū- 
tina, ir godumo vedami netrukus sugrįžo prie ank- 
stesnių papročių ir plėšikavimo*. Pagaliau germa- 
nai, rūpindamiesi bendra gerove, į pagalbą pasikvietė 
Švedijos karaliukus (jie gyveno prie Germanų oke- 
ano, lotynų buvo vadinami sitijonais, kurie yra pra- 
minti ganipotais), kadangi ir anieji buvo germanai 
ir kariaudami buvo labai galingi tiek sausumoje, tiek 
jūroje. Šie laivais pas juos perplukdė pagalbinę ka- 
riuomenę. Po ilgamečių karų su prūsais, per kuriuos 
daugelį nugalėjo ir nužudė, privertė juos pasiduoti. 
Ir iki pat šių dienų prie Vislos, toje vietoje, kur atvykę 
iš Švedijos jie įkūrė stovyklą, yra miestelis su pilimi, 
vadinamas Sveca (Suetza), vėliau vokiečių brolių dė- 
ka išaugęs į tokią tvirtovę, kokią matome, iš kurios 
dažnai puldavo maištaujančius prūsus. Metraščiuo- 
se rašoma, kad tame kare dalyvavo devyni karaliu- 
kai*, tačiau kada ar kiek ilgai truko, nei to, ar tame 
kare kariavo vienu metu, ar vienas po kito, taip pat — 
ar privertė prūsus mokėti duoklę, — apie tai nieko 
nėra išlikę, kol neprieinama iki Henriko Pirmojo — 
Otono Didžiojo tėvo - laikų. Tuo metu barbarų gen- 
tis plėšikaudama vėl užpuolė kaimynus. Hugonas, 

pravarde Botyras arba Brukteras, gimęs Saksonijo- 
je, tada buvo valdovas germanų, gyvenusių abipus 
Vislos, kuriuos kai kas klaidingai mano buvus bruk- 
terais, kurie atvyko į šias vietas, kai dėl nesantaikų 
buvo išvaryti iš gimtosios žemės. Tos genties valdo- 
vas, kuris ten, kaip buvo sakyta, viešpatavo, prūsus 
sutramdė ir taip išsekino jėgas, kad jie labai ilgai 
laikėsi taikos, nes išliko ramūs iki romėnų impera- 
toriaus Otono Trečiojo laikų. Tuo metu prūsai neteko 
narsos ir taip nusilpo, jog visiškai liovėsi puldinėję. 
Šventasis Adalbertas, čekų kilmės, bet išaugęs Sak- 
sonijoje Prahos vyskupas, nukeliavo į Prūsiją ir ėmė- 
si šią gentį atitraukti nuo jos klaidų, bet atlikdamas 
šventas apeigas sūduvių buvo nužudytas, o perkirs- 
tas jo kūnas numestas paukščiams. Jo šeimininkas 
tai surinkęs tuojau vėl sudėjo į viena ir jį per upę 
pintinėje pergabeno pas lenkus, pardavė už tokį pat 
svorį aukso (tačiau dieviška valia svėręs visai mažai). 
Lenkijos valdovas Boleslovas jį palaidojo žymioje 
vietoje, kape, kuris pagarsėjo daugeliu stebuklų ir 
buvo pašventintas arkivyskupo Datho (?). Jo kanki- 
nystės diena bažnyčios minima aštuntąją dieną prieš 
gegužės kalendas [04 24]. 

"Tuo laiku, kai Romos imperiją valdė Konra- 


das Antrasis, prūsai susimokė su lenkais, tuo metu 

atsiskyrusiais nuo Romos imperijos, kuriai jau ilgą 
laiką buvo pavaldūs, ir išvijo savo kunigaikštį Bo- 
leslovą su jo žmona Gertrūda, Austrijos markgrafo 
Leopoldo dukterimi, taip pat atsisakė kasmet mokė- 
ti privalomą penkiasdešimties svarų sidabro mokestį 
valstybiniam iždui. Prūsai manę, kad lenkų pade- 
dami lengviau galės galutinai sunaikinti kaimynus 
germanus. Ir šis prūsų atnaujintas karas truko iki 
pat Fridriko, pravarde Barbarosa, laikų“. Šis, perkė- 
lęs kariuomenę per Oderio upę, įsiveržė į Lenkiją, 
miestus, kuriuose sutiko pasipriešinimą, užėmė ir iš- 
plėšė; metraščiuose rašoma, kad jis sugriovė Glogos 
pilį, ugnimi ir kardu naikino po vieną, o nepapras- 
tai gausias prūsų, rosalanų, totorių ir lenkų pajėgas, 
kurios pastojo kelią, sumušė be jokio vargo. Lenkai 
nusprendė, jog apsisaugoti gali vien tik pasidavę, 
prūsai bandė gelbėtis bėgdami; juos pasivijęs impe- 
ratorius, daugelį išžudęs, daugelį paėmęs į nelaisvę, 
nuginė už Vislos. Tada būtų buvę priversti nešti im- 
peratoriaus jungą, jei imperijos reikalai nebūtų jo 
pašaukę kitur. (Liudvikas, Tiuringijos valdovas, ga- 
vęs Geležinio prievardį, šiame žygyje ne tik dalyva- 
vo, bet ir jam vadovavo, juk jis prie imperatoriaus 
prisijungė su dviem tūkstančiais raitelių ir daugy- 


be pėstininkų). Nes [imperatorius], privertęs lenkus 

pasiduoti ir vėl sugrąžinęs Boleslovą bei uždėjęs dvie- 
jų tūkstančių svarų sidabro duoklę, mokėtiną į im- 
peratoriaus kasą, bei keturių [tūkstančių] — iš val 
stybės iždo, germanus, gyvenusius šiapus ir anapus 
Vislos, kad būtų apsaugoti nuo barbarų antpuolių, 
pavedė mozūrų (Massobiorum) kunigaikščio, kurį gi- 
minystės ryšiai siejo su imperatoriumi, globai, ka- 
dangi visada buvo ištikimas Romos imperijai ir kilęs 
iš labai senos germanų saksų giminės. Netrukus prū- 
sai su grėsminga kariuomene užpuolė kaimynus — 
pirma mozūrus (taip vadinasi dar ir šiuo metu), kurie 
daug sykių atsipirkinėjo pinigais ir drabužiais, po 
to — kaimynus germanus, kurie ilgai, nors tik var- 
gais negalais, gynėsi ginklu. Galiausiai šaukėsi ku- 
nigaikščio Konrado apsaugos*, kuriam juos buvo 
pavedęs imperatorius; kiek kartų stojo prieš Prūsus 
į mūšį, buvo priverstas bėgti, sumušamas ir netekda- 
vo karo stovyklos. Todėl, netekęs pasitikėjimo savo- 
siomis jėgomis, meldžia Romos popiežiaus Celesti- 
no pagalbos, nes imperatorius Henrikas, kuris buvo 
tapęs Fridricho įpėdiniu, su didelėmis kariuomenės 
pajėgomis buvo išvykęs į Aziją. Taigi popiežius Ce- 
lestinas, norėdamas kritiškoje padėtyje suteikti pa- 
galbą, Cistersų ordino vienuolį Kristijoną paskiria 
Prūsijos vyskupu. Šis visų pirma nuvyko pas Konradą 

ir su juo tarėsi, kaip būtų galima tokią žiaurią gentį 
sulaikyti nuo puolimų prieš krikščionis ir kartu atvesti 
į tikrąjį tikėjimą. Tada iš Livonijos buvo pasikviesti 
broliai, dar vadinami Kristaus kariais, kurie kartu 
su vyskupu Kristijonu ėmėsi palenkti prūsus: šis — 
Viešpaties žodžio galybe, anie — karu ir ginklu, bet 
viskas veltui. Nes vyskupo sėta šventoji sėkla krito 
į nederlingą dirvą ir išdžiūvo nedavusi vaisių. Net 
jei kuriuos nors broliai priversdavo pasiduoti, vos 
pirmai progai pasitaikius jie sukildavo, nužudydavo 
paliktuosius įgulose ir netrukus išsivadavo nuo jun- 
go, kurį buvo uždėję ir vyskupas, ir broliai. Pagaliau, 
kai vyskupas Kristijonas nieko nepasiekė, dalis bro- 
lių buvo nužudyta, dalis — priversta bėgti, kadangi 
ir barbarai ilgą laiką neturėjo ramybės, manė, kad 
susiklosčius tokioms aplinkybėms geriau pasirinkti 
taiką, o ne nuolatinį karą. Taigi buvo sudaryta tai- 
ka, abiems pusėms daugiau būtina negu garbinga. 
"Tuo tarpu katalikai, vyskupo raginami, Lenkijoje ir 
Hulmigerijoje, kaime po kaimo, atstatinėja švento 
ves, stato vyrų ir moterų vienuolynus, kuriuos už jų 
pamaldumą aprūpina ir praturtina taurėmis, knygo- 
mis ir kitais bažnytiniais reikmenimis, kur tik gali, 
skiria vyresniuosius dvasininkus vadovauti bažny- 


čioms. Nebesiaubiami barbarų, krikščionys galėjo 

gerokai atsikvėpti. Tai sužadino didesnes tikinčių- 
jų viltis, todėl jie manė, kad dieviškieji dalykai sklis 
vis plačiau. Bet barbarai, sulaužę sutartį, viską sutruk- 
dė. Bjauriai siaubdami užplūdo krikščionių šalį ir 
toli bei plačiai klaidžiodami po Lenkiją ir Mazoviją 
(Massobiam) ėmė viską plėšti. Pagaliau, padegę kai- 
mus ir nusiaubę laukus, išgrobstę ir sugriovę visas 
šventyklas, mat skaitome, kad ugnyje pražuvę dau- 
giau negu du šimtai šventovių, be to, tvirtovės ir vie- 
nuolynai, kuriuos po vieną išgriovę ir apiplėšę, išsi- 
gabeno didžiulę daugybę grobio — tiek žmonių, tiek 
galvijų bei labai daug visokiausios rūšies daiktų — 
kaip niekada anksčiau. Konradas, kadangi matė esąs 
silpnesnis už tokį žiaurų ir gausumu pranokstantį 
priešą, pasitraukė už upės, į kujavų (coianorum) žemę 
(šie kadaise vadinosi onomanais (onomani), o šian- 
dien —- kumanais (cumani))*. Kai karo žygyje į Aziją 
buvo puolama Ptolemaidė arba, kaip kiti vadina 
Akona, Jeruzalėje iš nežymios užuomazgos susikūrė 
Šventosios Marijos prieglaudos Jeruzalėje karinis 
Vokiečių brolių ordinas, kurio narsuoliai pagaliau 
šį užkratą iš krikščionių krašto su trenksmu išvarė 
ir privertė Prūsiją nulenkti rambų sprandą prieš krikš- 


čionišką jungą ir tikėjimo nuostatus. 

PRATARMĖ 

Nors gal ne visur nuosekliai, bandau laikytis tokios rašy- 
bos tvarkos: mažiau žinomi vietovardžiai ir etnonimai ir 
tie, kurių tarimą autorius nori pabrėžti, rašomi taip, kaip 
skaitome originale, pridedant lietuviškas galūnes ir, jei kei- 
čiama rašyba, skliaustuose — originalią formą (jos nerei- 
kėtų, jei greta būtų publikuojamas ir lotyniškas tekstas). 
Lietuvinami tik aiškūs ir paplitę vietovardžiai, pavyzdžiui, 
Sudinoi - sūduviai. Komentuojamos vietos tekste pažymė- 
tos žvaigždute, o komentaruose nurodomi jų puslapiai. 


.. plepiai orchestroje ... Tai pirmosios, garbingiau- 
sios žiūrovų eilės. Cia daug kur pasitelkiamos para- 
lelės su antikiniu teatru. 30 


„«« Jordanu (Gordano) ... Jordanas (Jordanies, 
Jordanis) — VI a. istorikas, veikalo De origine acti- 
busgue Getarum arba Getica autorius. 34 


... Otonu Freisingiečiu ... Otonas Freisingietis 


(11147-1158) - vokiečių vyskupas ir kronikinin- 
kas. 34 

..„ Helmoldu ... Helmoldas (apie 1125-po 1177) — 
vokiečių kronikininkas, Chronica Slavorum arba 
Annales Slavorum (1556 m.) autorius. 34 


... Biondu Forliečiu ... Tekste — Blondo Foroiu- 
lensi. Flavijus Biondas (1388-1463) — italų humanis- 
tas ir istorikas, parašęs veikalą Historiarum ab incli- 
natione Romanorum imperii, decades III, libri XXXI, 
kur pirmą kartą sistemingai išdėstė Viduramžių isto- 
riją nuo 412 m. iki 1440 m. Erazmas klaidingai nuro- 
do jo kilmės vietą. Jis kilęs ne iš Forum Augusti, o 
iš Forum Livii (dabar Forli) miesto. 34 


„. taip pat daug ką esu išgirdęs ... Čia Erazmas 
Stela nurodo, kad jis susidūrė su žodine tradicija, gal- 
būt su pačia prūsų legendine tradicija, pasakojan- 
čia apie jų kilmę, protėvius, senąją kultūrą, visuo- 
menę bei religingumą. Vargu ar jis tiesiogiai ją išgirdo 
iš pačių prūsų, nors tokios galimybės negalima at- 
mesti (tarkime, jis galėjo lotyniškai ar vokiškai ben- 
drauti su kokiu nors prakutusiu prūsų vienuoliu ar 
kunigu, kuris pats iš senolių pasakojimų žinojo apie 
prūsų praeitį). Prūsiškosios legendos ir pasakojimai 
galėjo tiesiog „plaukioti“ tarp Prūsijos vokiškojo elito 
lygiai taip pat sėkmingai, kaip ir kryžiuočių karų 


-69- 


KOMENTARAI 


reminiscencijos; Renesanso metu vietinės legendos 
buvo tiesiog graibstomos, jų ieškoma; o prūsiškoji 
tradicija pačioje XVI a. pradžioje, kai Erazmas Stela 
viešėjo Prūsijoje, pas savo mokinį, Prūsijos ordino 
didijį magistrą Friedrichą (1501-1507), vis dar „ka- 
bėjo ore“. Tai rodo ne tik vėlesnių kronikų užuo- 
minos apie pasakojamąją tradiciją, bet ir Mato Pre- 
torijaus užrašytos apeigos Nadruvos ir Žemaitijos 
pasienyje apie 1670 m., kur žynys (Weydelut), atna- 
šaudamas Perkūnui, Žemynai ir kitiems dievams bei 
atlikdamas aukojimo apeigas, per bendrą „pagoniš- 
kų mišių“ ritualą, kuris, beje, buvo skirtas daugiau- 
sia jaunimui, sakė kalbą arba pamokslą. Čia jis kal- 
bėjo apie jų senąją kilmę, papročius, tikėjimus ir pan. 
(„einen Sermon gehalten von ihren Herkommen, 
alten Gebrauchen, Glauben“ etc. - LPG, 540). Taigi 
šie pasakojimai apie kilmę ne tik „buvo pasakoja 
mi“ dar XVII a. paskutiniame trečdalyje - jais prasidė- 
davo žynio pamokslas, ir tik vėliau būdavo pasako- 
jama apie papročius ir tikėjimą. Įdomi gal netikėta 
šio „sermono“ struktūra — iš pradžių apie kilmę ir 
tik vėliau apie religinius dalykus. Bet pažvelkime — 
ir Stela, ir Simonas Grunau bei Lukas Davidas me- 
džiagą pateikia, remdamiesi būtent šia struktūra — 


kilmė, papročiai, religija. Galbūt tai pačios tradicijos 

logika, nes kilmė čia kaip tik pagrindžia vėlesnius 
visuomenės sąrangos ir religijos dalykus. Antra ver- 
tus, galbūt religiniais dalykais baigiant, pabrėžiama 
jų svarba ir tai, kad jie paremiami tradicija. Preto- 
rijaus liudijimas čia leidžia numanyti, jog tokia pa- 
sakojimo struktūra savotiškai legendiškai istoriškai 
„pašvęsdavo“ religiją ir papročius — mokant, kad jų 
laikytasi jau seniausiais laikais, ir istorinė tradicija 
pagrindžia ne krikščionybę, o senąją religiją. 

"Tokie pamokslai galėdavo būti sakomi tik slap- 
tai, kita kalba, tačiau išsilavinusių vokiečių lūpose 
jie galėjo skambėti kaip tam tikri lokaliniai kurio- 
zai, virstantys tam tikra istorinės savimonės paieš- 
ka. Suprantama, Ordinas negalėjo propaguoti prūsų 
tradicijos, tačiau kiek kitokios, alternatyvios istori- 
jos ieškojimai galėjo būti prasmingi tuo metu, kai 
jam jau aiškėjo pasaulietinės valstybės pranašumai 
ir privačiame diskurse prūsų istorija, atvykimas iš 
kažkur, atsiradimas „tuščioje vietoje“ asocijavosi su 
paties Ordino geografine savimone. Ir nekeista, kad 
Stelos pasakojimas toliau kalba apie religinę, tačiau 
basauliečio karaliaus Videvučio valdomą prūsų val- 
stybę. Friedrichui, kaip po kurio laiko ir Albrech- 
tui, dar tada galėjo bręsti mintis apie teokratinės 
struktūros pakeitimą pasaulietine, nepalyginamai 

lankstesne, o Ordino politinė sankloda XVI a. pra- 
džioje buvo anachronizmas. Jis nebeturėjo politi- 
nio-ideologinio pagrindo čia būti, tuo tarpu Lenki- 
ja, Lietuva, Skandinavija ir konkrečiai Švedija čia 
seniai žvalgėsi. Tad Ordino protai galėjo ieškoti le- 
gendinių prototipų savo legitimacijai, lygiai kaip jų 
paieškos XVI a. viduryje buvo iškilusios Lietuvoje 
(kuriai reikėjo ne legitimacijos, o veikiau naujo savi- 


monės impulso). 34 


... apie senąsias Prūsijos sienas bei apie įvairius jos 
gyventojus... Stela leidžia Friedrichui — jeigu jam to 
reikia polemikoje su lenkais — pasiremti Prūsijos sienų 
ir daugiatautės valstybės precedentais. Taip, matyt, 
įgaunami tam tikri argumentai, galintys ideologiš- 
kai pagrįsti Prūsijos teritorinį vientisumą, daugiatau- 
tiškumą, įvairialypumą, kurį, kaip Stela toliau sako, 
„šventoji vokiečių kariuomenė“ išvariusi iš šių te- 
ritorijų. Tad Friedrichas ir militarinis Ordinas yra tei- 
sėtas krašto „apvalytojas“, paveldėtojas konkrečios 
Prūsijos tradicijos „kontūrų“, kuriuos, atsikratęs pa- 
klydimų, pripildė nauju turiniu. 35 


... kaip teisėtai Dievo sprendimu Prūsijoje vėl ap- 
sigyveno germanai, kadangi ji yra Germanijos dalis ir 

nuo pasaulio pradžios, patikimiausių rašytojų liudijimu, 
germanams skirta [bei jų] apgyvendinta. Dedikacinė- 
je dalyje randame dar vieną „Drang nach Osten pa- 
gal Stelą“. Dar vienas germanų veržimosi ideologinis 
pateisinimas, šįsyk — istoriškai demonstruojant Prū- 
sijos „pirmapradį germaniškumą“; taigi Renesansas 
jau reikalauja ne tik tradicinių krikščioniškųjų, bet 
ir kultūrinių, istorinių, legendinių ir pan. argumentų. 
Nauja epocha, nauja motyvacija, naujas žodynas. Su- 
prantama, (Teutonų) Ordinui visada buvo būdinga 
germaniškumo ideologija. Tai rodo vien pavadinimas 
ir vartojama kalba, bet ją tam tikrą laiką stelbė krikš- 
čioniškoji misionieriška ideologija, vėliau tapusi ne- 
bemadinga ir pavirtusi kultūrtrėgeriška. 

Stelos nuorodą į autoritetingus autorius galime 
lengvai atmesti, nes Prūsijos teritorijoje gyvenusius 
aisčius Tacitas skiria nuo germanų, nors ir aprašo juos 
„Germanijoje“, aiškiai mini, kad jie „javus bei kitus 
reikalingus augalus augina uoliau, negu tingūs ger- 
manai“ (Germania, XLV)!. Todėl Stela neskuba ais- 
Čius paversti prūsais, nes jie nėra germanai, ir visai 


netoliese jam teks ieškotis kitų prūsų pradininkų. 


! Tacitas Publijus Kornelijus, Rinktiniai raštai, iš lotynų kalbos 
vertė Dalia Dilytė ir Janina Mažiulienė, Vilnius, 1972, p. 29-30 
(vertė J. Mažiulienė). 

Kaip vėliau matysime, kildindamas prūsus Ste- 
la stengsis laikytis šios principinės linijos — pirmieji 
prūsai buvę germanai. Visiškai natūralu, kad Prūsi- 
jos žemėse ir aplink ją gyveno germanai, keltai, baltai, 
venedai, tikriausiai slavų protėviai ir kt. Kitokių, 
etniškai grynų masyvų nebūta. Kitas klausimas, kad 
germanų gentys Prūsijoje buvo atvykėlės, užtruko 
trumpai (gotai, gepidai, vandalai — nors kita kalba 
apie jų bent jau dalies germaniškumą) ir istorinių lai- 
kų čia nesulaukė. O jei ir sulaukė — tai su prūsiška 
ideologija ir religija bei savimone. Įtikėtina, jog var- 
miai buvo giminingi germanams varintams, bartai — 
langobardams. Tačiau jie seniai turėjo prūsišką savi- 
monę, kurią ir pademonstravo kovose su Ordinu. 36 


„.. Jobo iš Pamedės ... Pomesania - liet. Pamedė. 36 
PIRMA KNYGA 
... rytuose saulė jai tekanti iš alanų pusės ... Alanais 
Prūsijos rytuose Stela čia vadina lietuvius. 37 
... Amaksobijų kalnai ... Geografiškai tai Karpa- 


tai, nes į pietus nuo Prūsijos yra pirma aukštų kalnų 
grandinė; amaksobijai buvo gentis, gyvenusi į pie- 

tus nuo šių kalnų. Amaksobijus mini Klaudijus Pto- 
lemajas, II a. aprašydamas Sarmatijos gentis („Geog- 
raphia“, III, 5 —- BRMŠ, I, 150-151). Nors ne viskas 
iki galo aišku, galimas dalykas, juo čia Stela ir remia- 
si. Ptolemajas Karpatus vadina Peucinų kalnais, tad 
Stelos šaltinis turėtų būti kitas. Toliau tekste jis dažnai 
nurodo vieną ar kitą autorių, bet pačioje pirmos kny- 
gos pradžioje, kalbėdamas apie Prūsijos ribas, įsiter- 
piančias tarp alanų ir amaksobijų kalnų, jokios nuor- 
odos neduoda. Amaksobijai (gr. Auxž6Buot) — tai 
graikiškas žodis, reiškiantis „gyvenančius vežimuose“, 
perimtas ir lotynų (romėnų ir ankstyvųjų Viduramžių) 
istoriografijoje. Lygiai taip visus sarmatus pagal jų 
gyvenseną apibūdina Tacitas, tardamas, kad jie gy- 
vena „ant ratų ir arklio“ (Germania, 46)*, ir juo sek- 
dami daugelis vėlesnių autorių; išties sarmatų gy- 
venimo būdas buvo klajoklinis, kaip ir dalies skitų, 
hunų, alanų bei kitų Eurazijos nomadų genčių, ku- 
rie nuolat keliavo, ieškodami pašaro žirgams ir gal 
vijams. Amaksobijai — ne genties savivardis (kaip jie 
save vadino, nežinome), o stereotipo įkirtimas į že- 
mėlapį. Ptolemajo teigimu, jie turėjo būti įsikūrę 
šiauriau jazygų ir roksolanų, kuriuos jis II a. po Kr. 


* Ibid., p. 31. 


LS 


KOMENTARAI 


įkurdina prie Juodosios jūros. Dabar jie būtų gyve- 
nę Vidurio Ukrainos teritorijoje. Tad Amaksobijų 
kalnai būtų ne į šiaurę nuo šių genčių — su Karpatų 
kalnagūbriu jos galėtų liestis iš rytinės jo pusės, bet 
tik nedidele dalimi. | 

Amaksobijus, Amaxobii Sarmate mini kitas šal- 
tinis, kuris pagal istorikų datavimus, turėjo būti su- 
darytas pirmaisiais amžiais po Kr., tačiau žinomas 
pagal vėlyvą XII-XIII a. sankirtos variantą; tai Peu- 
tingerio žemėlapis, Tabula Peutingeriana, pavadintas 
taip pagal jo savininko, Augsburgo mokslininko ir 
politiko Konrado Peutingerio (1465-1547) pavardę. 
Peutingerį šis žemėlapis pasiekė per tarpininkus, vo- 
kiečių humanistus, ieškojusius senųjų rankraščių pie- 
tų Vokietijos vienuolynuose; jis neabejotinai atitin- 
ka romėniškas geografines realijas?. Jame einant iš 
vakarų į rytus išskaičiuojamos gentys, pradedant nuo 
germaniškų, baigiant sarmatiškomis, esančiomis šiau- 
riau Dunojaus. Po rytinių ir šiaurinių germanų genčių, 
markomanų, vandulų, kvadų, jutungų, burų (apytiks- 
liai gyvenančių į šiaurę nuo Dunojaus per visą ro- 
mėnišką limesą — maždaug dabartinės Pietų Vokie- 
tijos, Austrijos, Čekijos teritorijos) jis išskaičiuoja 

3 Podosinov A. V., Vostočnaja Evropa v rimskoi kartografičeskoi 
tradiciji. Teksty, bperevody, komentarii, Moskva, 2002, p. 287-297. 

jau sarmatiškas gentis į šiaurę nuo Dunojaus, pra- 
dėdamas nuo Sarmate vagi — „klajojančių“, „valka- 
taujančių“ sarmatų, kurie įkurdinami tarp Šiaurės 
vandenyno (Baltijos jūros) ir Dunojaus. Galimas da- 
lykas, tai ką tik nuo Šiaurės Pajuodjūrio atsikraustę 
jazygai, tik čia jiems skiriama pernelyg daug vietos 
ir aišku, kad nuo pietinio Dunojaus į šiaurę esan- 
čios žemės bei gentys nebėra tokios pažįstamos kaip 
Dunojaus aukštupio pakrančių germaniškosios. Že- 
mėlapyje Amaxobii Sarmate rytuose ribojasi su Ve- 
nadi Sarmatae, o šiauriau minimi Lupiones Sarmate 
gali būti lugijai, žinomi iš Tacito „Germanijos“ 43 
skyriaus“. Peutingerio teigimu, amaksobijai būtų dis- 
lokuojami kiek labiau į vakarus nei mano Ptolema- 
jas ir iš dalies patektų į pietinių Karpatų pašlaičių 
kaimynystę (šiauriau labai tvarkingai, visai kaip rašo 
Tacitas, įsiterptų lugijai, gyvenantys tarp Karpatų 
ir Baltijos...). Tad „Amaksobijų kalnus“ Stela mini 
teisingai, jei laikysime, kad jis remiasi ne Ptolema- 
jo dislokacija, pagal kurią amaksobijų vieta — tiesiai 
įšiaurę nuo šiaurinio Pajuodjūrio, o ta tradicija, kuri 
reprezentuojama Peutingerio žemėlapyje. O Klaudi- 
jus Ptolemajas (apie 100—168) jazygus tebemini šiau- 
riniame Pajuodjūryje, prie Azovo jūros, Meotidės: 


* Ibid., p. 315-319, 321. 

„Priešais Dakiją gyvena peucinai ir basternai, o pa- 
lei visą Meotų jūros pakraštį jazygai ir roksolanai. 
Arčiausiai jų yra amaksobijai [...] ir alaunai skitai. 
Mažesnės gentys įsikūrusios Sarmatijoje palei Vys- 
los upę“ (BRMŠ, I, 150-151 „vertė Eugenija Ulčinai- 
tė). Taigi amaksobijai yra maždaug Skitijos viduryje, 
arčiau Meotidės negu skitai alaunai. 

Jeigu manysime, kad Sarmate Vagi — tai jazygai, 
Peutingerio žemėlapis atspindi vėlesnę nei II a. po 
Kr. vidurio situaciją. Jazygai su Roma jau Padunojyje 
susiduria markomanų karų metu, kai jazygai drauge 
su germanais, kvadais ir markomanais kariauja karą, 
kurį romėnai nelengvai, bet iš esmės laimi, pavadi- 
nę jį bellum Germanicum (166-167, 169-173), po to 
sekė bellum Sarmaticum (174-175), kuris pasibaigė 
jazygų sumušimu, ir galiausiai federatų, Romos sąjun- 
gininkų, statusu (177)?. Amaksobijai Peutingerio že- 
mėlapyje kaip tik atspindi modernesnę situaciją, vė- 
lesnę, nei pavaizdavo Ptolemajas, kuris savo ruožtu 
turbūt rodo Sarmatijos tautų dislokaciją bent jau geru 
šimtmečiu prieš savo gyvenamąjį metą. 

Tad „Amaksobijų kalnai“ galėjo atsirasti kiek vė- 
lesniais laikas, bent jau tada, kai amaksobijai minimi 


> Schmidt L., Allgemeine Geschichte der germanischen Vėlker. 
Bis zur Mitte der VI Jh., Mūnchen-Berlin, 1909, S. 174-196. 

pasislinkę labiau į vakarus ir pietuose išties priartė- 
ja prie Karpatų. Turint omenyje, kad Stela aprašo 
būtent kažkurio iš Valentinianų valdymo metu nuti- 
kusius persikraustymus, labai apytiksliai juos datuo- 
jant IV a. pab.-V a. vid., amaksobijai, pasistūmėję 
labiau į vakarus drauge su didžiąja dauguma Tautų 
kraustymosi išjudintų genčių, aprašomu laiku galėjo 
kurį laiką gyventi į pietus nuo Karpatų. Įdomiau- 
sia, jog Peutingerio žemėlapio romėniškojo provaiz- 
džio susiformavimo data laikoma apie 300-350 m. 
po Kr.“ Stela mums piešia tokį Prūsijos kontūrą tarp 
alanų ir Amaksobijų kalnų. Laikas maždaug toks ir 
būtų - alanai, Ammiano Marcelino liudijimu, kaip 
tik IV a. trečiame ketvirtyje (375) savo pavadini- 
mu bei įtaka apima taip pat neurus, gelonus, agatir- 
sus, melanchlenus — visos šios gentys, išskyrus gal- 
būt melanchlenus, tikėtina buvo tiesioginiai Prūsijos 
kaimynai. Gal jas ir turi omenyje Stela, įvardydamas 
alanus kaip „prūsų kaimynus“ IV-V a. vid. (apie tai 


žr. antros knygos komentarus). 37 


.. nustato...nurodo jų esant mažiau ... Ptolema- 
jas nieko specialiai nenurodo ir čia išskaičiuoda- 


mas kurių nors Srelai rūpimų genčių nepriskiria ger- 


* Podosinov A. V., op. cit., p. 104. 

manams bei neapibūdina vienos ar kitos grupės 
dydžio. Prtolemajo aiškinimas gana painus, bet po 


Stelos genčių vardijimo aiškumo nepadaugėja. 37 


... visas jas priskiria Germanijai ... Kaip ir kiek- 
vienas romėnas Publijus Kornelijus Tacitas nežinojo 
alternatyvos — šiose vietose galėjo būti tik germanai 
arba sarmatai, lygiai tas pats buvo sakoma ir apie 
graikus su skitais. Palyginkime motyvus, kuriais rem- 
damasis kurias nors tautas jis priskiria ar nepriskiria 
vienai iš galimų grupių: „Aš nelinkęs prie germanų 
tautų priskirti tų, kurios dirba žemes su dešimtinės 
mokesčiu“ (Germania, XXIX)?. Arba prisiminkime 
jo svyravimus dėl aisčių, kuriuos jis apibūdina kaip 
užsiimančius žemdirbyste „uoliau nei tingūs germa- 
nai“, vadinasi, jie nepriklauso germanams, bet ka- 
dangi jie žemdirbiai, yra sėslūs, tai jie — ne sarmatai. 
Baltijos (Svebų jūros) dešiniame krante gyvenančios 
aisčių gentys papročiais ir apdaru Tacitui panašios į 
svebus, „o kalba artimesnė britaniškajai“ (Germania, 
XLV)š - taigi ne germanai ir ne sarmatai, bet pana- 
šūs į Britanijos keltus ir svebus, šiaurės germanus, t. y. 
skandinavus. Kas jie tokie, Tacitas aiškiai nepasako, 


* Tacitas, op. cit., p. 21. 
Š Ibid., p. 29. 

nes aisčiai prieštarauja jo stereotipams, todėl jis ne- 
pastebimai palieka aisčius iki galo nepriskirtus nei 
keltams, nei germanams, nei sarmatams, ir tarsi ne- 
galėdamas ištrūkti iš minėtų stereotipų, labiau nori 
čia matyti arba atskirą etnosą, arba genčių mišinį. 
Bet nė vienos šių išvadų Tacitas nepadaro, apsimes- 
damas, kad šiuo atveju užtenka papročių aprašymo. 
Lygiai taip pat jis svyruoja, kai į sarmatų-germanų 
Prokrusto lovą jam reikia įgrūsti ugrofinų gentis — 
fenus, sitonus, slavų protėvius venetus, o peukinus 
ar bastarnus (atrodo, keltus), Tacito laikais gyvenu- 
sius Dunojaus žiotyse, po dvejonių priskiria germa- 
nams. Kada etninės priklausomybės klausimas 
sprendžiamas pagal sėslų ar klajoklinį gyvenimo būdą, 
pagal pripratimą kautis pėsčiomis ar raitomis, klai- 
dos neišvengiamos. Tačiau Tacitas nekėlė uždavinio 
išsiaiškinti, kas tos Šiaurės gentys, jo tikslas buvo — 


arba jas priskirti sarmatams, arba germanams. 38 


... vėliausiai į sritį atsikraustė prūsai — tautos, ku- 
rios, Ptolemajo liudijimu, gyveno prie Rifėjų kalnų, kur 
jie plačiai išsidriekia į šiaurę, netoli tos vietos, kur iš jų 
išteka Tanaidė (Tanais) ... Rifėjų (Rimfėjų) kalnai — 
tai Uralas, Antikos ir ankstyvųjų Viduramžių ge- 
ografijoje laikyti skiriamaja riba tarp Europos bei 

Azijos, vieta, iš kurios išteka Donas (Tanais, Tanai- 
dė), arba — ir tai nereti atvejai — apskritai kažkoks 
kalnagūbris Rytų Europoje, slenkantis iš rytų į vaka- 
rus; kartais tai kiek mitologiškas vaizdinys, galintis 
reikšti ir abstraktesnius kalnus. Šių kalnų nebūti- 
na tapatinti su Uralu, tai gali būti ir Valdajaus aukš- 
tumos. Yra ir atvejų, kai Rifėjai gali reikšti labiau 
Karpatus — palyginkime Marcelino paliudijimą (Res 
Gestae, XXII 38, 40): „... kur baigiasi Rifėjų kalnai, 
gyvena arimfėjai, teisingi ir taikūs žmonės. Pro tuos 
kalnus prateka Chrono ir Vyslos upės. Šalia [arim- 
fėjų] gyvena masagetai, alanai, sargetai ir daugybė 
kitų tautų, kurių nei kalba, nei papročiai [mums] 
nėra žinomi...“ — (BRMŠ, I, 153, vertė E. Ulčinaitė). 
Čia veikiau būtų Karpatai ar mitologizuoti kalnai, 
arba menami kalnai, atsiradę iš geografinės painia- 
vos ir jungiantys kelių tikrų kalnagūbrių vaizdinius. 
Rifėjų kalnai, pro kuriuos prateka Vistula ir Chro- 
nas (Nemunas arba Prieglius) aiškiai rodo, kad Mar- 
celino atveju tai tikrai ne Uralas. Bet dažniausiai 
Rifėjų kalnai suvokiami kaip Dono ištakų kalnai ir 
siejami su Europos bei Azijos riba ir Uralu. 44 m. 
parašytame veikale „Apie pasaulio padėtį“ (origina- 
lo pavadinimai du De situ orbis ir De chorographia) 
Titas Pomponijus Mela mini „patį Tanajų, besiver- 

žiantį nuo Rifėjaus kalno“ (ipse Tanais ex Riphaeo 
monte deiectus, — Mela, I, 115), arba Plinijus, brėž- 
damas liniją nuo Pajuodjūrio ir Meotidės (Azovo 
jūra) iki Rifėjų kalnų, ją pradeda iš pietų šiaurėn: 
„Pats Meotidės ežeras, priimdamas į save Tanajaus 
upę, nutekančią iš Ripėjų kalnų, paskutinę ribą, 
esančią tarp Europos ir Azijos“ (lacus ipse Maeotis, 
Tanain amnem ex Ripaeis montibus defluentem acci- 
piens, novissimum inter Europam Asiamgue finem — 
Plinijus, Historia naturalis, IV, 78)? ir pan. Anksty- 
vųjų Viduramžių autoriai šią tradiciją tęsė: prisiminki- 
me Jordano „Getikos“ teiginį apie Skitijos viduryje 
esančius Rifėjų kalnus, iš kurių išteka Tanajus, įtekan- 
tis į Meotidę (Getica, 32); dažniausiai tai Uralas, ir 
šią nuomonę perėmė šiuolaikinė geografija!?, 
Pasakodamas apie prūsų protėvynę, Stela lai- 
kosi Rifėjų kalnų kaip Uralo, Tanajaus (Dono) ištakų 
versijos, kurią jis sakosi perėmęs iš Prolemajo. Pasta- 
rojo nuomone, tai tikriausiai boruskai (Borusci usgue 
ad Ryphaeos montes). Stela sako, jog Prūsijos pavadi- 
nimas yra Borusija, vadinasi, atvykėliai — tai boruskai, 
ošnekamojoje kalboje, iškritus vienai raidei, atsirado 


Brussia, arba Prūsija. 


9 Žr. Podosinov A. V., op. cit., p. 245. 
0 Ibid., p. 246. 

Bet grįžkime prie Ptolemajo išvardijimo, kurio 
eiliškumas mums įsidėmėtinas ir be Stelos ir kuris 
vis dėlto palyginti drąsiai Dono aukštupio gentį pri- 
skiria būsimiems prūsams, t. y. baltams. Tik atrodo, 
kad Stela ne taip smarkiai nuklysta nuo tikėtinu- 
mo sferos. Mat Ptolemajas boruskus išvardija sąra- 
šo gale, rytinėje vienos grandinėlės dalyje, tačiau ta 
grandinėlė prasideda nuo baltiškų teritorijų, bent 
jau nuo Venedų įlankos, t. y. Baltijos jūros, plg.: „To- 
liau prie Venedų įlankos palei vandenyną gyvena 
veltai. Už jų hosijai, toliau karbonai, kurie labiau- 
siai krypsta į šiaurę [...|. Nuo jų kiek į rytus yra ka- 
reotai ir salai, už kurių agatyrsai. Toliau aorsai ir 
pagaritai. Už jų savarai ir boruskai iki pat Rifėjų 
kalnų“ (BRMŠ, I, 151). Jei pradėsime nuo kareotų 
ir salų, kurie — neturėtų kelti didesnių abejonių — 
yra kuršiai ir sėliai, greta jų minimi agatyrsai irgi 
priklauso jei ne baltams, tai jų nuolatiniams kai- 
mynams, aprašytiems nuo pat Herodoto. Dėl aorsų 
neaišku, bet tai greičiausiai skitai arba sarmatai, ta- 
čiau pagaritai primena herulus, gerulus, prūsų Po- 
gezaną, Pomezaniją, Pagirį-Polesę. Tai tikriausiai 
būtų herulų-gerulų protėviai, šalia jų savarai, apie 
kuriuos atskira kalba, ir toliau boruskai. 

Matome Ptolemają išskaičiuojant gentis, kurių 

mažų mažiausiai pusę galima identifikuoti kaip bal- 
tiškas. Juolab kad jos gyvena tame plote, kur archeo- 
logai ir kalbininkai skiria išnykusias Rytų baltų gentis 
bei archeologines kultūras. Tai šiaurinis ir šiaurryti- 
nis beveik mums nežinomas baltų pakraštys. Visiškai 
įtikėtina, jog čia susiduriame su archeologine Djako- 
vo kultūra, kurios ankstyva fazė lyg ir ugrofiniška, 
tačiau vėlyva (I a. pr. Kr. — III-V a. po Kr.) laikoma 
jau atsiradusia čia imigravus baltų gentims ir turbūt 
yra mišri baltų-finougrų. Kaip tik ši kultūra, vaka- 
ruose siekianti Dauguvos ir Dnepro ištakas, užimanti 
Valdajaus aukštumas ir vėliau paslaptingai išnyku- 
si", ir gali būti viena iš būsimųjų prūsų „prakultūrų“. 
O Valdajaus kalnai — tie patys „Rifėjų kalnai“. 
Savarai gali būti ir avarų gentys, artėjančios prie 
Europos, tačiau Vyslos aukštupyje Ptolemajas mini 
avarinus. Kita galimybė, kad savarai sietini su et- 
nonimu, pasirodančiu baltų kraštuose — scovitas iš 
Bogufalo II Lenkijos kronikos, gentimi, esančia tarp 
jotvingių ir prūsų. XII a. baltų tautos čia vardija- 
mos tokia seka: „Jaczwanszytas, Scovitas, Prutenos, 
Litwanos, Szamuitas“ (LPG, 61). O Malalos kronikos 
slaviško vertimo intarpas visas tautas, išpažįstančias 


Sovijaus įvestą mirusiųjų deginimo ritualą, vadina 


"Lietuvių etnogenezė, Vilnius, 1987, p. 112-113. 

Sovica (Sovika?) — Soviceju naričajutsa (BRMŠ, I, 
266—268). Gal ir sovica, ir savarai kildintini iš šak- 
nies sav-, sov, susijusios su Sovijaus ritualu? Žinoma, 
mes neteigiame, kad savarai ir sovica — tai tie patys 
etnonimai, tačiau savarų baltiškumo klausimas ly- 
giai toks pat pagrįstas kaip ir jų ugrofiniškumo ar 
sarmatų-skitų versija. Tai gali būti ir gentys, giminin- 
gos būsimiesiems avarams, nors, kaip minėta, jiems 
lyg ir būtų priskirtini avarinai. Tačiau šaknis sav- 
gali būti baltiška. 

Jei sutinkame su boruskų — atsikraustėlių nuo 
Pauralės — versija, tai greta jų galėtume matyti ir sava- 
rus. Prūsai-boruskai ir savarai-sovica gal rodytų ne 
vieno etnoso persikraustymą! Nors teritorija kiek ki- 
ta, su galindais bei Zarubincų archeologine kultūra 
siejamus persikraustymus mini Marija Gimbutienė!?. 

Tad Stelos kalba apie boruskus kaip prūsų pro- 
tėvius yra tarsi iš piršto laužta, tačiau tik iš pirmo 
žvilgsnio. Iš tikrųjų boruskai gyvena kaip tik tame 
šiaurės rytiniame kampe, kur užsibaigia baltiškos 
teritorijos, įsiremdamos į Valdajaus aukštumas, Uralo 
prieškalnes ir Dono ištakas. Jeigu ieškotume vardų, 
atitinkančių Stelos siekį rasti monolitinį atitikmenį 


prūsams, galėtume čia sutikti gentį, kuri pasirodo 


2 Gimbutienė M., Baltai, Vilnius, 1985, p. 85-86. 

šiauriau Azovo, Meotidės (Azovo) ir Juodosios jūros 
kaip burtani ar britani". Tiesiogiai su boruskais sieti 
jų negalima, bet prūsų vardai, kuriuos Grunau var- 
toja skirtingai — Brudennen abir Brutin (BRMŠ, II, 
84); wie die Masuren die Brudenen Bruten nannten[...] 
Brudenen adir Bruten (BRMŠ, II, 84-85); Brudeni 
(BRMŠ, II, 78) ir pan. — teikia galimybių pasvarsty- 
mams. Gal tai būtų pradėję kraustytis boruskai, prūsų 
gentis, keliaujanti iš Dono ištakų teritorijos į pie- 
tus. Ir priartėjusi prie Meotidės, Dono žemupio teri- 
torijų, kur gyvena taip pat gelonai-galindai, jazy- 
gai ir alanai — tautos, vėliau labai priartėjusios prie 
Baltijos ar, tiksliau, prie baltų pietinio masyvo. 39 


«iki šiol prie Rifėjų gyvenančios tautos kalba vie- 
na ir ta pačia kalba kaip šie... Labai apytiksliai „prie 
Uralo“ baltų masyvas priartėja ties Okos aukštupio 
baseinu bei Dnepro aukštupio kairiajame krante (žr. 
Romo Batūros komentarus, skirtus galindų papli- 
timo problemai!“, bei išsamų Vladimiro Toporovo 


straipsnį „Prūsų kalbos žodyne“"?). Dar XII a. šiose 


5 Podosinov A. V., op. cit., p. 256-257. 

“ Batūra R., „Paaiškinimai“, in: Petras Dusburgietis, Prūsijos 
žemės kronika, Vilnius, 1985, p. 352—354. 

5 Toporov V., Prusskij jazyk. Slovar. E-H, Moskva, 1979, 
p. 138-142. 


-87- 


KOMENTARAI 


teritorijose lieka gyventojų, kurie, sprendžiant iš hi- 
dronimų, kalba Vakarų baltams artima kalba. 1058 
kariauja su goliad gentimi, kuri, pasak Toporovo ko- 
mentaro, buvusi „baltų gyventojų likučiai rusų ap- 
suptyje, užėmę pačią kraštutinę vietą rytuose“ !*. Tad 
XVI a. pradžioje apie tuos vakarų baltus rytuose 
Stela galėjo kažką žinoti ar būti girdėjęs; ar apie jų 
saleles, ar iš legendinės tradicijos —- bet tokiu atveju 
tradicija patvirtina kalbotyros duomenis, ir atvirkš- 
čiai. Nesvarbu, ar kalbame apie galindus, ar apie bo- 
ruskus-borusus, tai, ką pasakoja Stela, iš esmės tei- 
singa - jo labai apytikslės geografijos žinios teleidžia 
jam patvirtinti Vakarų baltų migraciją į Prūsiją „nuo 
Rifėjų kalnų“. Tai mitologizuota geografija, nes ji nė- 
ra geografiškai tiksli kaip šiuolaikinis žemėlapis. 39 


... nors prūsai erdviai ir plačiai gyveno šioje visu 
kuo derlingoje žemėje, tačiau jos visiškai nedirbo ... Tei- 
ginys priklauso legendinei mitologinei tradicijai ir 
neatitinka archeologinių realijų. Atvirkščiai, 100- 
400 m. po Kr. Gimbutienė vadina „aukso amžiumi“, 


kai kilo žemdirbystė, klestėjo amatai, prekyba, menas!". 


16 Ibid., p. 139. 
" Gimburienė M., op. cit., p. 86. 

Veikiau čia kalbama apie atvykėlių antsluoksnį, ku- 
ris, kaip ir būdinga klajokliams, „nesižemina“ iki 
žemdirbystės ir palieka ją vietiniams gyventojams, 
o patys užsiima medžiokle bei karu — tą Stela paliu- 
dija ir toliau. 40 


... gėrimui — pieną, kartais dar ir sumaišytą su ark- 
lių krauju, ir net tol, kol apgirsdavo ... Šitas liudijimas 
darsyk patvirtina klajoklišką gyvenseną; kumysas yra 
klajoklių gėrimas; kumelių pieno gėrimą Prūsijoje 
IX a. pabaigoje mini anglosaksas Vulfstanas - pasak 
jo, aisčių karaliai ir diduomenė geria kumelių pie- 
ną, neturtingieji ir vergai - midų (BRMŠ, I, 168). 
Matome socialinę diferenciaciją, nors, kumysas, pa- 
vyzdžiui, tarp Indijos arijų būdavo kaip tik žemesnio 
sluoksnio gėrimas; matyt, Prūsijoje ir istoriniai šalti- 
niai patvirtina legendų žinią apie tai, kad atsikraus- 
tėliai joje ankstyvaisiais Viduramžiais yra paėmę val- 
džią; jie kaip nomadai laikėsi savo tradicijos — gerė 
kumelių pieną, kaip dar vieną išskirtinį savo padė- 
ties ženklą. Apie kinkomų gyvulių pieno ir kraujo gė- 
rimą iki pasigeriant Prūsijoje mini Adomas Breme- 
nietis apie 1075 m. ir Petras Dusburgietis 1326 m. — 
pagal jį, prūsai geria „paprastą vandenį, medaus vy- 
ną, vadinamą midumi, taip pat kumelių pieną, tik 


-89- 


KOMENTARAI 


jo niekada negeria nepašventinto“ (BRMŠ, I, 345). 
Pastaroji aplinkybė parodo dar XIV a. pradžioje iš- 
likusį kumyso sakralumą. Stelos žinia apie kumelių 
pieno, maišyto su krauju, gėrimą arba paimta iš tradi- 
cijos, arba greičiausiai iš Adomo Bremeniečio, nes 
kaip tik jis mini kraują, pieną ir pasigėrimą — tris 
elementus, kurie drauge neaprašyti jokiame kitame 
(nelegendiniame) šaltinyje. Kumelių pieno gėrimas, 
juolab sumaišyto su krauju, artimas ir skitams, ir ki- 
tiems klajokliams, sakykime, tiurkams. Tai nomadų 


bruožas. 40 


... Subarija ... Nuo žodžio suber- kamščiamedis, 
jo žievė. 40 


.. naudojosi kuolais ir pagaliais ... Čia keliuose 
sakiniuose kompiliuojami Adomas Bremenietis, 
Petras Dusburgietis ir Tacitas - drauge pasirodo ži- 
nios, aprašytos tik Grunau, - apie gyvenimą urvuose 
ir pan. Tik Grunau kalba apie ulmiganus, kurie taip 
gyveno iki kimbrų arba skandų atvykimo iš Gotlan- 
do, — šie autochtonai buvo nesupratingi, blogi, ir 
neturėjo ko valgyti (BRMS, II, 117). Su Stelos infor- 
macija sutampa ir Grunau pasakymas apie senąją 


ulmiganų (ne Stelos minimą prūsų-borusų religiją). 

Pasak Grunau, iš pradžių Prūsų žemės gyventojai 
nieko nežinojo nei apie dievus, nei apie deives, tačiau 
garbino Saulę (BRMŠ, II, 112), ir tik kimbrai jiems 
atgabeno tris savo dievus. Vietinių gyventojų, ulmi- 
ganų (Grunau) ir borusų (Stela), gyvenimas ir reli- 
gija labai menkinami. Tai parodo, kad iki atvykėlių 
atsiradimo vietiniai buvo nieko verti, — taigi ir Stela, 
ir Grunau čia turėtų pakartoti nomadišką tradiciją 
ir legendas, kurios, suprantama, ideologiškai menkino 
iki tol buvusią sąrangą. 41 


... saugesni nuo kaimyninių germanų ... Laiko- 
tarpis po gotų išvykimo buvo tarpas, kuris išties galė- 
jo atitikti aprašomas sąlygas; saksai ar fryzai, galbūt 
varnai, langobardų ar vandalų likučiai, ypač tikėti- 
na - gitonai ir rugijai galėjo turėti ginkluotus konf 
liktus su prūsais — gentys iš rytų, iš vakarų ir pietų 
tikrai slinko į gotų paliktas žemes. Tačiau bent jau 
nuo VIII-IX a. vakariniais prūsų kaimynais tapo 
Palabio ar Pamario slavai, su kuriais prūsai konflik- 
tų turėjo daug mažiau, o smelkiantis teutonams Pa- 
mario slavų kunigaikščiai tapdavo dažnais prūsų 
sąjungininkais net gerokai vėliau po krikšto. Kon- 
fliktai su germanų gentimis galėjo atnešti į Prūsiją 


varintus, rytinę jų atšaką (vakariniai varintai ar var- 

nai, be kita ko, pasiekė ir Angliją), kuri vėliau tapo 


suprūsėjusiais varmiais. 41 


... tikima, yra to krašto senbuviai ... Stela čia bene 
pirmas iš autorių pamini, kad sūduviai yra senbu- 
viai tose vietose, kur jie gyvena. Ši žinia kartosis 
visuose vėlesniuose XVI a. šaltiniuose. Vis dėlto Stela 
yra vienintelis legendinės tradicijos autorius, pami- 
nintis prūsų ir sūduvių sąjungos faktą, kai sūduviai 


netgi yra vyraujanti sąjungos pusė... 41 


... Jie liko nepaliesti ... Romėnai net pergalingiau- 
siuose žygiuose nepasiekė teritorijų prie Baltijos jū- 
ros, o teiginių apie sūduvių ar juolab prūsų kovas su 
romėnais nepaliudija joks antikinis šaltinis. Tai arba 
Stelos pramanas, arba legendinės tradicijos dalis. 42 


... Pitėjas... Pytheas - Pitėjas iš Masalijos, IV a. 
graikų keliautojas, geografas, atradėjas, pirmas Šiau- 
rės ir Šiaurės Rytų Europos tyrinėtojas, savo ekspedi- 
cijos rezultatus aprašęs veikale „Apie okeaną“. 43 


... Timajas ... Timajas iš Tauromenijo (Sicilijoje, 


apie 350-apie 250 pr. Kr.) — graikų istorikas, jo pagrin- 
dinis veikalas „Istorija“. 43 

... visiems žinomas pasakojimas apie Padą ... Tik- 
riausiai čia Stela turi omenyje antikinę tradiciją, 
gal Aristotelio kūrinį „Apie stebuklus“, 831, kur tei- 
giama, kad Piloso graikai gintarą atsigabendavo iš 
Pado upės (anksčiau vadintos Eridanu) žiočių, tačiau 
tokią nuomonę labiausiai išpopuliarino Aischilas 
(siužetas apie Faetontą ir jo seseris). Ta nuomonė An- 
tikoje galiausiai buvo atmesta. Diodoras Sicilietis 
(I a. pr. Kr.) pats sakėsi sužinojęs, kad prie Pado 
upės gintaro nerandama, o jis atgabenamas iš Ski- 
tijai priklausančios salos, vadinamos Bazilija. Visas 
šias Antikos legendas apie Eridaną nuosekliai iš- 
nagrinėjo ir aprašė Pretorijus!š. 45 


.. Chrysolectrum ... Tai aukso spalvos ambra, 
gintaras. 45 


... dviejų urnų ... Tūrio vienetas: pusė amforos, 


13 I. 49 


... kaip ožio barzda ... In arunci speciem; aruncus 
(lot.) — arunkas, ožio barzda — toks augalas; spėja- 
ma, kad tragopogon arvensis. 50 


8 Pretorijus M., Prūsijos įdomybės, arba Prūsijos regykla, Vil- 
nius, 1999, t. 1, p. 512-529. 

... machlin ... Forma perimta turbūt iš Plinijaus 
NH, 8, 39; dabartiniuose kritiniuose šio veikalo lei- 
dimuose priimta kita forma achlin, kildinama iš se- 


nosios graikų k. „nesulenkiantis kojų“. 52 


ANTRA KNYGA 


... kai romėnus valdė Valentinianas ... Čia turėtų būti 
kalbama arba imperatorių Valentinianą I (364-375), 
arba apie Valentinianą II (375-392); kadangi to- 
liau minimi (šiaurės) alanai, tikriausiai omenyje turi- 
mas Valentinianas I, nes būtent jo valdymo pabai- 
goje 375 m. hunai ir alanai pasirodo Romos imperijos 
paribyje ir išstumia gotus, kurie, jau imperatoriui Va- 
lentui (364-378) leidus, persikelia per Dunojų ir 
apsigyvena Trakijoje. Vėliau Romos vietinės admi- 
nistracijos savivalė priverčia gotus sukilti ir 378 m. 
prie Adrianopolio jie sutriuškina Romos armiją. 
Hunai atėjo iš Rytų, viską pakeliui triuškinda- 
mi ir artėdami prie Romos per Šiaurės Azovo pakraš- 
čius ir Žemutinę Padonę, o kita atšaka — per Šiaurės 
Kaukazą, Kimerų Bosporą ir Tauriją (apytiksliai per 
dabartinį Krymą ir jo šiaurines prieigas), apie IV a. 
septintą dešimtmetį hunai ir alanai sutriuškina Ki- 
merų Bosporą, priklausiusį Romai, tačiau Bosporui, 

savo laiku karalystei, o nuo Nerono laikų provincijai, 
Roma apsiginti nuo hunų nesugebėjo pasiųsti jokios 
pagalbos!?. Hunai (tiesa, tai pirmoji banga, labiausiai 
vakaruose gyvenusių hunų orda) prie Romos pakraš- 
čių priartėja ir jos šiaurės rytiniai sienai ima grėsti 
kaip tik Valentinianui I valdant. Kita vertus, Valen- 
tiniano vardą galėjo iškelti kitos priežastys — ne hunų 
invazijos pradžia, o jų galybės pabaiga, 453 m. žlugus 
Atilos hunų vadovaujamai genčių federacijai, kai 
valdė jau Valentinianas III (419-455). Šiaip ar taip, 
Stelos paminėtas Valentinianas čia tinka abiem ar 
net trim atvejais, nors Stela nenori paaiškinti, kurį 
iš imperatorių Valentinianų jis turi omenyje. 54 


... šiaurės alanų gentys, kaimyninės prūsams ... 
Kas tie alanai ir kodėl jie laikomi prūsų kaimynais? 
Šis klausimas, prasidedantis teiraujantis apie ala- 
nus ir jų atsiradimą palei Prūsiją, turi būti aiškina- 
mas aptariant kilmę ir gyvenamąsias vietas, vėliau — 
priverstinę sąjungą su hunais, o tada reikia išsiaiš- 
kinti, kokios IV a. etnogeografinės realijos buvo Prū- 
sijos aplinkoje. Žinoma, komentaruose tai galima 


padaryti vien prabėgomis. 


5 Istorija Evropy. T. I. Drevniaja Evropa, Moskva, 1988, p. 650. 

Alanai — iranėnų genčių grupė. Marcelinas 
(Res Gestae, XXXI, 2, 12-25) kalba apie žiaurių ir 
laukinių hunų užkluptus irgi klajoklius ir labai ka- 
ringus alanus. Pastarieji, pasak Marcelino, anksčiau 
vadinti masagetais; šis graikų kilmės romėnų istori- 
kas pamini alanų gyvenamąsias vietas, iš esmės uži- 
mančias visą buvusią Skitiją ir dar daugiau. Alanai 
gyvena už Tanajaus upės (Dono), per savo plėšikiš- 
kus žygius ir medžiokles pasiekia teritorijas nuo Ar- 
mėnijos ir Midijos iki Meotijos ir Kimerų Bosporo. 
Jie yra klajokliai, plėsdamiesi prijungę daugybę tau- 
tų, kurios iš pačių alanų perėmė ir alanų vardą. Ala- 
nai gyvena dviejose pasaulio dalyse (t. y. Azijoje ir 
Europoje). Tarp jų nukariautų ir pajungtų kaimyninių 
tautų, kaip teigia Marcelinas, „vidurinę vietą užima 
nervijai, gyvenantys greta aukštų kalnagūbrių, kurių 
ledo nuklotuose šlaituose įsikūrę akvilonai. Už jų 
gyvena vidinai ir labai laukinė gelonų tauta, kurie 
diria odą nuo užmuštų priešų ir iš jos darosi sau dra- 
bužius bei kovinius pakinktus žirgams. Su gelonais 
ribojasi agatirsai, kurie kūną ir plaukus dažosi mė- 
lynai, paprasti žmonės — nedidelėmis, šen bei ten 
išmėtytomis dėmėmis, o kilmingieji - didelėmis, ryš- 
kiomis ir dažnomis. Už jų, kaip aš skaičiau, po įvairias 


vietas klajoja melanchlenai ir antropofagai, kurie 

maitinasi žmogaus mėsa. Dėl šio siaubingo mitybos 
būdo kaimyninės tautos nuo jų atsitolino ir užėmė 
atokesnes žemes. Todėl visa šiaurės rytų žemės ju- 
osta iki pat serų pasienio liko negyvenama. Iš kitos 
pusės netoli nuo amazonių gyvenamų žemių alanai 
rytuose susimaišo su gausiomis ir didelėmis tautomis, 
kurios krypsta Azijos sričių link ir kurios, kaip suži- 
nojau, tęsiasi iki pačios Gango upės, kertančios indų 
žemę ir įtekančios į pietinę jūrą“. 

Marcelinas čia išvardija alanų geografiją nuo 
„vidurio“, nes vakarai tuo metu jau buvo nebepas- 
tovi judanti riba, kur alanai veržėsi drauge su juos į 
tautų kraustymąsį jėga įsijungusiais hunais: „Hu- 
nai, perėję per žemę tų alanų, kurie ribojasi su greu- 
tungais, ir dažniausiai vadinami tanaitais, tarp jų 
sukėlė jų siaubingus sugriovimus ir nusiaubimus, o 
su likusiais sudarė sąjungą ir prisijungė prie savęs“ 
(Res Gestae, XXXI, 3, 1), ir su šita dviguba jėga abu 
junginiai smogia galingam gotų karvedžiui ir val- 
dovui Ermenrichui, kuris nusižudė vien išgirdęs apie 
artėjančias armijas. Vien tai rodo, kokią jėgą nešė 
hunai ir alanai, sumušę nauju greutungų (t. y. ost- 
gotų) karaliumi išrinktą Vitimirą, privertė bėgti ir 
tervingų (vestgotų) gotų vadą Atanarichą, kuris tu- 
rėjo pirma atsitraukti iki Danastijaus (Dniestro), 

kur patyrė sutriuškinimą ir priartėjo prie Dunojaus, 
taigi Romos imperijos sienų ir kur didžioji vestgo- 
tų dalis atsiskyrė nuo Atanaricho ir, vadu išsirinkę 
Alavivą, apsisprendė ieškoti prieglobsčio Trakijoje 
(Amm. Marc., XXXI, 3; 4ir t.). Taip ir prasidėjo Tautų 
kraustymosi antra ar trečia banga, žiūrint, ką laiky- 
sime pirma — gotų išsilaipinimą prie Baltijos, jų ke- 
lionę prie Juodosios jūros, ar gal markomanų karus 
II a. po Kr. Tiesą sakant, Vakarų ir Šiaurės Europoje 
ypatingos ramybės nebuvo jau nuo langobardų at- 
vykimo ir jų karo su vietiniais vandalais, datuojamo 
anksčiau nei gotų atsikraustymas. 

Marcelinas, vardydamas šiaurines jam žinomas 
tautas, kurias pajungė alanai ir kurioms jie pritaikė 
savo vardą, visų pirma pamini, kad jie (alanai) anks- 
čiau vadinti masagetais. Masagetai mums žinomas 
vardas. Herodoto minimi masagetai arba sakai — tai 
tautų grupė, gyvenusi Kaspijos jūros pakrantėse bei 
Uralo-Kaspijos stepių šiaurinėje dalyje (Hist., I, 201— 
202, 204-216; III, 36; IV, 11, 172; VII, 18). Kaip 
tik masagetų žemėje, peržengęs Araksą, drauge su 
visa kariuomene žuvo Persijos karalius Kiras. Tačiau 
tie patys antikiniai masagetai vėliau tapatinti su ala- 
nais greičiausiai pagal savo geografinę padėtį ir etni- 
nę priklausomybę - jie gyveno į šiaurę nuo masagetų 

masyvo ir buvo indoiranėnai. Tad gal kiek kitaip 
reikėtų žiūrėti į vėlesniuose šaltiniuose minimus ma- 
sagetus palei Baltiją ar jai artimas teritorijas. Jei ten 
atsidūrė alanai, ten galėjo atsidurti ir masagetų var- 
das, kuris čia galėjo kelti visai kitas asociacijas — su 
dakams artima genčių grupe getais. Vienoje vietoje 
(Hist., XXII, 38) Marcelinas mini masagetus greta 
alanų: „Kur baigiasi Rifėjų kalnai, gyvena arimfėjai, 
teisingi ir taikūs žmonės. Pro tuos kalnus prateka 
Chrono ir Vyslos upės [Chronius et Vistula]. Šalia 
Įarimfėjų] gyvena masagetai, alanai, sargetai ir dau- 
gybė kitų tautų, kurių nei kalba nei papročiai mums 
nėra žinomi“ (BRMŠ, I, 153 — E. Ulčinaitės verti- 
mas). Čia Marcelinas atskiria alanus nuo masage- 
tų, nors gal tai atspindi fazę, kai pavadinimai kinta 
ar vienai grupei tebetaikomas senasis vardas, tačiau 
šalia masagetų yra sargetai - du kartus matome gen 
tis, kurių vardai gali būti siejami su getais (nors pa- 
tys masagetai, priminsime, pagal kilmę ir tradiciją 
yra iranėnai). Bet čia ir alanai, ir masagetai jau pri- 
artėję prie Chrono ir Vistulos, tai yra prie Nemu- 
no-Priegliaus ir Vyslos. Galimas dalykas, tai getų 
šiaurinis masyvas, priartėjantis ar sutampantis su 
pietvakariniu baltišku arealu. Pastebėtina, kad įmanu 
gretinti masagetus ir lotynišką Žemaičių vardą — 

Žemaičiai irgi panašiai vadinti — pavyzdžiui, Sama- 
gitae, Samagitthae, Zamagitae taip pat skamba kaip 
sudurtinis vardas. 

Alanai ir kitos gentys, antikinių autorių mini- 
mos greta baltų masyvo ar jame, ribojasi su genti- 
mis, kurias mes laikome, galimas dalykas, arba baltiš- 
komis, arba padariusiomis įtaką baltų etnosui. Dėl 
vėliau paaiškėsiančių priežasčių, norint suvokti prū- 
sų-sūduvių sąjungos etnogeografinę aplinką, reikia 
aptarti dažnai minimus agatyrsus. 

Herodoto duomenimis, agatyrsai gyvena maž- 
daug Transilvanijoje, bet kokiu atveju gerokai šiau- 
riau nuo Istro (Dunojaus - Hist., IV, 49). Tai buvo 
gentis, dar Herodoto laikais (žr. Hist., IV, 78, 100, 
102, 104, 119, 125) gyvenusi nelabai toli nuo baltų 
masyvo pietinės ar pietvakarinės dalies, o gal ir tie- 
siogiai su ja susijusi. Agatyrsai, Herodoto manymu, 
gyvena šiaurinėje Skitijos dalyje, kylant Dunojumi 
sutinkami pirmiausia, paskui įsikūrę neurai, andro- 
fagai ir galiausiai melanchlenai. Taigi agatyrsai — 
neurų kaimynai, o neurai, kaip žinome, yra baltų ma- 
syvo dalis. Herodotas (Hist., IV, 104) agatyrsus vadi- 
na labiausiai išlepusia gentimi, kuri puošiasi auk- 
siniais papuošalais ir drauge susieina su moterimis, 


idant būtų kaip broliai ir nesikivirčytų tarpusavyje; 

apskritai jų ir trakų papročiai sutampa. Vis dėlto tas 
„išlepimas“ nieko nereiškia ir Herodotas veikiau taip 
nusako agatyrsų pomėgį puoštis, kuris visiškai nepa- 
neigia jų karingumo nei jų rodomo ryžto, - kai per- 
sai per karą Skitijoje persekiojo besitraukiančius 
skitus, agatyrsai neprisijungė prie skitų koalicijos 
prieš persus, kurią be pačių skitų sudarė gelonai, bu- 
dinai ir sauromatai (Hist., IV, 119). Tačiau atrodo, 
kad agatyrsai taip padarė ne iš išlepimo ar baimės, 
bet greičiau iš taikingumo. Mat kai skitai priartėjo 
prie agatyrsų žemių, jie kitaip nei koalicijoje neda- 
lyvavusios gentys, kurios bėgo ir nuo persų, ir nuo 
skitų, pasiuntė agatyrsų kaimynus neurus ką tik nub- 
loškusiems skitams šauklį, įspėjantį juos nesiveržti į 
agatyrsų teritorijas. Pastarieji pagrasino skitams mir- 
tina kova, jei šie veršis į jų žemes ir, surinkę kariuo- 
menę, dislokavo ją pasienyje (Hist., IV, 125). Stebė- 
tina, bet skitai nepuolė. Matyt, agatyrsai pasižymėjo 
ne vien papuošalų ir mėlynų „kūndažių“ pomėgiu, 
bet buvo ir kariškai pajėgesni bei valingesni negu 
neurai, androfagai, taurai, gelonai ir kt. 
Marcelinas kalba, kad agatyrsai kūnus dažosi 
mėlynai, labiau ar mažiau intensyvesnės spalvos dė- 
mėmis, Mela ir juo sekdamas Gajus Julijus Solinas 
III a. po Kr. antroje pusėje vėlgi mini agatyrsų pa- 

protį mėlynai dažytis (Collectanea Rerum Memora- 
bilium, 15, 1)20, 

Ką remdamiesi Antikos šaltinių duomenimis, 
mes galime apytiksliai pasakyti apie šią gentį? Kaip 
matėme, agatyrsai dažosi mėlynai, vyrai ir moterys 
mėgsta puoštis, yra gana aukštos kultūros, bet gy- 
vena laisvą lytinį gyvenimą, yra sąlygiškai taikingi, 
tačiau nevengiantys kovos, pakankamai gausūs. An- 
tikos autoriai nepateikia, kaip jie patys save vadino, 
tačiau žodis thyrsai nurodo, kas graikams ir patiems 
agatyrsams buvo pakankamai svarbu. Tai kažkoks 
religinis sąlytis su sakralinėmis lazdomis. Apie jų 
klajones ar kraustymąsį nepranešama. 

Kas mums primintų agatyrsus iš baltų masyvo? 
Thyrsai gali būti tos pačios krivūlės, kurios žinomos 
Prūsijoje ir Lietuvoje. Tačiau krivūlė nėra vien žynio 
ar aukščiausiojo žynio lazda ir simbolis. Lukas Davi- 
das mini (apskritai kalbėdamas apie prūsus), kad jie 
„darosi rentlazdes — išsipjauna jas iš lazdyno krūmo, 
augančio šalia skruzdėlyno ir išpjaustinėja. Šias rent: 
lazdes vaidilos (Waideler) ar vaidilutės (Waidelottinen) 
atiduoda smuklėms, kad joms netrūktų lankytojų“ 


* Latyschev Basilius, Scytica et Caucasica ex veteribus scriptori- 
bus Gaecis et Latinis, vol. 2, Seriptores Latini, Sankt Peterburg, 1906, 
p. 276. 


-102 - 


KOMENTARAI 


(BRMŠ, II, 299 — S. Plaušinaičio vertimas). Sakra- 
lią galią turinčių lazdų pa-stebime ne tik tradicinėse 
krivūlėse, apie kurias užsimena dar Petras Dusbur- 
gietis, bet ja pasižymi ir gana „buitiškos“ lazdos, tad 
visi prūsai, be abejonės, tam tikra prasme „agatyr- 
sai“. Bet yra tik sūduviams būdingų požymių. 

Jonas Bretkūnas „Prūsų krašto kronikoje“ rašo, 
kad „sūduviai yra visų garsingiausia tauta, iš seno 
gyvenusi Prūsų krašte prie Šiaurės jūros [Baltijos — 
G. B.]. Jie turėjo savo kunigaikščius ir valdžios žmo 
nes, kuriems būdavo paklusnūs, labai rūpestingai 
dirbdavo žemę ir iš jos gaudavo sau maisto. Vyrai dė- 
vėjo vilnonio audeklo, o moterys - lininius drabužius. 
Ant kaklo (kaip ir dabar) nešiojo vario arba žalva- 
rio žiedus, į ausis kabindavosi auskarus, o gyvendavo 
bendrai kaimuose. Šioje tautoje yra buvę žymių gimi- 
nių ir didžiai kilmingų dvarionių, todėl jie (kai kraš- 
tas buvo labiausiai suklestėjęs) galėdavo surinkti še- 
šis tūkstančius raitelių ir iki dvylikos tūkstančių 
pėstininkų. Betgi nūnai ši tauta yra taip sunykusi, 
jog iš jos belikę keletas kaimų Labguvos apskrityje“ 
(BRMŠ, II, 311 — Ingės Lukšaitės vertimas). 

Ši informacija liudija seną sūduvių galybę, vyrų 
ir moterų pomėgį puoštis bei „gyvenimą bendrai“ — 
bey samen, šiuo terminu reiškiamas vyrų ir moterų 

bendras (lytinis) gyvenimas. Visa tai atitinka žinias 
apie agatyrsus. 

Grunau aprašo sūduvių paprotį puoštis mėlynais 
drabužiais ir teigia, kad jie visi atrodo kaip kilmin- 
gieji bei turi senas tradicijas (BRMŠ, II, 98). Johan- 
nsas Poliandras 1535 m. apie sūduvius liudija, kad 
jie yra vietiniai gyventojai, labai tvirtai laikosi savo 
papročių, kad „ši gentis visada atkakliai troško iš- 
saugoti savo protėvių rūbus, papročius ir apeigas, ne- 
situokė su kaimynais prūsais ir niekam iš saviškių 
neleido elgetauti. Nešiojo auskarus, t. y. prie žiedų 
prikabintus mažyčius varpelius arba skambaliukus, — 
viskas padaryta iš geltono vario“ — (BRMŠ, II, 172- 
173 —E. Ulčinaitės vertimas). Vėlgi bendras pomėgis 
puoštis jei ne gryno aukso, tai bent jau geltono me- 
talo, žvilgančio metalo papuošalais. Ir išsiskyrimas 
iš „kitų prūsų“ aristokratiškiausios genties savivoka. 

Dar galime prisiminti Marcelino teiginį, kad aga- 
tyrsai ribojasi su gelonais, gelonus be didesnių abe- 
jonių atpažinę kaip galindus, agatyrsus matome kaip 
sūduvius. Tokiu atveju prūsų sąjunga su agatyrsais 
etnogeografiškai įmanoma ir tikėtina. 54 


... buvo nugalėtos sikambrų ... Tikriausiai kalbama 
apie 451 m. įvykusias didžiąsias kautynes Katalauno 


-104- 


KOMENTARAI 


laukuose, kur kovėsi dvi didelės barbarų jungtinės 
pajėgos, tik viena konfederacija atstovavo romėnams 
ir jai vadovavo Aecijus, kurio sąjungininkai buvo 
vestgotai, burgundai, alanai, frankai, o kitai vadovavo 
hunų vadas Atila. Tai buvo labai žiaurus mūšis, ku- 
rio baigtis nelabai aiški, tačiau 453 m. mirus Atilai 
hunai prarado iniciatyvą, o po jo mirties hunų sujung- 
ta genčių koalicija suiro. 453 m. Panonijoje, prie 
Nedao upės, vyko kitos kautynės, kuriose gepidų 
vadovaujama koalicija kovėsi su hunais ir juos su- 
mušė. Alanai jau buvo atkritę nuo hunų federaci- 
jos, į kurią jie anksčiau buvo įtraukti jėga ir tapę jų 
priešininkais. Bet kokiu atveju abu mūšiai buvo mil- 
žiniški ir žiaurūs. Tačiau alanai kažkaip specialiai 
sumušti „iki galo“ nebuvo, nuostoliai galėjo prilygti 
ir po pralaimėjimo patirtiems. Sikambrai turbūt yra 
gepidai, tik neaišku, iš kur Grunau ima tokį jų et- 
nonimą. 54 


... atkako iki pat Ispanijos ... Daugelis genčių po 
mūšio prie Nedao išvijus hunus apie 455 m. atgavo 
laisvę ir arba sugrįžo į savo gyventas teritorijas, arba 
naujai persiskirstė Romos imperijos žemes; gotai su 
alanais išties nukeliavo į Ispaniją, kur esama baltiškų 


vietovardžių ir asmenvardžių - ar iš gotų, ar iš alanų — 

mes šiame tyrinėjimo etape nepasakysime. Kita alanų 
dalis — kadangi tautos grįždavo į savo teritorijas — 
turėjo ateiti apytiksliai į tą pačią apsuptį, kurioje buvo 
IV a. paskutiniame ketvirtyje — taigi šiaurės alanai 
ribojosi su nervijais, gelonais, agatyrsais, vidinais — 
matyt, dalis alanų etnoso išties čia nusėdo, ir bend- 
riausiaja prasme tai galėjo būti baltiškos teritorijos. 
Archeologai iki dabar problemiškas etnogenezės vie 
tas nelaiko pakankamai išspręstomis, o dėl alanų — 
tai galėjo būti kažkuri alanų konfederacijon įtrauk- 
ta gentis, nebūtinai iranėniška, bet kaip tik greičiau- 
siai baltiška, galėjusi patirti ir alanų įtakas. Bet kokiu 
atveju archeologas Valdemaras Šimėnas išskaičiuoja 
ne vieną kultūrinę archeologinę inovaciją Lietuvos 
teritorijose Antikos saulėlydžio ir ankstyvųjų Vidu- 
ramžių metu: „...ryškūs materialinės kultūros pokyčiai 
IV-VI a. vyko visoje Lietuvoje. Viena aišku, kad to 
meto procesai yra susiję su su didžiojo tautų kraus- 
tymosi padariniais Europoje. Vis dar lieka nepaaiš- 
kinti tokie klausimai, kaip kai kurių Rytų ir Pietų 
Lietuvos teritorijų ištuštėjimas IV a. antroje pusėje, 
klajokliškų strėlių atsiradimas piliakalnių sluoks- 
niuose ir kapinynuose, nepaaiškintas Rytų Lietuvos 
pilkapių atsiradimas IV a. pabaigoje [...]. Nemaži 


genčių persigrupavimai pastebimi Užnemunėje ir 

Pietryčių Lietuvoje. Neaptartas jotvingiškų iš akme- 
nų piltų pilkapių atsiradimas IV a. pabaigoje-V 
pradžioje ir išnykimas VI a. Trakų ir Aukštadvario 
apylinkėse“?!. Bent jau kai kurie šie įvykiai galėjo at- 
spindėti klajoklių atsiradimą Lietuvoje (apie juos ir 
kalbame, turėdami omenyje Stelos alanus — lietu- 
vius). Klajokliai pasižymi pilkapių statymu — tai jų 
kultūrinis bruožas, nes klajojant anūkai miršta to- 
liau, daug toliau negu seneliai, ir kapams reikia už- 
tikrinti pakankamą apsaugą, kaip ir į Lietuvą atė- 
jusioms naujoms gentims, kurios dėl savisaugos jau 
pilasi piliakalnius. Kita tų piliakalnių atsiradimo prie 
žastis — vietinių gyventojų pastangos pilti naujus 
apsauginius piliakalnius, didėjant išorės grėsmėms. 
Vienaip ar kitaip iš principo alanai - jeigu tai jų pėd- 
sakai — tikrai galėjo prasibrauti iki Lietuvos teritori- 
jų, - tokiam teiginiui archeologinė medžiaga visiš- 
kai netrukdo. Kitas klausimas — mes negalime aiškiai 
pasakyti, kokie tai buvo alanai, ir koks iš čia išvardytų 
archeologinių faktų būtų priskirtinas jų atsiradimui 
Lietuvos teritorijose. Ir ar klajoklių genčių gyvavi- 
mas išties gali palikti ženklius kultūrinius pėdsakus. 

2! Šimėnas V,, „Vakarų ir rytų baltų ribos kaita archeologijos 


duomenimis“, in: Vakarų baltai: etnogenezė ir etninė istorija, Vilnius, 


1997, p. 39-63, 56-57. 

... tiek ir galvijus, kuriuos augindama ši tauta dau- 
giausia ir prasimaitina ... Gyvenimas vežėčiose ir veži- 
muose bei galvijų auginimas — alanų bruožas, kurį 
mini Marcelinas. 54 


... bijojo germanų, kurie gyveno toliau prie Vyslos 
krantų ... Po Katalauno laukų mūšio bei mūšio prie 
Nedao dalis genčių išties turėjo galimybių apsižvalgyti 
baltų kraštuose, tarkime, gepidai, tuo metu pasiekę 
savo galybės viršūnę, kuriems duoklę mokėjo netgi 
Bizantijos imperatorius. Pagal tarpgentinius susita- 
rimus gepidai gavo kairiakrantę Dakiją, taigi tapo 
baltų masyvo pietiniais kaimynais; gana artimas bal- 
tams Noriko ir Recijos provincijas siaubė alama- 
nai, o apie 487-488 m. buvo sumušti rugijai, kurių 
dalis iš Padunojės patraukė Baltijos link; Pavyslyje 
vėliau atsiduria ir jau nugalėtų gepidų dalis. Spau- 
dimas buvo stiprus, tautos ieškojo sau vietos, dalijosi 
Europą, ir daliai genčių rasti sau vietą buvo striuka. 
Ypač toms, kurios nebuvo pasiekusios savo galybės 
ar juolab buvo ką tik iš jos išblokštos, kaip tai atsitiko 


herulams, gepidams, rugijams, gotams ir hunams. 55 


... Alanas Vaidevutis (Vidvutus) ... Vardas su „Vit““, 


„Vid-“ šaknimis Tautų kraustymosi metu nėra retas. 

Kazimieras Būga, primygtinai siūlydamas šio vardo 
pirmąjį skiemenį skaityti „Vid“ (ne „Vaid“), ir teigda- 
mas, kad Videvutis be reikalo perdirbtas į Vaide- 
vutį (kas neatitinka šaltinių rašybos ir paties vardo 
autentikos), laikė Videvutį deminutyvu nuo Vid-ev-is 
„žinantis“?. Įdomus Šimėno pasiūlymas gretinti Vide- 
vutį, šaknis Wide- ir Wid- ir etnonimą vidivarijai, ku- 


rie kaip tik minimi Vakarų baltų teritorijose33. 55 


... didelę armiją vergų ... Tipiškas tautų krausty- 
mosi laikotarpio etnosų bruožas, kurį Stela vargu ar 
ima iš kokio nors kito šaltinio nei iš tradicijos. Gentys, 
nugalėjusios kitas, jų karines pajėgas įjungdavo į 
savąsias ir versdavo dalyvauti kautynėse, o tų pa- 
jungtųjų statusas prilygo vergams, tačiau kartais jie 
būdavo ir išlaisvinami, ypač bėdai prispyrus ar prieš 
lemiamas kautynes. Taip elgdavosi langobardai, taip 
elgėsi ir gotai, kurie vos išsilaipinę Baltijos pakrantėje 
sumušė ulmerugius. Jei Videvutis kontroliuoja „armiją 
vergų“, jis yra išties didelis autoritetas, ir alanai nėra 
menka jėga. Vienas dalykas, kai vergai ar baudžiau- 
ninkai dirba žemę, neturėdami ginklų ir verčiami 

2 Būga K., Rinktiniai raštai, Vilnius, 1958, t. I, p. 188. 


35 Šimėnas V, „Legenda apie Videvutį ir Brutenį (legendos 
šaltinių klausimu)“, in: Prūsijos kultūra, Vilnius, 1994, p. 33. 

ginkluotos karinės aristokratijos, kitas dalykas, kai 
ta karinė aristokratija apginkluoja „vergus“ ir nesibai- 
mina su jais drauge eiti į kautynes nei atsukti jiems 
savo nugaras. Tokia, pavyzdžiui, buvo Atilos hunų 
vadovaujama genčių federacija, tokią federaciją ala- 
nai iki laiko sudarė su hunais, tačiau pasitaikius pir 
mai progai iš šios sąjungos jie išstojo. Vergų armiją 
turintis Videvutis dar nėra kariaunos vadas (kariauna 
privilegijuota, tai virš eilinių genties narių iškilę kariai 
aristokratai), o tipiškas tautų kraustymosi epochos 
karaliukas, vadovaujantis kariuomenei, jėga sudurs- 
tytai iš mūšiuose paimtų belaisvių ar tiesiog pagrobtų 
svetimose šalyse jaunuolių. Čia autoritetas turi būti 
maksimalus ir nuolat palaikomas. Stela prideda, kad 
Videvutis kitus lenkė „ir dvasine stiprybe“, o tai kaip 
tik ir liudija armijai valdyti ir į mūšį vesti reikalingą 
dvasinę jėgą, be kurios jokiam vadui toks karinis 
junginys nepaklustų; juk tai ginkluoti vergai - arba 
išsibėgiotų, arba pereitų į priešo pusę per kautynes. 

Kaip tik apibūdinimas, kad Videvutis vadova- 
vo „armijai vergų“ liudija, jog pats nežinodamas Stela 
istorines tradicijas perduoda per legendas - ir išties 
taip galėjo būti tik tautoms kraustantis, judant ir plė- 
šiant; taikiam ar apytaikiam gyvenimui šitoks mode- 


lis netinka. Tai liudija, kad Videvutis atvedė alanus 

tiesiog iš paskutiniojo tautų mūšio lauko. Toliau ap- 
rašomos socialinės reformos irgi rodo jo supratimą, 
jog pasirinkus tokią padėtį nebepavyks išlaikyti sė- 
slaus gyvenimo būdo. 55 


„ mulsum ... Tai lotyniškas vyno su medumi 


pavadinimas. 58 


... susižavėję jo saldumu, greitai išglebo ... Nuo 
Videvučio išrinkimo „karaliumi“ epizodo iki šių žo- 
džių Stela pasakoja dalykus, kurie perteikiami ir Gru- 
nau kronikoje, tik išdėsto mažiau duomenų apie teisę 
ir neįveda į savo pasakojimą Brutenio, Grunau akimis 
atliekančio visus svarbiausius organizacinius refor- 
mos darbus. Drauge su Bruteniu teko išmesti ir Ri- 
kojotą-Romovę, kurie susiję su vyriausiuoju žyniu 
Prūsijoje. O Stela negalėjo nežinoti Romovės, nes 
ją minėjo dar Dusburgietis, vadinasi, jam reikėjo at- 
sikratyti teokratija kaip tokia. Stelos pasakojimas 
perteikia elementus, kurie remiasi bendru Stelos ir 
Grunau šaltiniu. Pavadinkime jį X. Tik Stela tarsi 
suglaudžia jį, konspektuoja svarbesnius dalykus. Nuo 
kito sakinio Stela pradės fragmentą apie sūduvių 
žynius, kuris yra tik jo paties kronikoje, tiesa, ten esa- 


ma ir intarpų iš Dusburgiečio bei Bremeniečio darbų. 

... atsikvietė žynius ... Sūduvių žynių pakvietimas 
užfiksuotas tik Stelos kronikoje (ir vėlesnėse kom- 
piliacinėse kronikose, kuriomis remiasi Stela). Ga- 
limas dalykas, jis taip pat įjungia religinį faktorių, 
kurį turėtų įkūnyti Brutenio figūra, ir religinius au- 
toritetus. Stelos kronikoje sūduviai pranoksta ki- 
tus prūsus-atsikraustėlius, beje, tą rodo ir kiti vėlesni 
XVI-XVII a. autoriai — jei socialinė sąranga ir orga- 
nizacija tampa pasaulietinio valdovo veiklos prero- 
gatyva, kažkokie sakraliniai autoritetai irgi reika- 
lingi. Grunau paliudyta religinė iniciatyva kyla iš 
atsikraustėlių kimbrų, Stelos - iš autochtonų sūduvių. 
Įvedęs sūduvių žynius Stela perpasakoja bendrai tą, 
ką apie prūsus ir pasakojama, - tai yra sūduvių žyniais 
pagrindžia pasakojimą apie miškų ir giraičių sakra- 
lumą ir t. t. Arba „sūduvių žynius“ Stela prikūrė, 
kad galėtų pradėti religijos temą, o pradėti reikia nuo 
religinių iniciatorių, arba jis pasakoja tradiciją, la- 
biau girdėtą iš pačių sūduvių ir jų pačių, sūduvių, 
kultivuojamą legendinės tradicijos versiją. 58 


... žmogaus auka ... Apie prūsų manymą, kad 
svetimšalis suteršia šventąją giraitę, rašo Bremenie- 
tis; tačiau žmogaus aukos jis nemini — tai Stelos in- 


tarpas. 58 

.«. briedžiai, yra garbintini ... Tai Stelos naujiena, 
iki tol nieko panašaus šaltiniai nepasakoja; savai- 
me suprantama, kad šventose giraitėse gyvenantys 
žvėrys nemedžiojami. Vieno kurio nors žvėries tabui- 
zavimas nėra keistas dalykas, jis priklausytų totemi- 
niams reiškiniams ir labiau būdingas ne atvykėliams, 
o autochtonų tradicijai. Bet veikiau tai priskirtume 


Stelai. 58 


„. saulė ir mėnulis yra visų vyriausi dievai ... Čia 
Stela pertrazuoja Dusburgietį; XVI a. prūsų dievų 
sąrašuose nieko panašaus nėra, nes Dusburgietis čia 
pasinaudoja krikščioniška ideologema, „kaip turėtų“ 
tikėti pagonys, garbinantys tvarinius, o ne Kūrėją. 58 


... maldomis galima sukelti bei nukreipti audras. 
Tą idėją plėtoja Grunau, ją žinojo ir lietuviai, kurie 
dar Vytauto laikais prie šventųjų medžių prašydavo 
dievybę sulaikyti Saulę ar lietų. Tai praneša Enėjus 
Silvijus Pikolominis, kuriuo Stela rėmėsi, tad ši mintis 


gali būti perimta ir iš jo (BRMŠ, I, 595). 58 
... aukojami buvo ožiai ... Čia Stela pradeda ištisą 
temą, kuri vyraus Prūsijos istorinėje literatūroje visą 


XVI a.; beje, ji dažnai bus būdinga ir Lietuvai. Ožio 

aukojimas bus aprašinėjamas ištisuose traktatuose 
kaip praktikuota ir XVI a. prūsų slapčia tebeprakti- 
kuojama auka. 59 


... garbino kaip dievybių namus ... Nors labai daug 
šaltinių kalbėjo apie „medžių garbinimą“, retas kuris 
iki Stelos taip išsamiai aprašė, kas iš tikrųjų slypi po 
šventųjų giraičių ir šventųjų medžių „kultais“. Šven- 
tas medis ar šventa giraitė — tai dievo (dievų) gyve- 
namoji vieta, ir Stela su išmone aprašo, kokie medžiai 
garbinti; pastebi, kad jie išsiskiria iš kitų ir pan. Apie 
juos rašys taip pat Grunau, ir atrodo, kad tai yra vėl 
tas pats bendras šaltinis X. Tiesa, Stela kaip ir anks- 
čiau tą X pateikia bendrais bruožais. Padidėjęs Ste- 
los informuotumas tikrai liudija, kad jis remiasi jau 
ne antikiniais autoriais ir ne savo išmone. Lygiai taip 
pat apie lietuvius kalba Jeronimas Prahiškis, pats 
kirtęs giraites ir susidūręs su tikrais žmonių tikėjimais 
apie dievybių inkarnacijas medžiuose. Jo pasakoji- 
mą perteikia minėtas Pikolominis. 59 


... dar šiandien tebeaukoja mirusiojo vėlei ... Sioje 
pastraipoje Stela kalba kaip etnografas, perpasako- 
damas savo žinomus dalykus ir perduodamas tai, kas 


tuo laiku žinoma apie prūsų papročius ir ką vėliau 

patvirtins ir bažnytiniai, ir istoriniai-etnografiniai 
šaltiniai. 59 


... keturis sūnus ... Stela rašo apie keturis, o Gru- 
nau kronika mini dvylika sūnų; bet kokiu atveju 
pastarasis, pasakodamas apie padėtį po Videvučio 
mirties, irgi mini kivirčus tarp kelių sūnų, tačiau pa- 
čias žemių dalybas vaizduoja kaip dar visiškai drau- 
giškas. Stela neaiškiai aprašo kovos priežastį: atro- 
do, kad Videvučio sūnūs kaunasi ne tiek dėl sosto, — 
bent jau nė vienas iš jų nepareiškia pretenzijų į tėvo 
palikimą — kiek dėl to, kad į sostą neateitų vyriausia- 
sis brolis, alanės motinos sūnus. Tai kova tarp autoch- 
tonų ir atvykėlių, kurie neįsigalėję Prūsijoje. Lietu- 
vos metraštis tokių kovų neaprašo. Nugalėję ir išviję 
vyriausiąjį brolį jie tarsi ramiai pasidalija Prūsiją ir 
vėliau gyvena be didesnių tarpusavio kivirčų. 59 


... Litalalanas ... Grunau kronika jį vadina Litpu 
(Litpho, Lyttpho). Čia jis irgi yra vyriausiasis, nors 
apie jo alaniškumą nekalbama; apskritai alanai Gru- 
nau neegzistuoja. Tačiau Stela rašo apie kovas tarp 
brolių, po kurių Litpas išvejamas, o Grunau - apie 
žemių dalybas, kurių metu vyriausiasis sūnus gauna 
žemes tarp Būgo ir Nemuno bei Thansoan miško. 

Stela mini nelabai apibrėžtas „ankstesnes“ alanų te- 
ritorijas. Iš dalies abu autoriai sutinka dėl vieno da- 
lyko, — mūsų supratimu, Litalanas ar Litpas negau- 
na etnografinės Lietuvos su dabartine Aukštaitija 
ir Žemaitija. Kaip Grunau sako, jis gauna „Žemutinę“ 
Lietuvą arba „Mažąją“ Lietuvą - maždaug šiaurinę 
Baltarusijos teritorijos dalį. Grunau manymu, Litpo 
tą kraštą „ilgainiui užvaldo“ ir pastato ten pilį Gartho, 
kurią pavadina savo sūnaus garbei (BRMŠ, II, 97). 
Taigi tai teritorijos aplink dabartinį Gardiną, apie 
V-VI a. vis dar neabejotinai baltiškos, bet nei pati 
etninė „mindauginė Lietuva“, nei Žemaitija. Grunau 
nekalba, kad Litpas būtų išvytas, nors per žemių daly- 
bas jis, kaip pirmasis iš sūnų, akivaizdžiai gauna ne 
geriausią dalį. Ten įsikuria ir Stelos alanai - lietuviai 

Apibendrinus Stelos duomenis matyti, kad lie- 
tuviai — tai po tautų kraustymosi sugrįžę alanai, kurį 
laiką pragyvenę Prūsijoje ir vėl nublokšti maždaug 
į Gardino apylinkes, vėliau pasklidę į būsimos Lie- 
tuvos teritorijas. Tačiau pati etninė Lietuva siaurą- 
ja prasme legendose neužkliudoma, - tarkime, Lit- 
pas gana kukliai sėdi Garde ar Garte, šiaurė jam 
tebėra uždaryta — to nemini net legendos, leisdamos 
įdėmesniam skaitytojui suprasti, kad ten, šiauriau, 


vis dėlto vyksta kiti procesai, tiesiogiai neveikiami 

Prūsijos įvykių. Kita vertus, turėdami omenyje slavų 
veržimąsį ir hipotetiškai priimdami baltiškai alaniško 
elemento egzistavimą į pietus nuo Lietuvos anksty- 
vaisiais Viduramžiais, turėtume manyti, kad tokiu 
atveju kaip tik alanai ar subaltinti alanai buvo skydas, 
kuris pirmasis pridengė slavų ekspansiją nuo Dnep- 
ro vidurupio, ištirpo, asimiliavosi ir iš dalies nuslinko 
į šiaurę, Lietuvos link. Suprantama, visa tai galiotų, 
atlikus filologinę ir archeologinę verifikaciją. Arche- 
ologų pastebėtas Prūsijos ištuštėjimas VII-VIII a. 
gal ir yra alanų pasitraukimo rezultatas? 60 


... Pomesamas ... Pagal Stelos perteiktą tradici- 
ją — tai vyriausiasis iš likusių brolių. Grunau jį laiko 
tik vienuoliktuoju, vadina jį Pomezu (Pomeso) ir jo 
valdas apibrėžia tarp Nogatės, Mokros, Vyslos ir Mo- 
zūrijos pasienio; Pomezas kariauja su mozūrais dėl 
duoklės, tačiau jo esminės kovos, dėl kurių jis ir palydi 
galvą, - tai kovos su (galimais) germanų kunigaikš- 
čiais anapus Vyslos, Velidoje. Pomezo gautos žemės 
sutampa su Pomesamo valdomis; tai Pamedė, Po- 
mezanija. Kodėl Stelos ir Grunau sąraše toks neati- 
tikimas? Turbūt aišku, nes Grunau skaičiuoja nuo 
Prūsijos svarbiausiųjų arba centrinių žemių, tad jam 


Pomezanija yra tolima provincija, pasienio limesas, 

ir ten vyksta atitinkamos kovos. O Stelai, kaip Drang 
nach Osten ideologui, svarbiausia yra tai, kad prūsų 
pasienyje su germanais būtų vyriausiasis, svarbiau- 
siasis kunigaikštis. Dar kartą matome Stelos informa 
cijos patikimumo pobūdį - jis keičia pagal užgaidas, 
modeliuoja savaip, tačiau dėsto kažkokią turimą me- 
džiagą. Tai, atrodo, yra vėl tas pats šaltinis X, kuriuo 
remiasi ir Grunau; vis dėlto Stela juo naudojasi pasi- 
rinktinai, ne ištisai perpasakodamas, bet pridėdamas 


ir savo išmonės. 60 


«+ Galingas ... Galingus. Taip Stela rašo Galindo 
vardą, tikriausiai pasiremdamas lietuvių k. „galin- 
go“, „stipraus“ prasme. Dar vienas pavyzdys, kaip 
Stela kraipo faktus — juk Galindos, galindų vardas 
jam tikrai žinomas - jis padaro jį įmantresnį, prašmat- 
nesnį, „atitaiso“ iki norimos reikšmės. Grunau sąraše 
Galindas tik aštuntas (Galyndo). 61 


.« Natangijus ... Trečias Stelos ir šeštas Grunau 
sąraše (Nottango). 61 


««« pirmosios Prūsijos žemės dalys ... Pirmosios jos 


gal pačiam Stelai ar gal jo gyvenamu metu išties 


ryškiausios, ar tiesiog labiausiai krentančios į akį 

žemėlapyje. Vėlgi matome, kaip Stela padaro atran- 
ką ir sukuria tris pagrindines Prūsijos dalis, gal no- 
rėdamas pamėgdžioti Cezario dalijimą, gal tiesiog 
dėl to, kad „trys“ apskritai — esminis ir struktūrai 
nusakyti pakankamas skaičius. Kadangi Stelai tos 
trys dalys iškiliausios, jis paverčia jų mitinius pirm- 
takus vyriausiais Videvučio sūnumis, nors legendi- 
nė tradicija jų taip išdėstyti negalėjo. Stela vėl dirba 
su šaltiniu X, darydamas atranką pagal savo logikos 


arba ideologinius kriterijus. 61 
... naoderitais ... Gal tai nadruviai? 61 


... išlaikydami senovės žymę, nuo varintų vadin- 
damiesi varniečiais ... Tai prūsų varmiai, tačiau Ste- 
la juos kildina iš varintų. Vadinasi, jis kažką žino 
apie varmių kilmę. Apsistosime ties šia gentimi, kurią 
Grunau kildina iš devinto Videvučio sūnaus Var- 
mio [Warmo)], o Stela teigia, kad „tie, kurie šiandien 
išlaikę senąjį pavadinimą vadinasi varmiais, yra kilę 
iš Varintų [a Varintis]“ (BRMŠ, II, 23). Grunau čia 
taip pasakoja: „Varmis (Warmo), devintasis Videvučio 
sūnus, atėjo ir prisiekė kaip ir jo broliai, ir jam jo tėvas 
su krivaičiu paskyrė kraštą prie Naros ir Paserijos 
(Pasargės, Bassaro) upių, kurį jis ilgainiui užvaldė, 

pasistatė pilį ir pavadino ją Tolo, o jo šalis dar ir šian- 
dien vadinama Varme (Warmia)“ (BRMŠ, II, 100). 
Įtikėtina, kad tai Tacito, Ptolemajo, Plinijaus mi- 
nima gentis, rytų germanams priskiriami Varnai, 
Warnen, Varini, kurių viena šaka, pagal germanų 
priešistorės tyrinėtoją Ludwigą Schmidtą, gyveno į 
rytus nuo Oderio - ir, skirtingai nei vakarinė šaka, 
neturėjo jokios istorinės reikšmės?*. Vokiečių tyrinė- 
tojai į ją nekreipė jokio dėmesio, tačiau į rytus nuo 
Oderio, Odros, mes žinome vakarų baltų gentis (taip 
pat varmius, Varmiją), kuriuos Stela kildina iš varin- 
tų. Turėtume nedaug priežasčių abejoti, kad varmiai, 
varintai Prūsijoje — tie patys varnai ar varinai, priski- 
riami germanams ir kurių vakarinė atšaka turi pa- 
kankamai žymią istoriją. Bet abejotina, ar jie iš es- 
mės prarado ryšius su savo gentainiais vakaruose. 
Patys varnai istorijos arenoje dažniausiai veikė 
su artima anglų gentimi, jie pasirodydavo Jutlandi- 
joje arba Kimbrijoje. III a. po Kr. anglai su varnais 
prisijungė prie herulų, tuo metu pasirodžiusių lyg ir 
iš Skandinavijos; Reino žemupyje jie sukūrė bazę pi- 
ratų antpuoliams; anglovarinai (Anglevarii, Angli [et] 
Varini) pasirodo Nyderlandų teritorijose. Nuo V a. 


* Schmidt L., op. cit., S. 148-149. 

pabaigos gyvuoja varnų karalystė rytiniame Reino 
žemupio krante, apie 501 m. su jais reikalų turi ost- 
gotų karalius Teodorikas. Vėliau varnai susiduria 
su frankais, ir šie taikūs susidūrimai galiausiai privedė 
prie varnų žlugimo. Varnai tebegyveno Tiuringijos 
teritorijoje, kur buvo frankų sumušti 531 m. Vėliau, 
594 m., jie mėgina nusimesti frankų jungą, tačiau 
sumušami ir, atrodo, beveik išnaikinami. 

Anglai persikelia į Britaniją, varnų dalis grįžta 
į senąją teritoriją, Jutlandiją-Kimbriją, kur jų pėd- 
sakai dingsta. Visiškai tikėtina, kad jie galėjo nuk- 
lysti į vakarų baltų žemes, nes Jutlandija, Gotlandas, 
Vyslos, Priegliaus žemupiai sudarė gana artimai ben- 
draujančią, judančią sistemą, kuria keliavo ne tik 
pirkliai ar jūrų plėšikai, bet ir ištisos gentys. 

Prūsų varmiai ar varinai turėtų būti laikomi arba 
viena iš varnų atšakų, santykinai ramiai gyvenusių 
tarp Vakarų baltų ir baltizuotų, arba po vienos iš var- 
nus VI a. pirmame trečdalyje ar pabaigoje ištikusių 
katastrofų prisijungusių prie vakarų baltų ir priimtų 
čia tam tikromis sąlygomis. Galimas abiejų variantų 
lydinys, tai yra varnai atvyksta į savo rytinių giminai- 
čių žemes. 

Kad varmiai greičiausiai dar tebeatsiminė kaž- 
kokius lemtingus įvykius, gal liudytų ir labai painus 

Grunau pasakojimas apie varmių istoriją pačioje 
Prūsijoje bei jų konfliktą su mozūrais. 

Taigi Varmis „mirė greičiau už savo tėvą ir pa- 
liko savo žmoną Ermą su neužaugusiais vaikais. Ji 
ilgai ir protingai valdė šalį, tas kraštas ir antrąjį pa- 
vadinimą nuo jos gavo, jį vadino Ermelandu. [...] 
Ši Erma keršijo mozūrams už tai, ką jie buvo pada- 
rę Pomezui [Pomeso]|, jos vyro broliui, kai jie buvo su- 
gavę Pomezą su šešiais sūnumis. Tėvas pabėgo, bet 
vaikus mozūrai nužudė. Už tuos vaikus ji nužudė 
Mazovijos ar Mozūrijos kunigaikštį Lottko su mo- 
terimis ir vaikais, iš viso 26 žmones, — tai kaip tik ji 
padarė. Tačiau vėliau ją nužudė jos pačios tarnaitė 
už tai, kad ji nenorėjo, jog jos sūnus vestų mergaitę, 
kuriai buvo nuplėšęs garbę“ (BRMŠ, II, 100). 

Nieku gyvu neteigiu, kad dabar bus išdėstyta 
ta pati istorija, tačiau ją apie varnus, frankus ir ang- 
lus pasakoja Prokopijus Cezarietis (De bello Gothico, 
4, 20). Atrodo, kad tai padavimas ar sakmė. 

Varnų karalius Hermegisklas (Hermegisklus), 
gyvenęs antroje santuokoje su frankų karaliaus Theu- 
deberto seserimi savo sūnų iš pirmosios santuokos 
Radigerį sužadėjo su anglų karaliaus dukterimi. Ta- 
čiau kai Hermegisklas pajuto artėjančią mirtį, savo 


sūnui ir įpėdiniui dėl politinių sumetimų pasiūlė mesti 

sužadėtinę ir vesti savo pamotę frankę. Bet palikta 
anglų karaliaus duktė surinko laivyną, prie Reino 
žiočių sumušė varnus ir paėmė Radigerį nelaisvėn; 
dabar jau šis atsisakė Theudeberto sesers ir vedė 
britę (apie 540 m.). 

Istorija čia paprasta — jauna moteris sugeba val- 
dyti, kovoti, suburti kariuomenę tiek anglų-varnų 
aplinkoje, tiek Varmijoje-Ermlande. Gal šią istoriją 
galime laikyti iš dalies varnų-anglų-frankų konflik- 
to dėl jaunos merginos versija, papasakota sugedu- 
sio telefono principu ir ateivių perkelta į Varmiją, 
kur ji galėjo dar pintis atmintyje ir susimaišyti su 
realiais įvykiais — tiesa, tokia galimybė nepaprastai 
maža. Tačiau moters karinę iniciatyvą, kerštą ir ge- 
bėjimą organizuoti bei valdyti paliudija ir anglų-var- 
nų, ir varmių tradicija, be to, mus pasiekęs varnų 
karaliaus Hermegisklo ir Varmijos valdovės Ermos 
vardų artumas vėl gali būti argumentas sieti varnus 
ir varmius. Nors tai filologiškai nestiprus ryšys, nes 
germaniškų vardų panašumas neturi priblokšti, bet 
valdovų vardų tapatumas ir siužeto bent foninis ar- 
tumas gali leisti daryti prielaidą, kad šios dvi istori- 
jos, tegu kvailai ir skirtingai skamban-čios, rodo tam 
tikras sąsajas tarp varnų ir varmių. Jei ne istoriniai 


legendiniai sutapimai, tai elgesio stereotipai. 61 

... tai sulaikydavo persekiotojus ... Stela gana nuo- 
sekliai aprašo grobiamojo žygio taktiką, kurią nau- 
dojo prūsai, — išties grobiamajame žygyje pavojin- 
giausias etapas yra grįžimas namo apsikrovus grobiu 
per priešo teritoriją ir dar eventualiai laukiant perse- 
kiojimo savoje dalyje. Stela parodo, kaip prūsai nau- 
dodavosi miško tankme gynybos organizavimui. 61 


... prie ankstesnių papročių ir plėšikavimo ... Kro- 
nikose prūsai dažnai minimi siaubiantys Lenkijos 
žemes; tai daugiau grobiamieji pasienio žygiai, įtikė- 
tinas ir prūsų, bent jau sambių įsijungimas į vikingų 
žygius. 62 


... metraščiuose rašoma, kad tame kare dalyvavo 
devyni karaliukai ... Čia Grunau nenurodo metraš- 
čių, kuriais jis esą remiasi, bet galimas dalykas, tai 
skandinavų ekspansijos į Prūsiją ir Kuršą atgarsiai, 
atsispindintys, tarkime, Egilio sagoje, ar tas faktas, 
kad danai kažką trumpam užvaldydavo baltų pajū- 
ryje, pavyzdžiui, tuos pačius sambius gyrėsi nugalėję 
keli danų karaliai (LPG, 2-3), o XI a. danų karalius 
Svenas III Estritsonas gyrėsi parėmęs vieno pirklio 
pastangas pastatyti pirmąją bažnyčią Kurše (LPG, 
12). Tačiau nuo čia prasideda kompiliacinis Stelos 

siautimas, laikų painiojimas, mėginimas germanin- 
ti Lenkijos bei Prūsijos praeitį ir įpinti garsius vardus 
greta nežinomų įvykių. Istoriniu požiūriu čia dažnos 
fantasmagorijos. 62 


... Fridriko, pravarde Barbarosa, laikų ... Tai vie- 
nas stipriausių Stelos istoriografinių pokštų. Fried- 
richas Barbarosa niekada nėra nei kariavęs, nei bu- 


vęs Lenkijoje. 64 


... galiausiai šaukėsi kunigaikščio Konrado apsau- 
gos ... Nuo istorinių kompiliacinių kliedesių Stela 
pagaliau nulipa ant žemės — jis paima Dusburgietį 
ir prūsų istoriją baigia atpasakodamas pastarojo pa- 
sakojimą apie teutonų atsikraustymo priešistorę. Stela 
paprasčiausiai negalėjo laikytis istorinio nuoseklu- 
mo, kol nesirėmė konkrečiu šaltiniu, aiškai turimu 
po ranka. Kada jis ima cituoti iš atminties ir rekon- 
struoti tarpą tarp Prūsijos legendinės istorijos ir XII- 
XIII a., jis visiškai susipainioja. 65 


.. šie kadaise vadinosi onomanais (onomani), 0 
šiandien — kumanais (cumani) ... Kujavijos gyvento- 
jai tais laikais tikrai nebuvo tiurkai kumanai ar ono- 


manai. Tai iš Rytų atjoję stepių klajokliai; tačiau 

atrodo, kad nesvarbu, ar tai laisva Stelos etimolo- 
gizacija, ar kažkokių realių įvykių reminiscencija — 
tiurkų raitelių pasirodymas iš Azijos stepių (beje, iš 
tos pačios Pauralės, nuo Kamos ar Pajuodjūrio) nėra 
neįtikėtinas. Gal Stela perteikė tradiciją, menančią 
tiurkus, esančius Prūsijoje ar jos kaimynystėje. Rusų 
tyrinėtojas Vladimiras Kulakovas apskritai įžiūri 
tiurkų raitelių pėdsakus Prūsijoje nuo VIII-IX a., 
kai Semboje atsiranda tiurkams būdingas laidoji- 
mas, kai į sembų kapus guldomas nebe visas žirgas, 
kaip buvo įprasta kitose Pabaltijo gentyse, bet tik jo 
oda ir ritualinės dalys. „Toks paprotys visiškai ne- 
būdingas Pabalrijui, bet puikiai žinomas iš Pavolgio 
archeologinių paminklų“. Kulakovas pažymi, kad 
tai — negausūs būriai, bet jie atvykdavę į Sembą nuo- 
latos, — galimas dalykas, Gintaro kelio apsaugai, ir 
kaip tik tiurkai atnaujino jo tąsą į Rytus, už Vol- 
gos?. Antra vertus, tai vėlesni laikai, bet jie paro- 
do, jog Kamos baseinas ir Uralas daug anksčiau galė- 
jo palaikyti ryšius su Prūsija. Netiesiogiai tai sustiprina 
Stelos iškeltą boruskų atsikraustymo nuo „Ripėjų 
kalnų“ hipotezę; tiesa, boruskai — tai jokiu būdu ne 
visi prūsai, o tik kažkuri iš jų genčių. Kaip ir alanai 


25 Šimėnas V., Kulakovas V,, Užmirštieji prūsai, Vilnius, 1999, 
p. 156159. 

nebuvo „visi alanai“, bet viena ar kelios kurį laiką 
alanų orbitoje buvusios gentys. Suprantama, dėl to 
Stela neprieštarauja mums žinomiems istorijos ir 
archeologijos faktams. 

Ir lietuvių vertimas alanais, žinoma, yra kiek 
fantastinis, tačiau alanų dalies nusėdimas baltų že- 
mėse tikėtinas, kaip ir kelių genčių kariaunų daly- 


vavimas alanų žygiuose. 67 

